
1 æt udenfor Landsbyen Ilum ligger den saakaldte Galge- 
bakke. 

Man kommer derop ad en smal Sti, der snor sig mellem 
Pløjemarker og unge Plantninger af Gran og Fyr.. For hvert 
Skridt, man stiger tilvejrs, vider Synskredsen sig ud om- 
kring en; og har man tilsidst naaet Højens skaldede Top, 
ligger hele Herredet milevidt udbredt for ens Øjne — til de 
tre Sider omgivet af Landets gamle Vogter, det gendarm- 
blaa Hav. 

Der hviler en egen, fredelig Hverdagsstemning over det 
tætbefolkede Landskab. Ingen dristigt svungne Linjer, ingen 
himmelstormende Tinder eller svimlende Afgrunde. I tunge, 
fede Muldbølger skyder Landet sig frem fra Stranden og 
bærer smaa Skove, Landsbyer, Kirker og Møller paa sin 
brede Ryg, eller det reder trygge Lejer for trægt flydende 
Bække og sindige Aaløb. 

Kommer man herop en stille Sommeraften, naar den 
synkende Sol lægger et Skær som af smeltet Smør over 
hver lille Vandpyt; naar Kirkerne rundt om paa Bakkerne 
begynder at kagle som Høns, der lægger Æg, og naar rund- 

4 HENRIK PONTOPPIDAN: SKYER 

kindede Piger gaar syngende henad Markstierne med Malke- 
aaget over de kraftige Skuldre; naar rødhovede Karle lunter 
ud fra Landsbyerne paa Ryggen af tunge Heste, med Træ- 
skoen lystigt dinglende ude paa Storetaaen; naar Moserne 
begynder at brygge, og Engene at spinde, og Frøerne at dreje 
deres Kværn — — kan man tro sig hensat til selve Slaraffen- 
land, hvor alt aander Fred og evigvarende Lykke. 

Lige under en ligger Hum Sø dybt gemt mellem de af- 
rundede Bakker, lunt og hyggeligt som Smørhullet i et Fad 
Grød. I Søens østlige Ende spejler Hum By sine hvide Gavl- 
længer, og over Straatagene kigger Kirketaarnets røde Nis- 
sehue op. Bagved strækker sig en lang Alle af ærværdige 
Ege hen til „Humgaarden", Byens gamle Arvefjende, de 
Juurers mosbegroede Herresæde, der ligesom med ond 
Samvittighed skjuler sig i en mørk Lund af Bøg og Gran. 
Kun en blank Metalkugle af Slottets Taarnspir rager op over 
de høje Trækroner ligesom et vagtsomt Øje. 

I Aarhundreder har Bondeby og Herregaard ligget saa- 
ledes over for hinanden, og næsten altid i Krig. Snart var 
det lejede Landsknægte fra Herregaarden, der drog ned 
gennem Alleen med Sværd og lange Landser for at svine- 
binde Bønderne. Snart var det disse, der ved Nattetid satte 
over Borggraven med Køller og tunge Økser for at give 
Herremanden et Tak for sidst. 

Thi de allerældste Hum Bønder var et stridslystent Folke- 
færd; de levede deres halve Liv som Fiskere ude paa Ha- 
vet, hvorfra de var vant til at brydes, snart med Bølgerne, 
snart med fremmede Strandhuggere, undertiden ogsaa med 



Digitized by 



Google 



ILUM GALGEBAKKE 5 

hinanden indbyrdes. Og Trangen til at kæmpe for deres 
Uafhængighed tabte sig ikke, naar de kom paa Landjorden. 
De havde den Gang hverken „Grundlovsværneforeninger" 
eller Økse-Klubber og heller ingen omrejsende Agitatorer til 
at holde deres Friheds-Begejstring varm. De fandt ganske af 
sig selv paa at sparke fra sig, naar nogen traadte dem for 
haardt paa Foden. Dyrets Frihedsinstinkt var endnu vaagent 
hos dem. To Gange sved de Ilumgaarden af, saa kun de 
sværtede Mure stod tilbage, og trak Herremanden herop paa 
Galgebakken, hvor han selv havde ladet tappe saa meget 
Blod. Her klædte de ham først nøgen, rev saa Tungen ud af 
Halsen paa ham, sprættede derpaa Maven op, saa de rygende 
Indvolde hang ham ned over Knæene, og klyngede sluttelig 
under vilde Jubelraab hans højadelige Krop op i Galgens , 
højeste Top til Føde for de sulte Ravne. 

Men disse barbariske Tider er forlængst forbi ! 

Nu holder de Hum Bønder sig i enhver Henseende til 
Jorden, og Kampen for deres Uafhængighed har antaget 
civiliserede Former. Nu bygger de Forsamlingshuse, opret- 
ter Skoler, stifter Foreninger, danner uafhængige Laane- 
kasser, Brandkasser og endnu flere Kasser — alt til Fri- 
hedens Bevarelse. Men først og sidst afholder de Møder. 
Overalt og ved alle Lejligheder holder de Taler. I store 
Skarer drager de i bevægede Tider herop paa den minderige 
Galgebakke og rejser her det moderne Skafot, Talerstolen, 
hvor deres Ordførere under Jubelraab fremstiller Modstan- 
derne i deres hele Nøgenhed, hudfletter dem med Sprogets 
hvasseste Ord, lemlæster deres Fortolkninger og uden 

6 HENRIK PONTOPPIDAN: SKYER 

Skaansel giver deres politiske Navn og Ære til Pris for for- 
slugne Bladreferenter. 

Og er da saaledes Hævntørsten stillet, opløfter Lærer 
Zachariasen sin almægtige Haand — og fra begejstrede 
Struber runger Tonerne af det gamle Bjarkemaal ned over 
Dalen: 

„Vaagner, vaagner, danske Helte! 
Springer op og spænder Belte!" 



Det var oppe paa Hum Galgebakke, at jeg saae ham sidste 
Gang — denne besynderlige, gaadefulde Fremmede, der 
havde sat den hele By i en saa ualmindelig Bevægelse. Alene 
hans Udseende var ejendommeligt; han var en lille, kobold- 
agtig Skikkelse, bredskuldret og tyndbenet, med stridt, graat 
Haar, et stort, gulblegt, skægløst Ansigt og store, runde 
Briller, hvorigennem hans Øjne, naar Solen lyste paa dem, 
viste sig som to lodrette Streger, der mindede snart om en 
Natugle, snart om en Tiger. 

For nogle Aar siden var han en Sommeraften kommen 
vandrende her til Byen med en Voksdugstaske paa Ryg- 
gen, højt opsmøgede Benklæder og en tyk Knortestav i 
Haanden, skrækkelig tilstøvet og forbrændt af Solen, som 
havde han vandret dagevis uden Rast. Først indlogerede 
han sig i Kroen, men lejede snart efter en Stue hos et Par 
Husmandsfolk i Udkanten af Byen, hvor han siden boede. 
Han kaldte sig „pensioneret Skolelærer" og fortalte, at han 



Digitized by 



Google 



ILUM GALGEBAKKE 7 

opholdt sig her for at studere Egnens Historie, da han agtede 
at forfatte en Beskrivelse af den. 

Dette lød ret naturligt, fordi han virkelig altid færdedes 
ude omkring i Landet. Fra Morgen til Aften gennemstrejfede 
han Egnen og gav sig i Snak med alle Vejfarende, slog sig 
ned hos Høstarbejdere, hos Grøftegravere og Vogterdrenge 
— altid rastløs, munter og meddelsom. Bedst som man gik i 
sine egne Tanker paa Landevejen, kunde han rejse sig fra 
Grøftekanten og bede om Tilladelse til at gøre Følgeskab. 
Saa trippede han afsted ved ens Side med smaa, hurtige 
Skridt — ustandseligt snakkende og spørgende, fortællende 
eller frittende, mens han mellem hveranden Sætning røm- 
mede sig og spyttede tørt ud til Siden. 

I Begyndelsen drejede Samtalen sig om Vejr og Vind; 
men det varede aldrig længe, før han gled over til sit Ynd- 
lingsemne: Historien. Kom man saa op paa en Bakkekam, 
hvorfra man kunde overskue en Del af Egnen, standsede 
han og gav sig til med Stokken at pege forklarende rundt i 
Terrænet. Han kendte Stedet for enhver af de Kampe, der 
i sin Tid var bleven ført her mellem Herregaarden og de 
gamle Hum Bønder, og fortalte derom med en ejendommelig 
malende Kraft, saa de blodige Billeder blev som levende igen 
for ens Øje. 

Han var i det hele en mærkelig Mand. Han syntes at 
have set og oplevet mer« end andre dødelige. Han havde 
været i Berlin under Tumulterne otteogfyrre, i Paris under 
Kommunen enoghalvfjers. Han havde set Venddmesøjlen 
falde og Tuilerierne brænde og kunde aldrig blive træt af 

8 HENRIK PONTOPPIDAN: SKYER 

at fortælle om hine Rædselsdages Vildskab, om de brølende 
Folkemasser, de fremstormende Soldater, Barrikaderne paa 
Gaderne og Plyndringerne af Kirker og Klostre. Og altid 
var der noget ejendommeligt tændende ved hans Fremstil- 
ling af disse Oplevelser. Naar man forlod ham, havde man 
en Fornemmelse af, at ens eget Blod flammede. Man følte 
sig opfyldt af en heftig Trang til Daad, et ukueligt Mod til 
at kæmpe og ofre sig for en stor og hellig Sag, for Frihed, 
Ret og Broderskab. 

Nu herskede der just paa den Tid en uhyre Ophidselse i 
Landet, fordi Kongens Regering med Overklassens Bistand 
havde kuldkastet Forfatningen og egenmægtig taget Styret. 
Alle var draget med ind i den politiske Stormhvirvel, der 
syntes for bestandig at skulle oprive og splitte diet hidtil saa 
fredeligt levende Folk. 

Blandt Ilums Demokrater var „Mandslingen" — som man 
kaldte den gamle Særling — straks kommen til at indtage 
en fremskudt Plads. Skønt fremmed for Egnen og — paa 
Grund af sin Person — uden Evne til virkningsfuld Optræ- 
den i Forsamlingerne var han altid bleven behandlet med 
særlig fin Opmærksomhed. Man satte en Ære i at have i sin 
Midte en Mand, der alene paa Grund af sin Alder, sin Lær- 
dom og sine sjældne Oplevelser maatte indgyde Modstan- 
derne Respekt. 

Men lidt efter lidt havde Stemningen vendt sig imod ham. 
Man begyndte at frygte for, at der var bleven vist ham for 
stor Tillid, idet man mente at have mærket, at hans muntre 

ILUM OALOBBAKKB 9 

og tilsyneladende saa aabne Væsen skjulte et falskt og upaa- 
lideligt Sind. 

Han havde unægtelig ogsaa efterhaanden faaet en under- 
lig spydig Maade at spidse Munden paa, naar nogen talte til 
ham oti) det store Frigørelsesværk, som nu skulde indledes. 
Der paakom ham ofte overfor Egnens ledende Mænd nogle 
besynderlige, pludselige Hosteanfald, saasnart Talen faldt 
paa det Aag, som Bondens brede Ryg nu skulde bryde. 
Undertiden rejste han sig endog op i Forsamlingerne og af- 
brød Foredragsholderne med en eller anden kaad Bemærk- 
ning, der øjensynlig alene havde til Hensigt at ødelægge 
Stemningen og svække Alvoren og Begejstringen hos Til- 
hørerne. 

Han havde ved denne snart tvetydige, snart aabenlyst 
spottende Adfærd tilsidst opnaaet at gøre sig grundigt for- 
hadt af de fleste i Byen. Navnlig Skolelærer Zachariasen, 
Egnens politiske Fører, hadede ham af sin inderste Sjæl, og 
det kom Gang efter Gang til de heftige Sammenstød imellem 
dem. 

Saaledes en Dag ved et stort Møde i Forsamlingshuset, 
hvor Mænd og Kvinder fra hele Sognet var forsamlet for at 
træffe Aftale om en energisk Protest mod det nye Enevolds- 
regimente. Det var Meningen at vedtage en Adresse. Den 
skulde stiles til Kongen og overbringes denne af fire valgte 
Mænd fra Sognet. Den store, flagsmykkede Sal var propfuld 
af Folk, og efter at den sædvanlige Slagsang — Bjarkemaalet 
— var afsunget, traadte Skolelærer Zachariasen frem paa 
Talerstolen. 

10 HENRIK PONTOPPIDAN: SKYER 

Han var en kraftig og smuk Skikkelse, der med sit lange, 
sorte Skæg og dybt alvorlige Blik mindede om Profeterne i 
de gamle Billedbibler. En Stund stod han ganske stille og 
stirrede frem for sig med et Udtryk, som om han kun ved 
smertelig Opbydelse af al sin Viljestyrke formaaedq at be- 
herske den Storm af mægtige Følelser, der rasede i hans 
Indre. Først da alt var bleven dødsstille omkring ham, og 
han mærkede alles Blikke rettet i Spænding mod hans Læ- 
ber, begyndte han at tale. 

Lige nedenfor Talerstolen saaes „ Mandslingen «. Han sad 
foroverbøjet og suttede paa Knappen af sin Stok. Hans Øjne 
var tillukkede bag Uglebrillerne, men om hans Mund spillede 
et sarkastisk Smil. 

Da Zachariasen havde endt sit Indledningsforedrag, drak 
han to Glas Vand og gik over til Oplæsningen af Adressen. 
Denne var holdt i en pompøs Stil, broderet med digteriske 
Billeder, der røbede Zachariasens Forfatterskab. Den be- 
gyndte med et vidtløftigt historisk Tilbageblik, der gav en 
Oversigt over Danmarks Historie fra Frode Fredegods Dage 
indtil Nutiden og skulde vise, hvorledes Folkets Kærlighed 
bestandig havde været Kongernes sande Styrke. Derefter 
gik den over til at omtale den forhaandenværende Strid og 
Gæringen i Folket. Idet den gentog de gamle Kampord om 
„Fortvivlelsens Selvhjælp" o. s. v. fremmanede den i blom- 
strende Udtryk en Broderkrigs Rædsler og endte omsider 
med at anraabe Kongen om at lytte til Folkets Røst, „inden 
det blev forsilde". 

Efter Oplæsningen lød der fra Mændene et betænksomt 

ILUM GALGEBAKKE 11 

„Hør'. Kvinderne nikkede bifaldende, hvorpaa Adresseft en- 
stemmigt vedtoges. 

Efter forudgaaende Aftale foreslog dernæst en af de Til- 
stedeværende at vælge Zachariassen og tre bekendte Bøn- 
der der fra Sognet til at overrække Kongen Adressen. Her- 
om skulde man just til at afstemme, da „ Mandslingen u til 
almindelig Forfærdelse rejste sig og bad om Ordet. 

Han vilde blot tillade sig, sagde han, i Stedet for de tre 
anførte Bønder at foreslaa tre andre Mænd fra Sognet til det 
omtalte Hverv, nemlig Jordemodermand Nielsen, Natvægter 
Ole Madsen og Rokkedrejer Søren Piper. Hr. Skolelærer 
Zachariasen fandt han derimod som skabt til den foréslaaede 
Tillidspost som Ordfører. 

Der gik en misbilligende Mumlen gennem Forsamlingen. 
Man forstod vel ikke helt, hvad Meningen var; men man 
havde paa Fornemmelsen, at der skjulte sig Spot i hans Ord. 

„Ingen Spektakler her!" raabte tilsidst en. 

„Her er ikke Plads til Grinet! Vi er alvorlige Mænd! u til- 
føjede en anden. 

„Netop, hvad jeg vilde sige," vedblev Mandslingen ufor- 
styrret. „Vi bør betænke denne Sags Alvorlighed. Jeg haa- 
ber derfor, at den nu vedtagne Adresse vil faa en passende 
kaligrafisk Udstyrelse og blive indbunden i et smukt Saf- 
fiansbind, forinden den overrækkes i Majestætens Hænder. 
Mulig havde det været allerbedst, om hele Adressen var 
bleven forfattet paa smukke Vers, og jeg tvivler ikke om, 
at man vilde kunne formaa Hr. Skolelærer Zachariasen til 
at paatage sig dette Arbejde. At Hr. Zachariasen som De- 

12 HENRIK PONTOPPIDAN: SKYER 

putationens Ordfører i hvert Fald vil optræde med den Vær- 
dighed, som Situationen kræver, og i hvidt Slips, tør vel be- 
tragtes som en Selvfølge. a 

Den misbilligende Mumlen i Forsamlingen steg til en 
truende Knurren. Man begyndte nu at forstaa. Og man vilde 
tvinge den uforskammede til at standse. 

Men han vedblev: 

„Der synes mig i det hele at være noget stort og opløf- 
tende i, at Folket saaledes aabent henvender sig til sin Konge 
for at forberede ham paa en Revolution. Der er næppe nogen 
Tvivl om, at Hs. Majestæt vil vide at paaskønne denne Hen- 
synsfuldhed. Det forekommer mig, at vi i Samklang hermed 
ikke kan skride til Værket paa en mere passende Maade end 
ved her at udbringe et Leve for vor ophøjede Monark. Jeg 
tillader mig altsaa — — u 

Men han fik ikke Lov til at tale ud. Der rejser sig fra hele 
Salen en harmfuld Protest. 

„Kast ham ud! Han er en Overløber! Ned med ham!" 
raabtes der. 

Der var et Øjeblik ikke til at høre Ørenlyd. 

Imidlertid var Skolelærer Zachariasen atter kommen frem 
paa Talerstolen. Dirrende af hellig Harme opløftede han sin 
Haand — og i samme Nu var alt stille i Salen. 

Saa talte han. 

Neden for Talerstolen sad imidlertid „Mandslingen" — 
foroverbøjet, med Hagen støttet paa sin Stokkeknap. Hans 
Øjne var paany tillukkede bag Brillerne; men Smilet spil- 

ILUM GALGEBAKKE 13 

lede ikke længer om hans Mund. Hans Ansigt var blegt og 
ubevægeligt som en Dødsmaske. 



Det var — som sagt — oppe paa Hum Galgebakke, at jeg 
traf ham sidste Gang. 'Det var en Dag ud paa Efteraaret, 
hen imod Aften. Jeg kom gaaende op ad den bugtede Sti 
mellem de nyvendte Pløjemarker, der glinsede fedtet af 
Væde. Oppe paa Bakketoppen standsede jeg og saae ud over 
det fredelige Landskab. Dobbelt fredeligt syntes det mig nu, 
da Befolkningens heftige politiske Opbrusning var ifærd med 
at lægge sig, og den vante Tillidsfuldhed og Ro atter havde 
fæstet Bo i Sindene. 

En tung Skyhimmel hang ubevægelig over Egnen. Langs 
Horisonten i Vest laa en milelang Glød fra den synkende 
Sol, og over Moser og Enge bølgede blege Taager — Dagen 
laa paa sit Dødsleje. 

Idet jeg vendte mig om, havde jeg af Forskrækkelse nær 
udstødt et Skrig. Thi lige foran mig sad han — den gamle 
— paa en Sten og stirrede mig imøde gennem sine store, 
runde Uglebriller. 

Jeg havde ikke set ham siden hint Optrin i Forsamlings- 
huset. Han havde efter denne Dag levet meget tilbagetruk- 
kent, og jeg kunde næsten ikke kende ham igen, saa gusten 
og sammenfalden syntes han mig at være bleven. 

Jeg fik pludselig Medlidenhed med ham. Han bar sin 
gamle Voksdugstaske paa Ryggen, havde sin Stok i Haan- 

den og Benklæderne højt opsmøgede over Støvlerne — gan- 
ske som hin Dag for Aar tilbage, da han uventet kom hertil. 

„De er rejseklædt," sagde jeg. „Vil De tage fra os?" 

Han nikkede. 

„For bestandig?" 

„Ja — det bliver det vel." 

Jeg saae en Stund tavs ned paa ham. Han syntes at kæmpe 
med en stærk Bevægelse. 

Jeg forstaar nok — " sagde jeg endelig med et stille Nik 
— „De er bleven skuffet ... De har ikke befundet Dem vel 
hos os? a 

„Aa nej — siden De selv siger det — her er mig for 
kvalmt, for tyk Luft — saadan for Lungerne, mener jeg." 
Han hostede. 

Ja vist! Ja vist! Men De kan tro — det er blot et fore- 
løbigt Vindstille. Det vil snart blive bedre! Vent blot!" 

Han rystede paa Hovedet og smilte mismodigt. 

„Her er vist ikke noget at vente efter," sagde han saa. 

„Aa, blot man ikke taber Modet! Der kan ske noget af- 
gørende, før man aner det!" 

„Hvad kalder De for afgørende?" 

„En ny Rejsning for Eksempel! . . . Hvem veed? . . . Det 
bæres mig for, at vi gaar nye og store Tider imøde." 

„Hm! Ja, nye Tider har man ingen Mangel paa i vore 
Dage. De indvarsles saadan omtrent ved hvert Kvartalskifte 
. . . Men det batter ikke, min unge Ven ... det batter ikke!" 

„Nu? Hvad forlanger De da mere?" 

„Et splinternyt Folk, min kære!" 

„ Aa, De gør os Uret. Ulykken denne Gang var, at Førerne 
svigtede. " 

„Ja, saadan undskylder man sig altid, naar nian selv ta- 
ber Hovedet. Læg Mærke til — et Folks Førere er dog altid 
det paalideligste Udtryk for Folket selv. Hvorledes blev de 
vel ellers Førere? Døm din Høvding — og du dømmer dig 
selv." 

„Nu, selv om dette er rigtigt — hvad sfger det saa egent- 
lig? Vi bukkede under i denne Omgang, det er sandt Men 
derfor kan vi vel rejse os og sejre i den næste. Vi taber ikke 
Modet saa let hertillands! Der er Krummer endnu i Folket. 
Husk — der springer Løver i det danske Skjold!" 

„De danske Løver! Hm! Hører de ikke til den Art, der 
bræger?" 

„Ja, nu spotter De igen. Hvortil skal det nytte? ... Vil 
De maaske sige mig, hvad der var at gøre? Hvad kunde der 
udrettes denne Gang? Regeringen var forberedt, Folket ikke. 
Regeringen sad inde med alle Magtmidlerne, Folket var end- 
nu tomhændet. Spillet var ulige — og der er intet nedvær- 
digende i at bukke under for Overmagten." 

„Overmagten!" udbrød han og løftede pludselig Hovedet. 

„Siger De Overmagten? Aa," vedblev han og pegede 

ned over Dalen. „Gør mig den Tjeneste og se, hvad der 
kommer der. Et ejendommeligt Syn, ikke sandt?" 

Jeg vendte mig om. 

Nede paa Landevejen kom en Ekvipage rullende i jævnt 
Luntetrav. Under den halvt nedslaaede Kalesche sad to Her- 
rer mageligt henslængte hver i sit Hjørne med Cigarer i 

Munden. I den fremrykkede Skumring skimtedes kun Om- 
ridsene af deres runde Legemer, Gløden af Cigarerne og de 
brede Guldgaloner paa deres Kasketter. Det var Herreds- 
fogden og hans Fuldmægtig, der vendte tilbage fra Udpant- 
ning hos Egnens Skattenægtere. Paa Bukken ved Siden af 
Kusken sad Egnens Politibetjent, og bag efter Vognen fulgte 
to Gendarmer til Hest. 

„Hvad siger De?" — sagde Mandslingen. — „Saadan ser 
den Overmagt ud, De talte om. Synes De egentlig, at den 
gør et saa skrækindjagende Indtryk? Der ruller disse fire- 
fem Kavalerer og en Kusk nok saa hyggeligt ved Nattetid 
gennem Landsby efter Landsby, hvor der boer Hundreder af 
haandfaste Karle — og der er ikke een, der tænker paa at 
krumme et Haar paa deres Hoveder. Ja, jeg er overbevist 
om, at ifald en af de Herrers Cigarer tilfældigt skulde gaa 
ud, vilde de roligt lade standse foran det første, det bedste 

Hus i Byen og bede om en Svovlstik. Kære Ven, skal 

vi være enige om ikke at tale om Overmagt?" 

„I det hele," — vedblev han, da jeg ikke svarede — „se 
Dem dog om, unge Mand ! Kast et Blik ud over dette guds- 
velsignede lille Smørland ! Træd indenfor hos disse Folk, der 
sidder bag lune Døre, mellem velfyldte Lader, med Frihed 
til daglig at spise sig mætte, til aarlig at sætte et Barn i Ver- 
den, til hver Aften at besøge Naboer, spille Kort, tale, synge, 
danse, drikke ... og spørg dem om, hvor det egentlig er, at 
Træskoen trykker. Jeg holder for, at de alle som een bliver 
Svaret skyldigt. Der mangler de rette Elementer her i Lan- 
det — det er Sagen!" 

„De rette Elementer? Hvad mener De med de rette Ele- 
menter?" 

Jeg mener . . . Nu, jeg mener saadanne, for hvem Fri- 
heden ikke er et højtideligt Evangelium ; saadanne, hos hvem 
Frihedstrangen endnu er dyrisk, instinktmæssig og derfor 
uovervindelig." 

„Bestandig taler De halvt i Gaader. Kunde De ikke for en 
Gangs Skyld uden Omsvøb sige, hvad De tænker paa. Er det 
Dem meget imod?" 

Han smilte lidt og missede med Øjnene. 

Bag ham bredte Solnedgangens Blodskyer sig videre og 
videre op over Himmelranden, og hans sammenbøjede Skik- 
kelse tegnede sig imod dem som en Silhouet af en Kæmpe- 
tudse. 

„Saa hør da!" sagde han. „Men sig mig først — har De 
nogensinde været i Paris? — Ikke? — I London? Berlin? 
— Heller ikke? — Det er Skade. Det vilde De have haft 
godt af. Men i København har De været. Sig mig, har De 
ikke der ved enkelte, sjældne Lejligheder . . . naar der saa- 
dan var noget ualmindeligt paafærde, et natligt Folkeopløb, 
en stor Ildebrand — f. Eks. den Aften nu nylig, da Kri- 
stiansborg Slot brændte . . . har De da ikke lagt Mærke til 
nogle underlig lyssky Væsner, som De ikke er vant til at se 
paa Gaderne . . . Individer næsten uden Klæder paa Krop- 
pen, der sniger sig om mellem Folk ligesom fortumlede af 
det hele Røre, paa een Gang frækt grinende og frygtsomt 
skulende, med Klude viklede om Fødderne i Stedet for Sko, 
og med lange Halse, der stikker ganske nøgne op af Frakke- 
Henrik Pontoppidan*. Skyer. 2 

pjalterne. De kommer inde fra Smuthuller i Kældere og bag 
Skur, som ingen andre kender. Kun om Natten lusker de ud 
for at samle gamle, mugne Brødskorper, Hvidkaalsblade og 
Kartoffelskrællinger fra Skarnbøtterne i Gaarden. Ud paa 
Gaden vover de sig under rolige Forhold slet ikke, fordi de 
hellere lider al menneskelig Elendighed i deres mørke Huler, 
end de udsætter sig for at berøves Friheden under det offent- 
liges Varetægt ... nu ja, hvad er det, man kalder den Slags 
Folk?" , 

„Bærmen . . . Krapylet! 41 

„Rigtig! Der er Ordet!" sagde han og lukkede et Par 
Sekunder Øjnene bag Brillerne, mens han drømmende gen- 
tog: „Krapylet! Krapylet, ja! . . . Ser De, hertillands, i vore 
smaa Forhold, der saa let kan overskues, og hvor den of- 
fentlige Orden saa sjælden brydes . . . her findes dette Kra- 
pyl — et fortræffeligt Ord, ikke sandt? — her findes det 
naturligt kun i forsvindende Grad. I de store Lande deri- 
mod, og i de store Byer, jeg nys nævnede, ser man disse 
Vilddyr vrimle frem overalt, selv ved højlys Dag. Og tro 
mig, det er ikke altid hyggeligt at møde dem. Er man ene, 
bevæger man sig uvilkaarlig i en forsigtig Bue udenom dem 
og knytter Haanden fast om sin Stok. Men hvilken Utak- 
nemlighed er det egentlig ikke? Burde man ikke i Stedet 
for tage sin Hat dybt af og sige : Jeg takker dig, Broder, for 
alt, hvad du daglig er for mig og mine. Din Sult, dine Li- 
delser, dit uovervindelige Menneskehad skylder jeg den 
Smule Frihed, der er mig levnet. For — ikke sandt? — dette 
Krapyl er dog Frihedens egentlige Livvagt, Retfærdighedens 

udkaarne Adelsgarde, den altid beredte, selvopofrende Hær, 
som ved et Vink, et eneste tændende Ord kan manes frem 
til Død for Undertrykkerne . . . Hvor denne Garde fattes i 
et Land; hvor der ikke hænger et saadant evigt truende 
Sværd over Magthavernes Hoved, d e r vil Folket altid blive 
et viljeløst Redskab i Hænderne paa den frækkeste . . . enten 
denne saa er en salvet Konge eller en Skolelærer." 

»Efter hvad jeg kan forstaa, maa det altsaa være vor Op- 
gave her i Landet at fremelske en saadan Nobelgarde. Er det 
Meningen?" 

„De smiler, unge Mand! Jeg kender det Smil. Og jeg veed 
ogsaa godt, hvad De videre vil sige. Jeg har hørt det før af 
Profeten Zachariasens Mund. De vil sige, at det er Danmarks 
Opgave at fremelske en Ungdom med en ubøjelig Tro paa 
Frihedens Goder, med en ærlig og kraftig Vilje o. s. v., o. s. v. 
Men jeg siger Dem — tro ikke derpaa! Friheden er en kost- 
bar Vare. Den købes ikke for saadanne Lapperier." 

„Hvormed købes den da?" 

„Med det dyreste — det allerdyreste, min Ven!" 

„De mener — med Livet. Og om vi unge nu var beredt 
til det Offer?" 

„Det er endda ikke nok. Det blev kun Galgenfrist!" 

„Ikke nok? Hvad kan man da ofre mere end sit Liv?" 

„Sig mig — ikke sandt? — De har en Søn." 

„Alf!" 

„Hedder han Alf? Hm! Naa, lige meget — Alf, Peter, 
Kristian . . . Hvor gammel er han, den Alf?" 

„Fem Aar." 

2* 



Digitized by 



Google 



20 HENRIK PONTOPPIDAN: SKYER 

„Fem Aar, godt! Naturligvis et lille Mirakel af en Dreng, 
hva'? Røde Kinder, blaa Øjne, gult krøllet Haar — en rig- 
tig lille Lysalf, ikke sandt? Fa'ers og Mo'ers Øjesten, 
Onklers og Tanters Kæledægge, velopdragen, godt Nemme, 
begynder at lære Bogstaver, spiller kanske paa Klaver — 
naturligvis! Naar han bliver større, skal han i Skole, i den 
bedste Skole; han skal have pæne Klæder, som han ikke 
maa grise til ; han skal lære at være lydig og dydig og paa- 
passelig, for at han kan gøre sin Lykke her i Verden, vinde 
Folks Agtelse og Tillid, faa en smuk Stilling, en betrygget 
Fremtid, gøre et godt Parti og faa et hyggeligt, velanset 
Hjem, en sød Kone og tilsidst selv en lille Lysalf med røde 
Kinder og krøllet Haar. Er det ikke dette, der er Deres 
Drøm? — Og saa tror De virkelig endnu paa en Revolution 
hertillands! ... Ja, nu smiler De igen. Men jeg siger Dem, 
at her staar Valget. Her er Ofret! . . . Spark Ungerne nøgne 
ud af Rederne, saa snart de er store nok til at stjæle. Lær 
dem at sulte, at fryse og lide al menneskelig Elendighed. 
Fyld deres Hjærter med Had og Bespottelse! Lad dem 
vokse op i Drukkenskab og liderligt Levnet. Lad dem søge 
deres Fader i Fængslerne, deres Moder mellem Skøgerne 
. . . Det er Prisen, siger jeg! Her er Kravet! Alt andet er 
Mundsvejr og tomme Trusler. Lad dem høre op en Gang! 
. . . Leve Krapylet!" 

Han havde rejst sig. 

Han var dødbleg ... og hele hans Legeme sitrede af en 
Sindsbevægelse, hvis Heftighed forfærdede mig. Bag ham 
hang nu hele den tunge Solnedgangshimmel som en rygende 

Verdensbrand, der kastede et uhyggeligt Blodskær hen over 
hans Brilleglas. 

Uvilkaarlig traadte jeg et Skridt tilbage. 

Da greb han sig i sit Sindsoprør, tvang sig endog til at 
smile et Øjeblik — ligesom undskyldende. 

Saa rakte han mig sin ligkolde Haand. 

„Jeg maa gaa," sagde han tonløst. „Det er Aften, og jeg 
har lang Vej. Farvel! ... Vi ses vel næppe mere." 

Saa nikkede han igen — mildt og næsten fredeligt — og 
gik stille ned ad Højen. 

Men ved Højens Fod vendte han sig endnu en Gang om 
imod mig og vinkede tre Gange op med Haanden — som 
om han atter i Begejstring tilraabte mig: 

„Leve . . . leve Krapylet!" 

Det var Paaskelørdag 1885 i en lille jysk Købstad. Kirke- 
uret havde netop slaaet ti. Paa denne Tid plejede Torvet 
nedenunder at være et bølgende og larmende Hav af Bønder 
med al Slags Torvføring — en broget Stimmel af Æggehand- 
lere, Grøntkoner, Smørprangere og Hønsekræmmere, hvori- 
gennem købslaaende Fruer og kurvebelæssede Tjeneste- 
piger med Møje trængte sig frem. Men endnu fandtes der 
paa hele Pladsen ikke andet end et Par Landslagtere og 
nogle Gartnervogne fra de omliggende Herregaarde. Og i 
hele Byen saaes næppe en eneste af de sædvanlige, tyk- 
mavede Vadmels -Skikkelser med Tobakspiben i den ene 
Haand og Smørbrikken i den anden. Købmændene stod i 
deres aabne Butiksdøre og kastede lange Blikke op og ned 
ad Gaden ; men der viste sig den hele Dag slet ingen af de 
sværtbelæssede Vogne, der ellers om Lørdagen fra alle Sider 
rumlede ind i Byen. 

Det var tydeligt nok — deflne Udeblivelse var Bøndernes 
foreløbige Svar paa det Statskup, som Købstæderne saa vil- 
ligt havde hjulpet Ministeriet med at sætte i Værk. 

Inde i Byens fine Barberstue (i hvis Vindue der altid om 
Lørdagen til Underretning for Bønderne blev ophængt et 

Skilt med Ordene: „Kun velklædte Personer betjenes 
her a ) sad paa denne Tid to af Byens Bedsteborgere vel ind- 
sæbede, med Servietter under Hagen, og blev behandlede 
af Barberen og hans Dreng. En tredje, der saae ud som en 
ældre, velstaaende Haandværksmester, havde taget Plads 
henne ved Vinduet, hvor han med dyb, eftertænksom Mine 
læste en Avis gennem et Par Briller, der hang ham helt ude 
paa Næsespidsen. 

Den ene af de indsæbede var en lille blussende Tyksak, 
hvis Ben var saa korte, at han maatte have en Skammel 
under Fødderne for at støtte dem. Med Hænderne foldede 
over sin Hængemave, Øjnene tillukkede, og et Par Horn- 
briller skubbet op paa sin skaldede Isse, hengav han sig 
med synligt Velbehag til Barberdrengens Behandling, idet 
han af og til udstødte korte Grynt, der tilkendegav snart 
hans Tilfredshed, snart hans Mishag med de første Strøg af 
Kniven. 

Den anden var en høj, anselig Skikkelse med et bredt An- 
sigt og svære graa Bakkenbarter. Hele hans Mine og den 
krybende Maade, hvorpaa Barberen betjente ham, røbede 
straks, at man her havde en af Byens Matadorer for sig. I 
stor Ophidselse stirrede han hen paa den læsende Mand ved 
Vinduet, hvis vekslende Ansigtsudtryk han med spændt Op- 
mærksomhed fulgte; og ikke saa saare løftede Haand værks- 
mesterens Øjne sig fra Bladet, før han udbrød: 

„Naa! . . . Hvad siger De saa til det, Hansen! Saa gam- 
mel De nu er, har De vist ikke set saadan noget paa Tryk 
før. Det kan man kalde rene Ord for Pengene, hva'? Og 

det af en af Ministeriets egne Embedsmænd, — ja oven i 
Købet en Præst ! a 

Den tiltalte lagde betænksomt Avisen sammen og vendte 
Hovedet bort. 

„Ja, hvad skal man sige — " mumlede han derpaa und- 
vigende. 

„Hvad man skal sige? Man skal Fanden gale mig sige, 
Hansen, at det er den stiveste, der endnu er leveret. Men 
det er netop, hvad jeg for længe siden har spaaet. Lige fra 
den første Gang, jeg saae vor gode Pastor Hornung, har jeg 
sagt, at han var en fordækt Venstremand. Nu har vi faaet 
Syn for Sagen ! Men vi skulde have taget vore Forholdsregler 
i Tide! Der gik jo allerede Snak nok om ham fra hans for- 
rige Kald. Laa han ikke der i evige Spektakler med Prov- 
ster og Kirkesyn, ja med Bispen selv, saa han en Gang var 
nær ved at blive sat fra Embedet for sin beskidte Mund. Jeg 
siger det rent ud — han er en fræk Karl!" 

„Et Bondebæst!" gryntede Tyksakken. 

„Bravo! Netop Ordet, Hr. Overlærer! . . . Men kan De 
forklare mig, hvordan det er gaaet til, at vi har faaet en saa- 
dan Person her til Byen. Man snakker om, at han derude paa 
Landet var ved at sulte ihjel med sin Redefuld af Unger — 
men hvad kommer det os ved? Skal vi derfor have hans 

Spektakler her? Det er en Skandale for hele Byen. 

Gør mig kun færdig, Raff!" 

De sidste Ord var henvendt til den lille blegfede Barber, 
der straks, saasnart hans ansete Kunde begyndte at tale, 
havde trukket sig tilbage med sin Kniv. 

„Det er sandt, Raff! a vedblev han derpaa roligere, idet 
han atter lagde sig tilbage i Stolen. „Har Hr. Berthelsen væ- 
ret her i Dag?" 

„Nej, Hr. Konsul! — endnu ikke. Men han maa bestemt 
være her om et Øjeblik." 

„Er det sikkert?" 

„Ganske sikkert, Hr. Konsul! Hr. Berthelsen er saa regel- 
mæssig som Solen. Man kunde saamænd gærne stille Kirke- 
uret efter ham — he! a 

„Godt. Saa kan man da forhaabentlig faa Rede paa, hvor- 
dan det forholder sig . . . For De har vel hørt det, Hr. Over- 
lærer, at der skal have været svære Optøjer ovre i Kjøben- 
havn i Nat. Der fortaltes nede paa Toldkammeret, at der var 
kommet Telegrammer derom til Bladene. Det er nok ude paa 
Nørrebro — De veed, Socialisternes Valgkres — og Solda- 
terne skal have skudt." 

„Skudt!" udbrød pludselig Manden henne ved Vinduet 
og skiftede Farve. Ja — men det kan de da ikke ha'e Lov 
til." 

„Ikke ha'e Lov til!" gentog Konsulen og førte atter Bar- 
beren bort med Haanden for at kunne rejse Overkroppen og 
tale med mere Eftertryk. „Hvem Pokker skulde forbyde dem 
det, Hansen? Imod Oprørere og Tumultuanter! Det mang- 
lede sgu bare! . . . Hvad siger De, Hr. Overlærer?" 

„Øf!" lød det henne fra den anden Stol, hvilket skulde 
udlægges: „Naturligvis". 

„God Morgen, mine Herrer!" sagde i det samme en 
Stemme henne fra Døren. 



Digitized by 



Google 



TO VENNER 29 

Det var den ventede Hr. Berthelsen, Redaktøren af Byens 
Stiftsavis, en utrolig lang Herre med en pergamentgul Hud- 
farve, graa Paryk, ganske lyse Benklæder og et rødt Lomme- 
tørklæde hængende ud af Baglommen. 

„Naa! a udbrød straks Konsulen, (endog Overlæreren 
spærrede Øjnene op og saae med Forventning paa den ind- 
trædende). — „Naa! Hvad nyt? Er der hændt noget? Er 
det sandt, at Socialisterne har gjort Optøjer i Nat, og at Sol- 
daterne har skudt? Eller er det en af Toldbodrotternes sæd- 
vanlige Krøniker? Der fortælles, at De har faaet Telegram. 
Hvordan forholder det sig? De har jo ikke udsendt Løbe- 
sedler?* 

Redaktøren trak omstændeligt sine Bomuldshandsker af 
og puttede dem i Baglommen med den uigennemtrængelige 
Mine, som han altid paatog sig, naar han ingenting vidste. 

„Nu?" raabte Konsulen utaalmodig. 

„Jeg beder Dem, Hr. Konsul — u sagde Redaktøren ende- 
lig og løftede afværgende sin ene, kæmpestore Haand. 

„Aa Snak, Berthelsen! Hvad skal det Hemmeligheds- 
kræmmeri til her? Lad os høre! Er der skudt?" 

„Vigtigpraas!" mumlede Overlæreren og lukkede igen 
Øjnene, medens Manden henne ved Vinduet blev ved at 
stirre paa Redaktøren med alle Tegn paa den heftigste Be- 
klemmelse. 

Men trods Konsulens vedvarende Anmasselser og For- 
dring paa „klar Besked u bevarede Hr. Berthelsen sin diplo- 
matiske Tavshed. 

„Hr. Konsulen maa pardonnere mig," sagde han, idet han 

med en uhyggelig Knagen i Fingerleddene gned sine tørre 
Hænder. „De Meddelelser, der er kommet mig i Hænde, er 
foreløbig af fortrolig Karakter. Hr. Konsulen kan være over- 
bevist om, at Stiftstidenden øjeblikkelig vil bringe til sine 
Abonnenters Kundskab, hvad der faktisk er passeret. Af 
Gaarsdagens Løbeseddel vil De saaledes allerede have er- 
faret, at Tropperne siden i Torsdags har været konsigneret i 
Kasernerne, at der er uddelt Patroner til Mandskabet, og at 
der er opkørt Batterier uden for Slottene. Jeg tror at kunne 
tilføje, uden at gøre mig skyldig i nogen Indiskretion, at Av- 
toriteterne — de militære saa vel som de civile — i det hele 
er fuldt beredte paa uden Skaansel at kvæle ethvert Revolte- 
forsøg i Fødslen." 

„Bravo!" raabte Konsulen og rejste sig, idet han strøg sig 
med Servietten om Hagen. (Barberen havde med et Skrabud 
tilkendegivet, at han var færdig.) — „Ja, Gud ske Lov, vi 
har endelig faaet en Regering, der ikke er bange for at vise 
sin Magt. Naar den nu bare vil blive ved at gøre Brug af 
den, saa skal vi snart faa Fred her i Landet for det Rak og 
Pak, der har faaet Lov til at skyde til Vejrs." 

Ja, lad dem bare plaffe dygtigt løs paa dem," snøftede 
Overlæreren, der ligeledes havde rejst sig og stod og tør- 
rede sig foran Spejlet. „Det er noget, de har Respekt for. 
Men lad dem ikke glemme Førerne! De Karle er saamænd 
ikke for gode til Kanonføde." 

I dette Øjeblik rejste Manden ved Vinduet sig op og 
listede hen imod Døren. 

„Gaar De, Hr. Hansen?" spurgte Barberen forundret. 
„Jeg troede, at De skulde rages." 

„Nej Tak — jeg har ikke Tid længer," svarede han og var 
i det samme ude af Stuen. 

De Tilbageblevne saae paa hinanden i største Forbav- 
selse. 

„For Pokker!" — udbrød tilsidst Konsulen. „Hvad gik 
der af Hansen? Jeg tror, ved Gud, at han fik ondt! Han var 
jo ganske bleg! . . . Eller — han skulde da vel ikke — jeg 
kan da ikke tænke mig, at " 

„Hr. Hansen holder „Morgenbladet", Hr. Konsul!" hvi- 
skede Barberen, idet han indsmigrende nærmede sig med 
Haanden for Munden. „Jeg veed det ganske bestemt . . . Det 
er en af hans Svende, der abonnerer paa Bladet for ham og 
bringer ham det hver Aften. Jeg har det fra min Brodersøn, 
der kender Svenden." 

„Hansen!" raabte Konsulen og slog Hænderne sammen. 
„Men — du himmelske Gud og Skaber! — er Folk da ble- 
ven ravruskende gale? ... Og det var Hansen, som for ikke 
mere end otte Dage siden fik den store Bestilling fra Havne- 
udvalget!" 

Henne ved Vinduet udbrød i det samme Barberdrengen : 

„Der kommer Pastor Hornung!" 

Som trukne af en Snor vendte alle sig ved disse Ord mod 
Gaden. 

Og virkelig! Ovre paa det modsatte Fortov kom Præ- 
stens høje, magre Skikkelse gaaende med Skridt, der lar- 
mede, som om han gik paa Træsaaler. Han var en Mand 

paa herimod de treds, tarveligt, næsten fattigt klædt, med 
et rynket, skægløst Ansigt, der paa Grund af, at Underlæben 
skød sig stærkt frem, og at Øjnene kneb sig sammen for 
Lyset, fik et frastødende Udtryk af Selvfølelse. Dette Udtryk 
understregedes yderligere af hans Holdning og af hans takt- 
faste, næsten soldatermæssige Gang. Den ene, ubehandskede 
Haand holdt han knyttet bag paa Ryggen ; i den anden havde 
han en stor Bomuldsparaply, som han for hvert Skridt stødte 
med Kraft ned mod Brostenene. 

„Storsnudede Bonde!" snerrede Overlæreren foragteligt 
henne fra Spejlet. 

„Ja, var det ikke for hans forsultne Ungers Skyld" — 
istemte Konsulen — „kunde man ønske, at der maatte blive 
lettet lidt alvorligt ved ham efter denne Historie. Og det 
bliver der vel ogsaa nok! . . . Det bliver der saamænd nok!" 
endte han fortrøstningsfuldt. 

Pastor Hornung fortsatte sin Gang hen ad Gaden, hvor 
han overalt var Genstand for den samme lidet smigrende 
Opmærksomhed. Folk stak Hovedet ud af Vinduerne for at 
kigge efter ham ; og naar Butiksfolkene saae ham komme, 
trak de sig tilbage fra deres Døre for ikke at være nødt til 
at hilse ham, naar andre saae det. Idet han gik over det lille 
Torv foran Raadhuset, traadte Byens Politimester netop ud 
herfra med en Protokol under Armen. Det var en lille rund, 
glatraget Mand, der lignede Overlæreren fra Barberstuen 
næsten som en Tvillingbroder. 

Pastor Hornung løftede Haanden op til sin bredskyggede 

Hat for som sædvanligt at hilse; men istedetfor en Gen- 
hilsen tilkastede Politimesteren ham et saa uforskammet og 
hadefuldt Blik, at Blodet skød op i Præstens Kinder. Dog 
beherskede han sig og fortsatte roligt sin Vej. 

Da han kom hjem i sin Studerestue, aabnede han Døren 
til den øvrige Lejlighed og raabte ind:over et halvtomt For- 
værelse, om Posten var kommen. Et Kor af Barnestemmer 
svarede langt borte fra : Nej ! 

Henne paa en gammel Mahognipult ved Vinduet laa Be- 
gyndelsen af Manuskriptet til hans Paaskeprædiken og ven- 
tede paa Fortsættelse. Men han kunde ikke faa sig selv til 
at beskæftige sig dermed. Hans Hoved var for opfyldt af 
bekymringsfulde Tanker, der laa Opstandelses-Evangeliet 
fjærnt. Han tænkte paa de Rygter, der ogsaa var kommen 
ham for Øre denne Morgenstund — Rygterne om Opstands- 
forsøg i København og Vaabenmagtens Indskriden. Han 
kunde ikke faa sig selv til at tro, at det virkelig var sandt. 
Han havde saa inderlig haabet paa, at Befolkningen dog 
ikke vilde lade sig henrive til Voldshandlinger. Men maaske 
havde Gæringen alligevel været for stærk! 

Dét ringede stærkt ude paa Forstuedøren. 

Endelig ! — 

Et Minut efter stod Pastor Hornung ved Vinduet med 
Byens „Folkeblad" og gennemløb i Hast Telegrammerne fra 
København. Men han fandt intet, hverken om Opløb eller 
Militærets Udrykning. Han greb da „Stiftstidenden", der 
undertiden havde Specialtelegrammer. Men heller ikke 

her saae han noget derom. „Alt roligt", „Befolkningen 
rolig" , stod der overalt. 

„Herren være lovet !" udbrød han ganske højt. Og i Tan- 
kerne fortsatte han: Gud er med os! Det veed jeg nu for- 
vist, at han vil lade den danske Folkesag sejre! 

Saa satte han sig ned ved Bordet for at gennemse den 
øvrige Post. 

Først var der to Breve fra selve Byen, af hvilke det ene 
var skrevet med fordrejet Haandskrift og kun indeholdt de 
fire Ord : „De er en — " (Paa Tankestregens Plads fandtes 
et Udtryk, som Velanstændigheden forbyder at gentage her). 
Med Foragt krammede Hornung Brevet sammen og kastede 
det i sin Papirskurv. Han havde før deltaget i en offentlig 
Debat, og det var derfor ikke første Gang, at han fik den 
Slags Stinkpotter kastet ind ad Døren. 

Det andet indenbyes Brev, der var skrevet med stilfuld 
Forretningshaand paa et stort Stykke rudret Papir, indeholdt 
følgende : 

„Hr. Pastor F. Hornung 

hersteds. 
Begrundet paa Omstændigheder tillader jeg mig at 
underrette Hr. Pastoren, at min Datter Angelica, som 
sidstforløbne Uge tilmeldtes Hr. Pastorens Konfirmations- 
forberedelse, efter nøjere Overvejelse herved anmodes 
atter udmeldt, formedelst da det saavel er min Datters 
som min Hustrus og eget Ønske, at hun fremtidig skal 
overgaa til Hr. Pastor Bohses Vejledning. 
Jeg undlader ikke at tilføje, at dette Skridt er begrun- 

det paa den Artikel, som det igaar Aftes udkomne Eks- 
tranummer af „Folkebladet" indeholdt af Hr. Pastoren. 
Samtidig tillader jeg mig at præsentere medfølgende 
specificerede Regning paa Manufakturvarer, som Fru 
Pastorinden i det forløbne Kvartal har modtaget gennem 
min Forretning, og vilde det meget glæde mig at faa Be- 
. løbet tilstillet inden den 15de d. M, 
Imødeseende Deres ærede, tegner 

med Agtelse 

P. C. Hansen, 
Manufakturhandler. 

Ogsaa overfor denne Skrivelse havde Pastor Hornung i 
første Øjeblik- kun et Skuldertræk tilovers. Men idet han 
anden Gang gennemlæste den, formørkedes hans Ansigt. 
Med et sorgfuldt Udtryk lagde han Haanden op paa sit endnu 
kraftige, graasprængte Haar, lænede sig med lukkede Øjne 
tilbage i Stolen og sagde hen for sig med et Suk : 

„Hvor det ofte er svært at være ærlig i dette Land !" 

Saa gav han sig ifærd med den øvrige Post. 

Der var de sædvanlige officielle Skrivelser i store blaa 
Konvolutter, et Brev fra en fjærntboende Mand, der ønskede 
en Udskrift af Kirkebogen, en Ansøgning om en Legatpor- 
tion o. s. v. Nederst laa et almindeligt aabent Brevkort, som 
Hornung slet ikke havde bemærket og derfor greb med en 
vis Ivrighed. Og næppe havde han kastet et Blik paa Skrif- 
ten, før han med Udbrudet: „Men — er det muligt!" foer 
op af Stolen og ilede ud af Stuen. Han skridtede gennem 

det tomme Forværelse og slog med stort Spektakel Døren 
op til den tarveligt udstyrede Dagligstue, hvor seks af hans 
yngste Børn sad og legede. 

„Hvor er Mo'er?" raabte han. „Anna, Peter, lille Line ... 
skaf mig i en Fart fat i Mo'er. Men sig hende, at hun maa 
skynde sig — det haster !" 

De lyslokkede Smaa paa Stole, Skamler og Forhøjning 
kom i travl Bevægelse; men i det samme traadte Fru Hor- 
nung gennem en Tapetdør ind fra Køkkenet. Hun var en 
lille, endnu køn og buttet Kone med mørkladent Haar, Kappe 
og stort Smækkeforklæde. 

„Her er jeg! Hvad er der, Hornung?" spurgte hun og be- 
tragtede straks sin Mand med urolig Mine — som var hun 
altid forberedt paa at modtage onde Tidender. 

„Nyheder! Store Nyheder, min Ven!" svarede han og 
rakte Brevkortet i Vejret. „Kan du tænke dig — d e r sidder 
jeg inde og læser saa meget dumt Tøj, og saa faar jeg her 
fat i ... ja, nu skai du høre! (Pastor Hornung fik næsten 
Taarer i Øjnene, idet han atter læste Kortets Ord) „„Kære 
gamle Ven! Jeg kommer imorgen, Lørdag, Eftermiddag med 

Toget 3. 12 . Glæder mig til at se dig. Din hengivne "" 

Ja, gæt nu, Kirstine!" 

„Det er da ikke Krøger?" 

„Jo — hvem ellers ! Er det ikke mageløst ! Han er natur- 
ligvis paa en af sine sædvanlige Inspektionsrejser. Sande- 
lig — han kommer som han var kaldet, den kære Dreng! 
Jeg har tænkt saa meget paa ham i den senere Tid. Og hvor 
har jeg længtes efter igen at faa en rigtig lang Passiar med 

ham! ... Jeg gad dog vide, om ikke de sidste Dages Be- 
givenheder endelig skulde have skudt Bresche i hans stand- 
haftige Højrehjærte. Du kan tro, Kirstine ! Han har haft den 
samme Længsel, som jeg. Og nu kommer han, forat vi kan 
tale os ud for hinanden, den kære, gode Dreng! ... Men 
hør, Kirstine! Nu maa vi sandelig ogsaa vise ham, at han 
er velkommen. Han skal blive modtaget som en Fyrste ! Mid- 
dagen maa vi naturligvis udsætte, til han kommer, f. Eks. 
til Klokken fire — eller bedre fem ! Jeg veed, han plejer at 
spise paa den Tid. Og — lad mig se — kan du ikke skaffe 
en god Ret Karudser, Kirstine? Kan du huske, hvor hen- 
rykt han blev over dine Karudser, da han sidst besøgte os 
i Vejrløse ... aa, han er en Lækkermund, den gamle Knægt!" 

„Men Hornung — hvor skulde jeg skaffe Karudser fra 
her?" 

„Nu, ja — men en Ret Fisk maa vi ha'e. Det er hans Liv- 
spise, veed du ! Han er saa forliebt i Fiskemad, den jjamle 
Libertiner, som en Mus i grøn Ost. Og en god Flaske Vin 
skal han sandelig heller ikke undvære ... Hør du, Peter, 
spring straks hen til Schneider og køb en Flaske Bourgogne 
til halvanden Krone — men skynd dig, min Gut! ... Aa, 
vent lidt — spring med det samme indenfor hos Callisen og 
faa seks Cigarer til femogtredive — men af de fine, skal du 
sige! ... Og I, Smaapiger der — Karen, Hanne, lille Line 
— lad mig se, I rydder godt op her og hjælper Mo'er med 
at gøre det rigtig pænt til Fa'ers gamle Ven kommer! Saa- 
dan — det er flinkt! — I er mine kære, velsignede Børn!" 

Pastor Hornung var bleven som genfødt af Henrykkelse. 

Tilsidst gik han hen og lagde sine store Hænder omkring sin 
Hustrus Hoved og kyssede hende ømt paa Panden. 

„Min lille Kirstine ! Jeg veed det — du har været urolig og 
bekymret i disse Dage. Men du skal se — med Guds Hjælp 
vender alt sig til det bedste !" 



Pastor Hornungs og Postrevisor Krøgers Bekendtskab 
stammede fra Studenterdagene. Tilfældigt var de i hin Tid 
bleven Kontubernaler paa Regensen og havde her stiftet et 
sjælden inderligt Venskab, der aldrig siden var bleven brudt. 
Der var bleven sagt om dette Venskab, at det blev knyttet 
ved Modsætningernes Tiltrækning; og vanskeligt skulde 
man ogsaa finde to Mennesker, der i Sind som i Skind var 
hinanden mere ulige. Marius Krøger var netop saa lille og 
undersætsig, som Frederik Hornung var lang og ranglet; 
netop saa samvittighedsfuld og pertentlig, som Hornung var 
egenraadig og skødesløs; netop saa godmodig og eftergi- 
vende, som Hornung var opfarende og stridslysten. Blandt 
Kammeraterne paa Regensen kaldtes de derfor ogsaa „Sup- 
plementerne" , der tilsammen dannede „det fuldkomne Men- 
neske" . 

I det daglige Samliv erstattede nu virkelig den enes For- 
trin meget heldigt den andens Mangler, saa deres lille Ung- 
karlehusholdning blev et Mønster for den hele Studenter- 
gaard. Mens Hornung, naar Maanedens Midte var naaet, 
aldrig havde en Skilling i Lommen og aldrig kunde begribe, 

hvor hans Penge var bleven af, forstod Krøger, skønt uden 
Paaholdenhed, at forvalte sine ikke store Indkomster paa 
en Maade, saa de nogenlunde forslog til dem begge. Til Gen- 
gæld var det Hornung, der var det oplivende og befrugtende 
Element. Alle Øjeblikkets brændende Spørgsmaal satte ham 
i Fyr og Flamme ; han slugte alle Aviser og hørte alle Slags 
Foredrag. Ofte sad de to Venner sammen til langt ud paa 
Natten og talte om Tidens teologiske eller literære Stridig- 
heder, men først og fremmest om Politik, om den vaagnende 
Frihedsaand, om Orla Lehmann, Hall og Ploug, dér var deres 
Guder og Helte. Mens Hornung skridtede op og ned ad det 
lille Gulv i en laset Slobrok og med en halvtredje Alen lang 
Tobakspibe i Haanden, pulsende Rummet fuldt af en uigen- 
nemskuelig Damp og bestandig talende og gestikulerende, 
sad Krøger stille henne i Hjørnet af Sofaen og fulgte ham 
med et varmt beundrende Blik. Egenlig var det mindre Tin- 
gene selv, end Hornungs Begejstring for dem, der interes- 
serede Krøger. I sin egen Ligegladhed henrykkedes han dob- 
belt over Vennens Optagethed ; og mens han selv var mere 
ængstelig end en gammel Jomfru i Overvejelsen af sine Ord, 
lo han, saa det klukkede, naar Hornung i sin hidsige Iver for 
at betegne den enevældige Regerings Lumpenhed hentede 
Udtryk Qg Lignelser fra det laveste Gadesprog. Flere Gange 
optraadte Hornung ogsaa som Taler ved Studenterforsam- 
linger, hvor han imidlertid regelmæssig blev udhysset under 
stort Spektakel. Kun Krøger sad stille henne i en Krog af 
Salen og stirrede næsten forelsket paa sin uforfærdede Ven, 
der havde Mod til saaledes at stille sin Person til Skue, ja 

optræde som Anklager og Dommer. Hans Hjærte svulmede 
af Stolthed over Hornung, naar han fra sit Skjul saae ham 
med løftet Hoved stige op paa Talerstolens Trappe, kaste sit 
Haar tilbage fra Panden og lade sit faste Blik glide hen over 
Forsamlingen — uden med en Mine at røbe Usikkerhed end- 
sige Angst trods de vilde Hyl og Brøl, hvormed hans kendte 
Skikkelse øjeblikkelig modtoges. 

Efter seks Aars Studium tog Hornung sin Eksamen med 
bedste Karakter ; og da han allerede havde forlovet sig som 
Student, søgte han hurtigst muligt et Embede som Præst og 
Skolelærer paa en af vore afsidesliggende Smaaøer. Krøger 
derimod opgav sine juridiske Studier og gik over til Post- 
væsenet, i hvis Tjeneste han paa Grund af sin medfødte 
Punktlighed temmelig hurtigt steg til en betroet Plads ved 
Revisionen i København. 

De to Venner skiltes saaledes. 

Men, skønt der ofte gik Aar hen, uden at de saae hin- 
anden, og ogsaa ofte lange Tider, uden at de skrev til 
hinanden, bevarede de Ungdomsvenskabet med uforander* 
lig Trofasthed. For Krøgers Vedkommende havde dette noget 
sin Grund i, at han ikke giftede sig. Det glade, hyggelige 
Regensliv kom derved til at staa for ham som hans Livs 
Solskinsdage, paa hvilke han altid tænkte tilbage med dyb 
Taknemlighed. Hornung glemte aldrig sin gamle Ven, fordi 
hans ejendommelige og for Fremmede ofte stødende Væsen 
gjorde ham det vanskeligt at skaffe sig nye Venner. Tillige 
følte han en vis Tilfredsstillelse ved den Beundring, som 
Krøger — skønt Tiden og Forholdene snarere havde uddy- 
bet end udvisket Forskellighederne i deres Karakterer — 



Digitized by 



Google 



TO VENNER 41 

vedblev at nære for ham. Det interesserede saaledes højlig 
den fredsommelige Kontormand at følge de Skærmydsler, 
hvori Hornung idelig laa — snart med Amtsraad, snart med 
Præster, ja med de højeste Avtoriteter. Mens han selv var 
et Mønster paa Subordination og hellere led enhver Foruret- 
telse, end han udsatte sig for at krænke nogens Overbevis- 
ning, kunde han gnide sig i Hænderne af Henrykkelse, naar 
han hørte om den Uforfærdethed, hvormed hans gamle Ven 
Sagde baade Bisp og Skoleraad Sandheden lige i Øjnene. 

„Min tapre Frederik!" kunde han begynde de omhygge- 
ligt udarbejdede Skrivelser, hvormed han besvarede Hor- 
nungs hurtigt og livfuldt henjaskede Breve. „Du har sær- 
deles fornøjet mig med din humoristiske Beskrivelse af din 
Holmgang med en vis Hr. Peder, om hvem Sagaen jo for- 
øvrigt forhen har berettet. Ihvorvel jeg ikke tør driste mig 
til at have nogen selvstændig Mening om Stridens Æble, 
in casu den omtalte Fattiglovsbestemmelse, er jeg paa For- 
haand overbevist om, at du har Ret til at benævne den baade 
„forældet" og „umenneskelig". Ja, rusk kun dygtigt i de 
gamle Parykker! Her trænges sikkerlig til en alvorlig Ud- 
luftning i Administrationen, og jeg for mit Vedkommende 
skulde ikke have noget imod, at der kom en rigtig Orkan, 
der kunde ryste os ud af vor gamle Slendrian." 

Krøger havde da ogsaa hidtil været den eneste, til hvem 
Hornung havde betroet den voksende Harme, som Regerin- 
gens mere og mere aabenlyse Forberedelser til en Statsom- 
væltning i de sidste Aar havde fremkaldt hos ham. Men for 
første Gang var den stive Kontormand her bleven betænke- 

lig ved Vennens Tilstaaelser. Han svarede hifh tilbage, at 
han paa det indstændigste vilde bede ham offl at være for- 
sigtig og ikke at røbe sine kætterske Anskuelser for andre, 
da dette let vilde kunne faa til Følge, at hall i den alminde- 
lige Bevidsthed blev slaaet sammen med Folk, til hvis Sel- 
skab han dog sikkert ikke selv ønskede at blive henregnet. 
Endnu for to Maaneder siden havde Krøger skrevet til ham : 

„Du synes, kære gamle Ven, stadig Ét leve i den An- 
skuelse, at det er vort nuværende Ministeriums skjulte Hen- 
sigt at undlive den gode Grundlov. Det forekommer mig at 
være uberettiget at nære en saadan Mistanke mod en Re- 
gering, om hvis Beskaffenhed der dog ikke kan rejses Tvivl, 
og som alene har til Hensigt ved alle fil Raadighed staaende 
lovlige Midler at værge vort kære Land mod Anarkiets 
Hydra. Sammenlign dog ikke defl løftende Kamp under 
Ideens Fane, hvori vi i vor Ungdom selv tog Del, med den 
nuværende uhyggelige Strid om Magten. Jeg vil i hvert Fald 
høre det af din egen Mund, fef jeg tror paa, at min gamle 
Frederik Hornung har fundet sin Plads, mellem Materialis- 
mens Forkæmpere." 

Dette Krøgers sidste Brev havde Hornung ikke glemt; 
men han følte sig overbevist om, at de sidste Dages Begiven- 
heder endelig havde aabnet Krøgers ærlige Øjne for det 
forargelige Rænkespil, der var bleven ført. I hvert Fald 
kendte han sin kære, mildttænkende Marius godt nok til at 
vide, at h a n ikke vilde mistyde hans Skridt, men forstaa, 
at det var Samvittigheden, der nu havde krævet, at han gav 
sin Harme Luft. 

Paa Slaget tre var Præstegaarden beredt til at modtage sin 
Hædersgæst. Alle Fløjdørene i den ret anselige Lejlighed 
var slaaet op som til Fest. Med larmende Skridt og Armene 
korslagte paa Ryggen gik Hornung frem og tilbage gennem 
Stuerne, — søndagspyntet, d. v. s. med rent, hvidt Halstør- 
klæde og iført sort, tilknappet Klædesfrakke istedetfor den 
grove graa, der udgjorde hans sædvanlige Hjemmedragt. 

Af betænksom Hensynsfuldhed mod sin Ven havde han 
bestemt sig til ikke at modtage ham paa Banegaarden. Han 
var kommen til at tænke paa, at Krøger under de nuvæ- 
rende Forhold maaske kunde ønske, at hans Besøg gik saa 
ubemærket hen som muligt, fordi det let vilde kunne skade 
ham, om hans Navn i disse Dage blev sat i for nøje Forbin- 
delse med den oprørske Præsts. Desuden yndede han ikke 
selv disse tvungne Modtagelsesscener for alle Folks Øjne, 
— det vidste Krøger ogsaa godt, og han vilde derfor næppe 
blive forundret over ikke at finde ham paa Perronen. 

Inde i Dagligstuen puslede Fru Hornung lidt beklemt om- 
kring og lagde den sidste Haand paa Værelsets Udpyntning. 
Hun havde haft et besværligt Arbejde med saa vidt muligt 
at dække over Tapetets Mangler og Bohavets Brøst, med at 
lægge de hæklede Stykker over Stolene saaledes, at Hullerne 
paa Betrækket ikke saaes, og ordne Gardinernes Folder paa 
en Maade, saa Stopningerne skjultes. Hun havde købt et Par 
Blomster til Opsatsen paa Bordet, og de hæklede Stykker 
var ihast blevne baade vaskede og strøgne. Men idet hun nu 
lod Blikket glide rundt i Stuen, syntes hun ogsaa selv, at 
der saae baade pynteligt og hyggeligt ud. 

Henne omkring en Forhøjning under det ene Vindue sad 
og stod alle Børnene, pænt kæmmede og renvaskede — 
ganske tavse af højtidelig Forventning. Det hændte nemlig 
saare sjælden, at der kom fremmede til Præstegaarden ; 
endog Byens Folk betraadte den kun i Forretningsanliggen- 
der. Og disse ualmindelige Forberedelser i Stue og Køkken, 
Vinflasken med den røde Lak, der stod bag Kakkelovnen, 
Blomsterne paa Bordet, Moderens Granatbroche, som de 
yngste aldrig havde set hende bære, Faderens Oprømthed 
og deres eget rene Søndagsforklæde og friserede Haar, — 
alt fyldte dem med en Spænding, saa de næppe turde 
røre sig. 

Inde fra sin Studerestue kom Præsten atter vandrende 
med stærke Skridt. 

„Naa!" udbrød han ved Synet af Børnene. „Er I her nu 
allesammen, Smaavenner?" 

„Ja !" svaredes der stille i Kor. 

„Godt! ... Lad mig nu se, at I opfører jer pænt og roligt, 
naar Fa'ers gamle Ven kommer. Kan I det, Børnlille?" 

„Ja !" svarede de igen alle. 

„Naa, det var Ret! ... Kan I saa sige mig, Smaa!" — 
vedblev han, idet han nu indskrænkede sin Vandring til Dag- 
ligstuens Gulv — „Hvad er det saa, Fa'ers gamle Ven hed- 
der?" 

„Krøger!" 

„Rigtigt! — Rigtigt, Børn! ... Og hvor er det, han bor?" 

„I København!" 

„Prægtigt ! . .". I er flinke Børn ! Men kan I nu ogsaa huske, 
hvad det er, han er? Hvad er hans Bestilling?" 

Her tav Flokken beskæmmet. 

Tilsidst sagde den ældste, forstandige Louise prøvende: 

„Revisor." 

„Bravo, lille Lisemo'r! Du er jo flink! ... Men kan du nu 
ogsaa forklare mig, min Ven, hvad det Ord Revisor betyder? 
Revisor? ... Re-visor ... Hvad betyder det? ... Nu, tal kun 
dristigt !" 

Den lille blonde Pige stod med sine lyseblaa Øjne dyb- 
sindigt fæstet paa et Punkt oppe i Loftet og bevægede Læ- 
berne, mens hun foredrog noget for sig selv og samtidigt 
fingrede ved et lille Ravkors, som hun bar i et Baand om- 
kring Halsen. Endelig begyndte hun med en Stemme fuld af 
Overvejelse og uden at tage Øjnene fra Loftet : 

„En Revisor er en Mand, som — — " 

Idetsamme udbrød en af Drengene: „Fa 'er! Der staar en 
Mand ude paa Gaden og kigger herind." 

„Hvad er det, du siger, Dreng !" raabte Præsten og skyndte 
sig hen til Vinduet. „Staar der nogen og kigger herind !" 

Ja, virkelig! Ovre paa det modsatte Fortov stod en Per- 
son og stirrede op og ned ad Præstegaardsbygningen. Det 
var en lille, sirligt paaklædt Herre med et venligt Ansigt, 
smaa graa Bakkenbarter og firkantede Nikkelbriller. Han 
bar en brun Rejsehue, lyse Gamascher og en Plaid over 
Armen. 

„Men det er jo ham ! Nik dog, Børn ! — nik !" raabte Præ- 
sten og ilede ud af Stuen. 

Den fremmede havde imidlertid bemærket og genkendt 
Børnene og skraaede nu over Gaden. I Forstuedøren mødtes 
de to Venner. Med et højt : „Velkommen, du kære Dreng !" 
omfavnede Hornung sin gamle Kontubernal og kyssede ham 
paa begge Kinderne. Og uden at give ham Tid hverken til at 
lægge Plaid eller Hat slog han Armen om hans Skulder og 
førte ham i Triumf ind i Dagligstuen. 

„Her er han, Kirstine!" raabte han. „Og her, min Ven, 
ser du hele Flokken samlet for at modtage dig. De lange 
Drenge har vi jo ude af Huset nu, og de store, kære Pige- 
børn er ogsaa borte ... vi har jo, som du veed, akkurat Du- 
sinet fuldt nu !" 

„Velkommen, Krøger !" sagde Fru Hornung og rakte hjær- 
teligt Haanden til den lille Mand, der under synlig Forlegen- 
hed modtog disse mange uforbeholdne Ytringer af Gensyns- 
glæde. 

„Sæt dig nu her i Sofaen, Marius !" vedblev Præsten, da 
den fremmede endelig var bleven befriet for Ydertøj, Plaid 
og Paraply. „Du kan være træt efter Rejsen. Og — sandelig ! 

— jeg længes efter at faa en Passiar med dig igen. Nu slaar 
du dig vel lidt til Ro hos os — ikke sandt?" 

„Tak ... mange Tak," svarede Krøger, idet han med en 
vanemæssig Bevægelse løftede de flade Hænder op imod 
Brillernes Nikkelstænger, saaledes at Fingerspidserne netop 
berørte dem. „Det ser jeg mig destoværre ikke i Stand til. 

— Mit Ophold bliver denne Gang af grumme kort Varighed." 
„Hvad er det, du siger, Ven ? Du spøger, haaber jeg ! . . . 

Sæt dig dog, og lad os høre !" 

Mens Krøger forsigtig skilte sine Frakkeskøder og tog 
Plads i Sofahjørnet bag Bordet med Blomsteropsatsen, ka- 
stede Hornung sig i en Lænestol og saae med et skuffet Ud- 
tryk over paa sin Ven. Først nu fik han rigtig set paa ham 
og studsøde over hans mærkelig forandrede Udseende. 

„Men du gør mig ganske forskrækket!" udbrød han. „Det 
er da ikke Rejsen, der har overanstrængt dig? ... Du ser 
virkelig ikke rask ud." 

„Tak — jeg befinder mig meget vel," svarede Krøger og 
saae bort, røens han gav sig til at trække i sine rødbrune 
Handsker, gom han endnu ikke havde faaet af Hænderne. 
„Naturligvil — lidt forkommen bliver man let — især i denne 
Foraarsluft " 

„Men hvorfor da dette Hastværk, kære?" 

»J a » J e g h**ber, at det ikke er af Frygt for at gøre Ulej- 
lighed," fal||t nu ogsaa Fru Hornung ind. „Jeg vil sige Dem, 
at vi har god Plads, Krøger, — og jeg har med egen Haand 
gjort et Vcprtlse istand til Dem, saa jeg vil blive meget vred, 
dersom Do ikke vil tage til Takke med det." 

»Jeg er Dem meget forbunden, Frue, — jeg har aldrig 
haft Grund til andet end at være i højeste Grad taknemlig 
for Deres elskværdige Gæstfrihed. Men jeg maa virkelig 
denne Gang renoncere . . . Jeg beklager meget at have voldt 
Dem saa rpegen Ulejlighed, Frue, men jeg har allerede 
været for længe borte fra mit Kontor og tør destoværre ikke, 
især under de nuværende urolige Forhold, opsætte min Til- 
bagevenden yderligere." 

Krøgers vedvarende alvorlige Tone og hele afmaalte Væ- 

seq.aahnede endelig Hornungs Øjne. Der fløj et Smil over 
hans; Ansigt. Og idet han udstrakte Haanden, raabte han: 

„Du har læst min Artikel, Marius! Tilstaa det kun! Jeg 
kender din Stemme, naar du er vred. Naa — skænd da paa 
mig, om du virkelig synes, at jeg fortjener Skænd!" 

„Jeg indrømmer, 4 svarede Krøger og saae over Brillerne 
heji paa sin Ven med et bedrøvet og bebrejdende Blik, — 
„jeg indrømmer, at jeg har læst en Avisartikel, hvorunder 
jeg fandt dit Navn. Nogle Herrer, med hvilke jeg rejste i 
Kupe, begyndte at tale om den ; og da den ene af dem netop 
havde Bladet i Lommen, anmodede jeg ham om at laane mig 
det. Jeg vil ikke lægge Skjul paa, at det var ikke med Glæde, 
jeg læste din Bekendelse, Frederik!" 

„Nu — ja, kære Ven !" sagde Hornung lidt forlegen. „Over- 
raskede det dig egenlig? Du maatte jo dog være forberedt?" 

„Nej, det var jeg ikke ... det var jeg ikke, Frederik! Jeg 
var saa overbevist om, at de sidste Tiders Begivenheder 
maatte have bragt dig til Erkendelse af, at du denne Gang 
var gaaet for vidt. Misforstaa mig ikke ... jeg bebrejder 
dig ikke din Aabenhjærtighed, kære Ven ... men jeg tror 
ikke, at du veed, hvad du i dette Tilfælde har styrtet dig 
ud i." 

»Ja, ja — lad det nu være godt!" afbrød Hornung utaal- 
modigt. „Vi har altsaa forskellige Meninger om den Sag — 
derved er ikke noget at gøre. Og Emnet maa vel desuden 
betragtes som uddebatteret mellem os to." 

„Saa, det er altsaa virkelig dit Alvor ... det er altsaa vir- 
kelig ikke en Misforstaaelse ... en Mystifikation?" 

„Hvad mener du?" 

„Ja, ærlig talt — " svarede Krøger med aabenbart kun van- 
skeligt tilkæmpet Fatning. „Jeg vilde dog høre det af din 
egen Mund, før jeg vilde tro paa, at du havde sluttet Forbund 
med Oprørere mod Lov og Orden, — med Personer, der hver- 
ken agter Fædreland, Moral eller Religion; der systema- 
tisk søger at undergrave Befolkningens Tillid til enhver Av- 
toritet; der ..." 

„Hvad er det, du siger!" 

„Kun, hvad der er Sandhed, kære Frederik, ... kun, hvad 
enhver, der ikke er forblindet af Partilidenskab, vil og maa 
sige. Men jeg er ogsaa overbevist om, at du ikke har vidst, 
hvad du har gjort. Du kender ikke de Folk, hvis Sag du 
støtter med dit Navn. For gjorde du det, vilde din Retsin- 
dighed bringe dig til at indse, at den nuværende Regering 
— langt fra at fortjene din Anklage — tværtimod fortjener 
alle fædrelandskærlige Mænds Tak, fordi den endelig har 
sat en Stopper for disse Folkeforføreres tøjlesløse Færd, der 
i den sidste Tid er gaaet over alle Grænser. Jeg forstaar dig 
ikke ... jeg forstaar dig ikke, Frederik! Hvor er det mu- 
ligt, at du med din retskafne Karakter " 

Pastor Hornung sad som himmelfalden. 
Det var mindre Vennens Ordstrøm, end Synet af hans 
blege, ophidsede Ansigt og stift stirrende Øjne, der gjorde 
ham maalløs. Var det muligt? ... Var det virkelig hans blide, 
tavse, sagtmodige Marius, som sad d e r foran ham, dirrende 
af Had og Lidenskab? 

„Krøger!" udbrød han tilsidst og rejste sig, næsten for- 
Henrik Pontoppidan : Skyer. * 

færdet. „Hvad er der dog i Vejen med dig, gamle Ven ! Hvad 
er det, du beskylder mig for? ... Man skulde sandelig tro, 
at du endnu ikke havde hørt, hvad der i disse Dage er sket 
her i Landet ! Eller veed du virkelig ikke, at den Regering, 
du saa højt lovpriser, har begaaet en vanærende Handling 
— en Handling, hvis Skamløshed skriger til Himlen? Hvad 
kalder du maaske dette Provisorium, der har kuldkastet Ri- 
gets gamle Grundlov, tilsidesat Folkets helligste Krav og 
Ret, og « 

„Det har det ikke ! Det har det i k k e, Frederik ! Der staar 
intet ... ikke et Ord i Grundloven om Folkets ubetingede 
Ret 

„Staar det der ikke?" 

„Nej, det gør ikke. Hvor maaske? ... Derimod staar der 
tydeligt og klart i Paragraf 25 " 

„Det veed jeg meget godt. Det behøver du slet ikke at 
fortælle mig. Men det har aldrig — aldrig, siger jeg — 
været den grundlovgivende Forsamlings Mening, at denne 
Paragraf skulde — — " 

»Jo, jo — Frederik ! Det har netop været Meningen, at 
den Paragraf skulde være Forfatningens Sikkerhedsventil, 
der værnede den mod en Sprængning. Det har Venstre i sin 
Tid ogsaa indrømmet. Og det har alle Jurister altid været 
enige om — " 

„Det er Løgn !" tordnede med eet Hornung kridhvid i An- 
sigtet og bøjede sig helt frem over Bordet, idet han med 
de udspilede Hænder støttede sig paa Pladen. „Det er det 
forbandede Opspind, som du har læst dig til i din Smuds- 

presse, hvis Fraser og Løgnehistorier jeg skal høre igen af 
din Mund! Det er de forargelige Prokuratorkneb, hvormed 
man søger at fravriste Folket dets Ret, og hvis Nederdræg- 
tighed kun overgaas af den Frækhed, hvormed dit rygges- 
løse Parti søger at dække over dem — " 

„Nej, dette er for galt!" raabte nu ogsaa Krøger ganske 
ude af sig selv, idet han rejste sig. „Dette vil jeg ikke høre 
paa! u 

„Jo, nu skal du netop høre! Nu vil ogsaa jeg tale! Du 
skal dog ikke have Lov til saaledes at smæde og forhaane 
et helt Folks udkaarne Mænd. Hvad er maaske han — din 
egen Minister — som du er saa begejstret over? En tarvelig 
Landmaaler! En Junker Ingenting! En Lykkejæger, der af 
Forfængelighed og Herskesyge " 

„For Gud i Himlens Skyld ! — Hornung ! — Hornung ! . . . 
Styr dig dog!" raabte Fruen, der forfærdet var ilet til inde 
fra det andet Værelse. „Hold dog op begge to ! Min Gud, — 
se paa Børnene! Aa, den ulykkelige Politik!" 

Fruens Mellemkomst og navnlig Henvisningen til Børnene, 
der med vidtopspilede Øjne havde betragtet dette Optrin, 
bragte øjeblikkelig de to ophidsede Mænd til Tavshed. Krø- 
ger satte sig skamfuld tilbage i Sofaen og saae med et be- 
kymret Blik paa Fruen, der var sunken grædende ned paa 
en Stol, medens Hornung søgte hen i den anden Ende af 
Stuen, hvor han en Tid gik tavs frem og tilbage for at bringe 
sit Sind i Ligevægt. 

Endelig vendte han tilbage til Bordet og sagde : 

„Lad os glemme denne Samtale, Marius. Kirstine har Ret 

i, at disse Dages Uhygge ikke bør trænge ind mellem gamle 
Venner. Har jeg saaret dig med mine Udtalelser, beder jeg 
dig om Tilgivelse. Vi er nu engang af forskellige Anskuelser 
paa dette Punkt — og det nytter sikkert ikke, at vi taler 
mere derom. Lad os derfor lade den Sag ligge, — og lad os 
glæde os med hinanden i den korte Tid, vi her kan være 
sammen, som om den ulykkelige Strid ikke eksisterede 
for os." 

»Jeg er ganske af din Mening, Frederik ! Jeg ønsker intet 
hellere end at bevare det gode Forhold imellem os. Jeg beder 
derfor om Undskyldning, dersom det var mig, der bragte 
denne Sag paa Bane ... det var mindst af alt min Hensigt at 
vække Misstemning. 44 

Alligevel var der mindre af Tilgivelse end af Bedrøvelse 
og Bitterhed i det Blik, hvormed de to gamle Venner i dette 
Øjeblik saae paa hinanden. — 

Lidt efter gik de ind i Studereværelset for at tilbringe 
Tiden der, mens Fruen forberedte Middagen. 

„Vil du ryge?" spurgte Hornung med et Forsøg paa igen 
at anslaa den kammeratlige Tone. 

,Ja, Tak skal du have ... lidt Tobak var maaske ..." 

„Vil du have Pibe eller Cigar? Jeg har gode Cigarer." 

„Ja -— saa maaske en Cigar — tak !" 

De søgte hver sin Ende af Stuen. Krøger anbragte sig i 
en gammel Voksdugssofa, mens Hornung kastede sig i en 
lang Kurvestol, der stod inde i et mørkt Hjørne. Begges An- 
sigter bar endnu tydelige Spor af den forrige Ophidselse, og 
de undgik hele Tiden at se paa hinanden. 

Der gik en lang Tid hen i Tavshed. 

„Du har det ellers godt !" spurgte saa Hornung og sendte 
svære Røgskyer fra sin Pibe ud i Luften, som om han be- 
stræbte sig for yderligere at usynliggøre sig i sin Krog. 

„Ja, Tak — og du befinder dig ogsaa vel her i dit nye 
Kald?" 

„Ja, det kan jeg just egenlig ikke sige " 

„Saa-aa — hvorledes?" spurgte Krøger og saae paa Ilden 
i sin Cigar. „Er det ikke en brav Befolkning? Det forekom- 
mer mig, at jeg altid har hørt Byen saa vel omtale." 

„Aa, ja saamænd ... men Tiderne er jo vanskelige ... Og 
naar man ikke netop samstemmer med de ledende, saa " 

Tavshed. 

„Det var et uhyggeligt Vejr, vi havde fornylig," begyndte 
derpaa Krøger. „Ja, — I har vel ogsaa mærket det her?" 

„Ja vist! Landmændene klager allerede." 

„Saa-aa! ... Der er vel ellers gennemgaaende gode Jor- 
der heromkring?" 

„Ja, her er et meget stort og frugtbart Opland. Det var i 
sin Tid nogle af Landets rigeste Bønder, der levede her." 

„Naa — men nu er Rigdommen maaske forbi?" 

„Jeg tror i hvert Fald, at den er svunden. Tiderne har jo 
været Landmændene imod, veed du !" 

„Ja, der findes vel i det hele ikke længer den Soliditet og 
Paapasselighed blandt vore Bønder som i gamle Dage?" 

„Ja, hvorfor mener du egenlig?" 

„Aa, — jeg mente ikke af nogen bestemt Grund — jeg 
mente blot saadan ganske i sin Almindelighed " 

Tavshed. 

„Der blev vel høstet jævnt godt her paa Egnen sidste 
Aar?" begyndte igen Krøger. 

„Aa jo — en Middelhøst, tænker jeg." 

„Ja, det blev det vel til de fleste Steder?" 

„Ja, hvor de ikke fik Midsommerregnen, var det vel snarere 
under." 

Tavshed. 

Henne i Kurvestolen havde Hornung holdt op at ryge. 
Han sad sammensunken og saae med et mørkt Blik hen paa 
sin fordums Ven, som bestandig ikke løftede Øjnene fra 
Ilden i sin Cigar. 

„Men Kornpriserne er til Gengæld nok ret gode," optog 
atter Krøger Samtalen. „Og dog havde man vist høstet godt 
i Udlandet, saa vidt jeg erindrer. Ja, du har vel ogsaa kunnet 
mærke det paa Kapitelstaksten i Aar?" 

Men i Stedet for at svare rejste Hornung sig nu op, gik 
langsomt hen til Krøger, og berørte hans Skulder med sin 
Haand. 

„Marius!" sagde han. „Skal vi ikke afbryde denne Sam- 
tale? ... Jeg synes, at vort Venskab er baade for gammelt 
og for godt til denne Forstillelse. Lad os se Sandheden lige 
i Øjnene. Vi kan ikke længere være i samme Stue. Derved 
er nu intet at gøre . . . Men lad os i det mindste skilles uden 
Maske." 

„Du har Ret," svarede Krøger og rejste sig hurtigt. „Det 
er bedst for os begge, at jeg tager bort. Jeg vilde gærne, 

Frederik, — men jeg kan ikke forstaa, at du ... hvordan 
du ..." 

„Nu ikke mere, Ven!" afbrød Hornung. „Lad os tage Af- 
sked i Fred!" 

Tavse gav de hinanden Haanden. 

„Farvel saa længe, Marius! ... For vi mødes nok engang 
igen ! Derom er jeg overbevist ! ... Og vi bliver vel næppe 
de eneste gamle Venner, hvem disse tunge Tider adskiller." 

Krøger saae op. Der hang to store Taarer i hans ærlige 
Øjne. 

Saa bøjede han Hovedet. 

„Hils din Hustru ! — Farvel !" 

Da Fru Hornung kort efter aabnede Døren for at melde, 
at der var rettet an, fandt hun sin Mand siddende i dybe 
Tanker i Stolen. 

„Hvad er det?" spurgte hun og saae sig forundret om. 
„Er du alene?" 

„Ja, Kirstine — nu er vi alene !" 

rTan gik deroppe paa de norske Fjælde — en lang, be- 
synderlig Fyr i en luvslidt Dragt og med et stillestaaende 
Smil i sit magre Ansigt. Ingen havde rigtig Rede paa, hvor- 
fra han skrev sig — hvorfra han kom, og hvorhen han gik. 
Men naar den „lange Dansker" , som han kaldtes, regelmæssig 
Vaar og Høst skridtede gennem Dalen med sin tynde Voks- 
dugsransel over Ryggen og sin stumpede Shagpibe under 
Næsetippen, kunde mange af dem, hos hvem han bankede 
paa for at bede om en Kop Vand eller en Svovlstik, aldrig 
modstaa Fristelsen til at byde ham indenfor i Stuen — for at 
more sig over hans mange Løgnehistorier og hele snurrige 
Figur. 

At møde ham paa ensom Sti i Lierne eller Skovene skøt- 
tede man derimod ikke synderligt om. Man fandt, at der 
var noget uhyggeligt i den Maade, hvorpaa hans smaa, mørke 
Øjne plirede bag Brillerne. Smilet var heller ikke fuldt tro- 
værdigt; og Haaret hang som en vild Manke ned over Ører 
og Nakke. Jenterne paa Sæteren „skrek" højt af Skræk, 
naar han stak sin lange, lidt anløbne Næse ind til dem gen- 
nem Dørklemmen. 

Nu var det, sandt nok, heller ikke let at begribe, hvorfor 

i Alverden han drev om her i fremmed Land for Lud og 
koldt Vand, da han dog et eller andet Sted maatte have et 
Fædrenehjem, der vilde omslutte ham med blidere Arme. 
De fleste tænkte, at han var lidt af „en Tulling". Andre 
mente, han kunde være rømt fra Hjemmet for en eller anden 
Udaads Skyld — kanske endog for Mord. Han saae ud til 
allehaande, den Karl! Men udspurgte man ham selv, sva- 
rede han smilende paa sit besynderlige Sprog, at der var saa 
„myket, myket gillere i Norje". 

En Gang ved et Gildelag, hvortil Folkene havde budt ham 
ind fra Landevejen, havde man endelig faaet listet ud af 
ham, at han virkelig var fra Danmark, endog Københavner ! 
Men da man derpaa spurgte ham, om han da aldrig længtes 
hjem eller tænkte paa at vende tilbage til sit Fødeland, havde 
der lagt sig en ejendommelig dyb Rødme over hans skarpe 
Kindben ; og efter i nogle Øjeblikke at have stirret tavs op 
mod Loftet havde han svaret: „Jo, — naar der bli'er Brug 
for mig." 

Han var en Gaade. — - 

Mod Vinteren, naar Sne og Kulde drev ham ned fra Fjæl- 
dene, søgte han ind til Kristiania, hvor han tog Arbejde i 
sin Profession : Bogbinderiet. Herinde kunde man da hver 
Aften se ham sidde nede i en tarvelig Kælderbeværtning, 
altid i en og samme afsides Krog og uforstyrrelig bøjet over 
en Avis, som han studerede fra Ende til anden, mens han 
indhyllede sig i en bestandig tættere Damp fra den lille, sort- 
brændte Shagpibe, som overhovedet saare sjældent forlod 
hans Mundkrog. Men saasnart de første Vaartegn viste sig, 

vaagnede atter Eventyrlængslen ubetvingelig i hans Bryst. 
Han spændte sin Voksdugsransel og drog over Fjældene. 

Nu sidstforløbne Sommer mødte han igen paa de sæd- 
vanlige Steder, hvor man efterhaanden var bleven saa vant 
til hans Komme, at man næsten syntes, han hørte med til 
Vaaren paa samme Maade som Stæren og Storken. Men 
der var denne Gang foregaaet nogen Forandring med hans 
Udseende. Den lange Krops Magerhed havde nærmet sig til 
det skeletagtige, og Blikket fra de smaa, mørke Øjne flak- 
kede adspredt og aandsfraværende omkring, som om hans 
Tanker altid befandt sig langt borte i fremmede Egne. Paa- 
faldende var ogsaa den Utrættelighed, hvormed han over- 
alt udspurgte Folk, orn de ikke havde hørt Nyt fra Dan- 
mark, og den febrilske Iver, hvormed han skottede til en- 
hver Avis, der kom indenfor hans Synskres, og bad om 
Forlov til at læse den. Men begyndte man at tale til ham 
om Politik, om de fortvivlede Forhold derhjemme i hans 
Fædreland, om Statskupet, Kongen og Muligheden for en 
Revolution, tav han pludselig og blev ganske sort omkring 
Øjnene. 

Da var det, den kom ... hin Oktoberdag med det alar- 
merende Budskab fra København: Mordattentat! Skudt paa 
Ministeren! Det var en Efterretning, der rystede op selv 
mellem de norske Bønderhjem. Nu gaar det løs ! tænkte man. 
Nu er Maalet endelig fuldt! Og med Spænding og Uro tog 
man hver Dag Aviserne i Haand og tænkte med Deltagelse 
paa det gamle Broderland. 

Men hvor var med eet den „lange Dansker" bleven af? 

Sporløst var han forsvunden for Hallingdølernes Øjne 

Han var, straks ved det første Rygte om Revolverskudet, 
taget over Fjældene for ad korteste Vej at naa til Havet. 
Uden at hvile hverken Nat eller Dag havde han skridtet 
gennem Dale og Byer, gennem Skove og Heder i et ukendt 
Landskab, indtil han efter tre Døgns møjsommelig Vandring 
ved Aftenstid naaede en lille Kystby paa Vestlandet. I en 
af de mange Sømandskipper, som laa langs den mørke Hav- 
nebrygge, fandt han her en tysk Skipper, der netop laa med 
Skuden lastet for Riga, og som efter en Del Indvendinger til- 
sidst gik ind paa at tage ham med som Passager til Kø- 
benhavns Red. 

Allerede den næste Morgen tidlig lettedes Ankeret. — 

Det var en diset Novembereftermiddag, at Skibet stod 
Sundet ind under en svag Nordvest. Reinald — saadan hed 
han, Danskeren — stod under Masten paa det vaade og 
slibrige Dæk, blaa af Kulde, med de valne Hænder stukket 
ind i Ærmerne paa den stramt knappede Frakke og med 
Hatten trykket ned over det svære Haar, hvorunder de smaa, 
febermatte Øjne ligesom blussede op, hver Gang han gen- 
nem Taagen kunde skimte et Stykke af den hjemlige, efter- 
aarsbrune Kyst. 

I omtrent selvsamme Stilling og paa samme Plet havde 
han tilbragt det meste af Tiden paa den langvarige Overfart. 
Nu og da havde han taget sig en lille Motion frem og til- 
bage paa det lille Stykke Vej mellem Masten og Lønningen ; 

men naar hans Utaalmodighed og Uro overvældede ham, 
havde han sat sig paa en Rulle Ankertov og trykket An- 
sigtet ned i sine Hænder. Om Natten sov han nede i For- 
lukafet mellem en Matros og en Junggut, der havde taget 
sig et ordentligt Grin af denne ubegribelige Passager, der 
kastede sig i Køjen som en fangen Fisk og skreg højt i 
Søvne. 

Der havde forøvrigt ikke været megen Lejlighed til at 
stifte Bekendtskab. Det havde været et Hundevejr med 
Storm og Regn over Nordsøen og Taage i Kattegat. I to 
Døgn havde de maattet ligge ganske stille udfor Hesseløen 
og uafbrudt ringe med Skibsklokken ; og da Taagen endelig 
lettede saa meget, at de turde sætte Sejl, maatte de atter 
standse under Kullen for at faa Lods. Først højt op paa For- 
middagen var de sluppen indenfor Kronborg, — og nu laa 
Sundet omkring dem som en blygraa, tungt vuggende Masse, 
hvorover Skibet langsomt sneglede sig frem. 

Det blev næsten Aften, før København dukkede op af 
Disen forude. 

Der gik et Ryk gennem Reinalds knoklede Legeme, da 
han saae de første Spir tegne sig som spinkle Naale paa 
Horisontens graa Slør. Uvilkaarlig gjorde han med Haan- 
den en Bevægelse hen imod Lænden — for at forvisse sig 
om, at hans spidst og skarpt slebne Tollekniv endnu sad i 
Læderskeden under Frakkeskødet. Hele hans Legeme kom 
til at skælve af Utaalmodighed, efterhaanden som Byen 
traadte frem af Taagen : Vor Frelsers slanke Sneglehorn, St. 
Pauls Murstenskegle og Marmorkirkens svulmende Kuppel ; 

— - og senere : Børsen, Frue Kors, Holmens gamle Mur-Kran 
og Svineslagteriernes snehvide Tage. 

I samfulde tolv Aar havde han ikke set sin Fødeby, — 
ikke siden hine bevægede Dage i Begyndelsen af Halvfjer- 
serne, tja han som et ganske ungt Menneske havde kastet 
sig ud i den socialistiske Klassekamp, — sikker paa, at Timen 
nu var kommen for det store Opgør, for de lidendes, de 
undertryktes og forurettedes dyre Hævn. Derinde mellem 
St. Petri og Vor Frue, højt oppe paa en lille, fattig Kvist, 
havde han i tyve Aar boet sammen med sin stakkels be- 
dragne og forladte Moder, hvis eneste Fejltrin han skyldte 
Livet. Derinde havde hendes graa, sørgmodige Øjne daglig 
dryppet ham det bitre Had i Sjælen, der havde faaet hans 
Kinder til at flamme, hans Hjærne til at gløde. Og herinde- 
fra var det, at han stormede ud til de store Fælledmøder, 
hvor han under selve Førernes Øjne holdt sine flammende 
Taler til de lyttende Tusinder. 

Og saa var han rejst bort; — skuffet, knækket, fuld af 
Lede, mærket af samtlige Papmagermestres sorte Kridt, 
fulgt af svigefulde Kammeraters triumferende Grin og Poli- 
tiets aarvaagne Øjne. Kort Tid efter var hans Moder død og 
hermed det sidste Baand bristet, der bandt ham til det for- 
hadte Hjem. 

Og dog ... hvor hans Fod end siden færdedes, i Tysk- 
land, i Amerika og tilsidst blandt Norges Fjælde, — altid 
havde han haft sit ene, vagtsomme Øre vendt imod de gamle 
Steder og biet paa, at den Tid skulde komme, da Taalmodig- 
heden brast. Og nu var det endelig bleven Alvor! Signalet 

havde lydt ! ... Var maaske det store, det uudsigelige alle- 
rede hændt? Var Dommen afsagt? Straffen fuldbyrdet? ... 
Der syntes ham at hvile en sælsom, betydningsfuld Stilhed 
over Byen, saaledes som den der lidt efter lidt aabenbarede 
sig for ham med sine blege Lygterader under Fabriksskor- 
stenenes tavse Silhouetter. 

Skulde ... skulde det være sket? 

Præcis paa Slaget seks kastedes Ankeret paa Indrereden. 
Det var nu fuldkomment mørkt. Hundreder af Skibslanter- 
ner vuggedes derude paa begge Sider af Trekroners gennem- 
trængende Lys. En Sunddamper kom plaskende ud fra Hav- 
nen med sit ilder-røde og katte-grønne Øje under en uaf- 
brudt Hvæsen og Piben. Inde fra den illuminerede By lød 
et dumpt, fjærnt Røre. 

Vaklende som i en Rus steg Reinald ned i Jollen, der 
straks førte ham iland. 

Det første Menneske, han traf paa sin Vej, var et Bybud, 
der stod under en Lygte ved Toldbodtrappen og studerede 
en Avis. Men det blaa, opdunsede Ansigt røbede intet, og 
Reinald havde ikke Mod til at spørge. Ikke heller Toldbe- 
tjenten, en lille mut Fyr, der tavs undersøgte hans Ransel, 
bragte ham nogensomhelst Oplysning. Men idet han nu ha- 
stig traadte ud paa den øde, taagede Gade, hvor hist og her 
en enlig Skikkelse strøg ham forbi under Lygternes matte 
Skin med Frakkekraven om Ørene, blev han paany slaaet 
af den besynderlige Tavshed, der hvilede over Byen. 

I det samme fik han gennem Taagen Øje paa en Række 
store Plakater, der var slaaet op paa et Plankeværk noget 

derfra. Det foer igennem ham. Borgeropraab ! — tænkte han 
og ilede derhen med lange Skridt. Men ved det usikre Lys- 
skær fra en f jærntstaaende Lygte læste han : 

Fru Popper Menter ! Sidste Koncert ! — Teater ! Varieté ! 
Ekvilibristen T s c h j u n g-T c h a n g ! Overordentlige Pro- 
duktioner i højere Luftgymnastik ! Musse kommer ! ! ! Væg- 
getøj fordrives! ... 

Der lød en tør Hoste et Stykke fra ham. Han saae sig 
omkring og skimtede en Politihjælm, der langsomt nærmede 
sig inde fra Grønningen. Hurtigt gik han om Hjørnet og 
kom ind i Store Kongensgade. Her var der fuldt af Lys og 
Folk. Drosker og Arbejdskøretøjer rullede gennem Gaden. 
Butiksklokker ringede, Drengene fløjtede „den glade Kob- 
bersmed". Paa et Hjørne stod en tyk Betjent og gabede. 

Reinald studsede. Han saa paa disse mange Herrer, der 
strøg ham forbi i nye Spaserepelse, paa disse statelige Da- 
mer, der duftede af Parfume og lod deres blanke Øjne spille 
bag de kirsebærrøde Slør. Han saae paa Fattig-EJørnene, der 
stod fredeligt foran de oplyste Butiksvinduer og „ønskede" ; 
paa de roligt hjemvandrende Arbejdere, paa Madammer og 
Svende, der stod i Døre og Porte og passiarede med deres 
Naboer og røg Tobak. Og han skottede ned til Kælderbe- 
værtningerne, hvor Folk sad i tætte Masser og drak og lo. 

Han forstod det ikke. Hvad betød denne Lystighed? Var 
den et Skjul, hvorunder Kuglerne støbtes? 

Hvor skulde han faa Oplysninger? Hvem turde han 
spørge? 

Han drejede ind i en af Sidegaderne, og med eet vaktes 

hans Opmærksomhed af et Lysskær, der strømmede ud over 
Gaden fra et stort Hus noget borte. En Skare Mennesker 
var stimlet sammen paa begge Sider af den overbyggede 
Indgang, og den ene Ekvipage efter den anden rullede der- 
ind og standsede. 

„Hvad er det?" spurgte Reinald en Skomagerdreng, efter 
at han en Stund forbavset havde betragtet de balklædte Da- 
mer og hvidslipsede Herrer, der fra Vognene hoppede ind 
i den festlig smykkede Vestibule. 

„Det er de liberale." 

„De liberale? Hvem er det?" 

„De liberale! Naada! ... Maa vi bare være her!" 

„Der er Faneindvielse," indskød nu en gammel Mo'erlille 
i Kyse og lang Saloppe og nikkede højtideligt op til ham. 

Reinald stirrede ned paa hendes runkne, mimrende Mund, 
som om han ikke vilde tro sine egne Øren. Faneindvielse ! 
Men var der da vundet nogen Sejr? 

Han følte sig ganske fortumlet. Sanseløst drev han en 
Stund rundt i nogle mørke Gader, næsten uden at vide, at 
han gik. Tilsidst standsede han udenfor en dyb Kælder- 
beværtning. Og da han derved kom til at tænke paa, at han 
den hele Dag intet havde spist, tog han sig sammen og gik 
derned. 

Det var et lille smudsigt Rum med et overspyttet Gulv, 
i Øjeblikket ganske tomt for Gæster. Midt under det sorte 
Loft hang en døsigt brændende Petroleumslampe uden 
Skærm, og i Krogen foran Skænken sad den tykke Vært i 
Skjorteærmer og sov. Lyden af Dørklokken vækkede ham 

dog, og med søvnig Forundring stirrede han paa den frem- 
mede. Reinald satte sig ved et Bord tæt ved Døren og be- 
stilte en Portion Smørrebrød og en Flaske 01. Med stort 
Besvær og under lydelige Veklager kom den tykke op af 
Stolen og slæbte sig over Gulvet hen til en Glug i Væggen, 
hvor han blev staaende, indtil det forlangte blev stukket 
ind. 

„Sløje Tider — hva'?" gispede han derpaa, idet han lod 
sig synke ned paa en Stol lige over for sin Gæst og halvt i 
Søvne bed tre Tommer af en Skraa, som han hentede frem 
af sin Bukselomme. 

Bøjet over sit Smørrebrød nikkede Reinald bifaldende. 

„Ingen Skub i nogen Ting. Bare Strikker og Fallitter og 
Ulykker og Elendigheder paa alle Kanter ... Og altsam- 
men barestens for den Politiks Skyld ! Ja, er det ikke mage- 
løst?" 

Ved Ordet „Politik" spidsede Reinald Øren. 

Men ogsaa den tykke blev pludselig helt vaagen og skot- 
tede til sin Gæst med et mønstrende Blik. 

„Ja, — hvad mener egentlig De om denne hersens Poli- 
tik?" spurgte han. 

Reinald svarede, at han først den samme Aften var kom- 
men her til Byen fra Udlandet og derfor ingenting kendte. 
Men han vilde gærne vide Besked; — han havde hørt saa 
mange Rygter. 

„Har De ogsaa hørt om de nye Provisoriummer?" 

„Nej!" 

„Om Gendarmerne? Og Politiet?" 

„Nej! ... Er der ... er der da hændt noget? Jeg mener — 
saadan noget alvorligt?" spurgte Reinald stammende. 

„Ih, Vorherre fri og bevar* os!" skreg den tykke op i en 
forfærdet Tone. „Hvad skulde der vel ske mere. Er det ikke 
gefærligt nok i Forvejen ? ... Jeg befatter mig, Gud Herren 
være lovet, ikke med Politik og de Dele. Jeg mener nu, at 
baade Højre og Venstre saamænd kan være lige gode hver 
for sig, naar de bare kunde enes. Det skulde de dog tænke 
paa, disse hersens derinde paa Rigsdagen, at det er vos 
næringsdrivende, som det gaar ud over. For — vil De sige 
mig — hvad skal alle de her Anstalter hjælpe til? Her har 
jeg i forrige Dage kunnet skænke baade en halv og en hel 
Tønde Bajer paa en eneste Aften alene til Arbejdsfolk og 
Smaahaandværkere. Men nu holder Folk sig borte fra de 
offentlige Steder for ikke at komme i Forlegenhed for deres 
Mund. Derkan jo saa let slippe et eller andet lille Ord ud, 
naar Næbet er fugtet, som saa en Spionerer kan snappe op 
og bringe En i Fortræd for. Og derfor bliver Folk hjemme 
hos dem selv, eller kanske de laver hemmelige Selskaber 
og gedulgte Foreninger ... Og skal det maaske være bedre ! 
De skal se. inden vi veed et Ord af det, saa har vi det lige- 
som derovre i Rusland med disseherre Nillehister og Dy- 
namitter." 

„Tror De?" spurgte Reinald livlig. 

Værten undersøgte atter sin Gæst med et forsigtigt Blik. 
Derpaa klippede han et Par Gange med det ene Øjelaag og 
sagde i hemmelighedsfuld Tone: 

„Man skal ingenting forsværge i disseherre Tider. Kanske 
spørges der nyt, før nogen tænker det." 

„Hvad mener De?" 

„Hm! ... Jeg sfer ingenting," sagde han og saae ud i 
Stuen. 

Men lidt efter vendte han sig alligevel over mod Reinald 
og lagde Haanden fortroligt paa hans Arm. 

„De kan vel tie?" 

»Jeg? ... Ja vist." 

„Saa skal De høre. Her oppe paa anden Sal bor en af 
Førerne ... for Oppositionen, forstaar sig — — " 

„Her i Huset?" 

„Paa anden Sal, ja ... De kan være overforvisset om, at 
der er noget i Gære deroppe. Der har været et Rend op og 
ner ad Trapperne i den sidste Tid ! Og de har tisket og hvi- 
sket og stukket Hovederne sammen, saasnart de kom ud 
paa Gaden. Forleden — men ikke mine Ord igen! — for- 
leden var der et helt Møde, vist en hel Snes, — Damer og- 
saa — naturligvis! De kan være stødt paa, der har Tin- 
gene været til Bedrøftelse ! For der har Politiet pænt maat- 
tet holde Næsen hjemme i Futteralet; ikke sandt? ... Naa! 
Jeg siger bare, dem om det! jeg blander mig aldrig i de 
Dele, som ikke kommer mig ved. For jeg er nu hverken 
Nillehist eller Nilleher og mener som saa, at baade den ene 
og den anden kan være lige gode hver for sig med de Me- 
ninger, som de nu engang har, — ikke sandt? Har jeg ikke 
Ret ... Skal det være en Bajer til?" 

„Nej Tak," sagde Reinald og rejste sig. 

„En lille Knude?" 

„Nej Tak! ... Hvor meget har jeg at betale?" 

„Toogfyrre Øre." 

Han talte Pengene op — hans magre Fingre skælvede — 
bød Farvel og forlod Kælderen. 

Da han stod ude paa Gaden, saae han sig først forsigtigt 
omkring. Derpaa gik han ind gennem Porten og steg hur- 
tigt op ad Trapperne, Paa anden Sal fandt han en stor 
Navneplade af Messing paa Døren. Han genkendte Navnet, 
som .han ofte havde set i Aviserne, og ringede sagte paa. 
En Pige lukkede op og saae mistænksomt op og ned ad 
ham. 

Om Herren var hjemme? 

Nej — jo — men han var ikke til at faa i Tale i Dag. Han 
skulde bort og var ved at klæde sig paa. Men i Morgen 
Formiddag var han at træffe paa sit Kontor. 

Ja — men han vilde meget gærne tale med ham endnu i 
Aften. 

Om det da ikke var noget, som hun kunde sige ham, — 
for i Øjeblikket var han optaget. 

Nej, han maatte nødvendigvis tale med ham selv. 

Hun satte et fortrædeligt Ansigt op og gik bort efter for- 
inden at have kastet et Blik op paa Frakkerne og Kaaberné, 
der hang paa Knagerækken. 

Da hun kom tilbage, bad hun ham myndigt om at tørre 
sig godt af paa Maatten, hvorpaa hun viste ham ind i et stort, 
smukt og fint møbleret Værelse med Tæpper, Fløjlslæne- 
stole, Kobbere og kostbare Malerier — alt hvilende i et 

dæmpet Skær fra en rødt besløret Maaneskinslampe K der 
hang under Loftet. I den ene Væg var der en Portiere, og 
gennem denne indtraadte en midaldrende, blond og fyldig 
Herre med en stor Knebelsbart, sort Kjole, hvidt Atlaskes 
Slips, crémegule Handsker og en stor Rose i Knaphullet. 

„De ønsker at tale med mig?" 

„Ja." 

„Ah! ... Nu ser jeg! Det er angaaende disse Kotillons. 
Naa — har De saa faaet Buketter og Sløjfer lidt smagfuldt 
arrangeret?" 

„Nej — jeg er rejsende." 

„Hvorledes?" — den blonde Herre fik sin Lorgnet frem. 
— „Tør jeg da bede Dem være af den Venlighed at fatte 
Dem i Korthed. Min Vogn holder i Porten, og jeg maa nød- 
vendigvis bort." 

Reinald, der var bleg af Spænding, gav sig med naiv Om- 
stændelighed til at gøre Rede for sin Nærværelse. Han be- 
gyndte med sit Ungdomsliv, med Fælledmøderne og Bort- 
rejsen, fortalte om, hvorledes han først denne Aften var 
kommen herned fra Norge, hvor han de sidste Aar havde 
opholdt sig, hvorledes han deroppefra havde fulgt Stridens 
Gang og nu var kommen herned for at tilbyde „Sagen" sin 
Tjeneste. 

Der lagde sig et opklarende Smil under den store blonde 
Knebelsbart og i de lyse Øjne, der i Begyndelsen havde 
hvilet utaalmodigt paa den besynderlig udseende Fremmede 
og mistænksomt betragtet ham lige fra den store, viltre Haar- 
manke og ned til de udtraadte, tilsølede Sko. Reinalds Be- 

retning bevægede ham, og han gik hen imod ham og rakte 
ham ganske rørt sin Haand. 

„Hvad De her fortæller mig, fornøjer mig mere, end jeg 
kan sige Dem, — fornøjer mig mere, end De maaske vil 
kunne forstaa. Jeg ønsker Dem hjærtelig velkommen! Tro 
mig, det gør os alle godt og styrker os i vore Bestræbelser 
at møde et saa smukt Bevis paa sand og opofrende Friheds- 
kærlighed ... Morsomt nok gik jeg netop i samme Øjeblik, 
som De kom, og søgte en passende Begyndelse til den Tale, 
som man har vist mig den Ære at anmode mig om at holde i 
Aften. I Sandhed — dersom De vil give mig Tilladelse til 
at omtale Deres heltemodige Ankomst hertil, er jeg over- 
bevist om, at det vil vække almindelig Tilslutning. Thi — 
sandelig ! — det er, som De siger, vi har Krig her i Landet 
— Krig paa Kniven ! Men netop derfor er det smukt, ja stolt 
af hver den, der uden Tøven møder under Fanen i Farens 
Stund ... Endnu engang: Hjærtelig velkommen. Vær for- 
visset om, at vi ikke skatter Deres Deltagelse ringe." 

Han rystede atter hans Haand med oprigtig Varme. 

Men Reinald, som herved fik Mod, saae sig nu omkring 
og spurgte hviskende : 

„Der er vel ingen, der kan høre os her?" 

„Høre os? ... Nej, det tror jeg ikke. Men hvorfor ...?" 

»Jo ... jeg vilde nemlig ... vilde gærne endnu i Aften 
vide, hvortil De vil bruge mig." 

„Bruge Dem? ... Ja, hvorledes mener De egenlig, kære 
Ven? Saadan bestemtere at angive ..." 

„De kan ganske byde over mig. Jeg er parat til alt !" 

„Parat? Hvorledes? ... Jeg forstaar Dem ikke rigtigt." 

„De kan trygt forlade Dem paa mig, Herre. De kan stole 
paa min Mund. Jeg veed det godt ... De har haft et Møde 
heroppe ... forleden Dag ..." 

„Ja, ganske rigtigt — Arrangements-Komiteen var samlet 
hos mig i Anledning af Festen i Aften . . . Men hvorledes — 
i hvilken Forbindelse havde De tænkt Dem, at De ?" 

„De behøver ikke at være bange for mig. Som jeg sa'e 
Dem, Herre: Jeg har tiet før i Dag. Sæt mig til hvilken 
Post, De vil. Jeg ta'er enhver som helst paa mig, om det 
saa er — ham selv. Jeg har en gammel Regning at afgøre her, 
skal jeg nemlig sige Dem." 

„Men hvad er det, den Mand staar der og siger?" ud- 
brød med eet den blonde og veg uvilkaarlig et Skridt tilbage 
mod Skrivebordet. Stiv af Forfærdelse stirrede han paa 
denne blege, dirrende Skikkelse, paa disse to smaa kulsorte 
Øjne, der glødede ham imøde over de mørke Skægstubbe. 
„Hvad er det, De siger? Hvad er det, De vil? ... Er De 
fra Sans og Samling, Mand? Vil De ...? Kommer De her 
for...?" 

„Nej, nej, nej, undskyld ! — " afbrød han sig selv med en 
lille stakaandet Latter og udstrakte beroligende Haanden 
ved at se den forbløffende Virkning, hans Udbrud havde 
haft paa den fremmede. „Jeg blev virkelig ganske ... Jeg 
troede, ved Gud, et Øjeblik, at De ... Naa, tilgiv mig. Sa- 
gen er den ... i disse Tider, hvor stærke Tanker saa na- 
turligt indfinder sig ..." 

Og da han nu igen var kommen i Ligevægt, gav han sig 

til at spasere talende frem og tilbage over Gulvtæppet med 
livfulde Haandbevægelser, som om han øvede sig paa et 
Foredrag : 

„Som sagt, — vi vil altid sætte megen Pris paa at vide 
Dem i vore Rækker. I Tider som disse har Landet Brug for 
enhver af sine grundlovstro Sønner. Og nu maa alle sand- 
hedskærlige Mænd for Alvor slutte sig ubrydeligt sammen, 
alle de, der ved dyrebare Baand — Fædrelandskærlighedens 
og Frihedsideernes Baand — uløseligt hører sammen. Situa- 
tionen er jo givet. Vi lever for Øjeblikket paa bar Bund. 
Der er begaaet et Grundlovsbrud — et klart og utvetydigt 
Grundlovsbrud ! Men vi ville føre Kampen med Lovlighedens 
Vaaben, der vil, der maa, der skal sejre. Vi staar paa vor 
hellige Ret og paa Sandhedens Grund. Og i denne Kamp gør 
vi alle vor Pligt til det yderste. Ogsaa De — kære Ven! 
— vil med Ære udfylde Deres Plads i vore Rækker. Støt os 
efter bedste Ævne i vor Stræben paa den faste Grund. Meld 
Dem ind i vor Vælgerforening, støt vore Blade, stil flittig 
til Møderne, giv Deres — om end nok saa ringe — Skærv 
til vore Fonds ... og De skal se: Sejren bliver dog engang 
vor!" — 

Lidt efter tøflede Reinald ned ad Trapperne. Da han stod 
nede paa Gaden, rullede en Ekvipage ud af Porten. 

Han saae længe efter den, og smilte smerteligt. — 

I. 

Det var en stille, sollys Dag i Foraarets Begyndelse, at 
den første Gendarm holdt sit Indtog i Lillelunde By. 

Budskabet om hans Komme bragtes af en kørende Hum- 
lepranger, der paa sin Vej fra Købstaden havde set ham 
sidde inde i en Kro knap en halv Mil fra Landsbyen. Hans 
opsadlede Hest havde staaet bunden i Rejsestalden, og i 
Kælderstuen var der bleven sagt, at han agtede sig denne 
Vej. 

Han kunde altsaa ventes, hvad Øjeblik det skulde være. 

Denne Efterretning kom nu ingenlunde helt uventet for 
de gode Lillelunder. Allerede for flere Uger siden havde den 
stedlige Politibetjent ladet et Ord falde om, at de snart kunde 
vente „et Par Blaamænd" her til Egnen. Paa sin sædvan- 
lige tvetydige Maade havde han endog anmodet dem om „at 
tage rigtig godt imod dem" ; og der havde fra den Dag her- 
sket en Uro og Spænding i hele Byen, som om der virkelig 
i Hemmelighed forberedtes noget afgørende. 

Endog Børnene havde haft paa Fornemmelsen, at der var 
noget utrygt i Luften. De gjorde sig de eventyrligste Fore- 

stillinger om, hvad disse bestandig omtalte Gendarmer 
egentlig var for Væsner, og hvad der vilde ske, naar de 
endelig ankom. De saa' dem for sig om Natten i urolige 
Drømme som et Slags Trold-Uhyrer med rullende Øjne og 
frygtelige Hugtænder ; thi hver Gang de kom hjem fra deres 
Leg om Gadekæret med en tilsnavset Trøje eller et for- 
revet Skørt, opløftede de gamle Bedstemødre bag Spinde- 
rokkene truende deres runkne Finger og sagde : 

„Ja, bi du blot, til Gendarmerne kommer — saa vil de nok 
æde dig, dit Utyske." 

Men de gamle Bedstemødre var selv ikke meget klogere. 
De gik skælvende omkring og forputtede i Smug deres Ejen- 
dele under Sengedyner og i hemmelige Gemmer, som om 
Fjenden virkelig var i Landet og hvert Øjeblik kunde ven- 
tes udenfor Byen. De talte om Gendarmerne i samme Tone 
som i gamle Dage om Tyskerne og Engelskmændene og for- 
dybede sig bestandig i gruopvækkende Skildringer fra „den 
forrige Gang, vi var i Krig". 

Ja — om man turde tro den diplomatiske Politibetjent, 
skulde selv Herredsfogden, der var ny dér paa Egnen, have 
været betænkelig ved det forestaaende Sammentræf og ved 
Henvendelse til højere vedkommende søgt at forhindre de 
nye Ordenshaandhæveres Ankomst. 

Thi de krigerske Lillelunder havde ikke lagt Skjul paa 
deres Sindelag. Højlydt havde de tilsidst erklæret, at den 
første Gendarm, der viste sig i deres By, skulde ikke komme 
helskindet igennem den. 

Man forstaar da det Røre, som fremkaldtes her, da Hum- 
leprangeren indtraf med sit Budskab. 

Skønt det var lige i Middagstiden, befolkedes i et Nu Bak- 
ken bag Smedjen af den Sværm gamle Stoddere og sladrende 
Husmandskællinger med Pattebørn eller Strikkestrømper, 
der altid først kom paa Benene, naar der var noget paa 
Færde. Men ogsaa inde fra Gaardene kom Folk hastig ilende 
og søgte op paa Digerne eller andre højtliggende Punkter, 
hvorfra der var Udsigt ned over Dalen. 

Paa Stenflisen foran sin Butiksdør stod den lille fruen- 
timmeragtige Købmand med en stor Taftes Kasket nede om 
Ørene og gned under synlig Beklemmelse sine Hænder mod 
hinanden, — som om han i Stilhed bad Gud om dog at af- 
vende Blodsudgydelser. 

Paa den anden Side af Gaden smækkede Skolelæreren 
et Vindue op og spurgte, hvad der var paa Færde. 

Men i Stedet for at svare pegede Købmanden blot hen 
imod Gadekæret, hvor endnu en Flok af Mænd og Karle 
stod sammenstimlede omkring Humleprangerens Vogn, — 
hævede derpaa Hænderne haabløst over Hovedet og gik 
ind. 

Et Par Minuter efter blev det første Hold af Skolebørnene 
sluppet løs, og snart var hver Høj og hvert Gærde i hele 
Byen tæt besat med Skarer af voxne og Børn, der ubevæ- 
gelige, med Hænderne skyggende over Øjnene, stirrede ud 
imod Nord. 

II. 

Uet varede da heller ikke længe, før man langt borte 
paa den hvide Vej, der bugtede sig gennem Dalstrøget, op- 
dagede en lille Støvsky, der nærmede sig. Over Støvskyen 
viste sig først et mørkt, nikkende Hestehoved og derpaa — 
en lyseblaa Skikkelse. 

Det var ham ! 

... Langsomt, Skridt for Skridt, med Haanden krigerisk 
støttet paa Laaret og Solen lynende fra de blanke Knapper 
og Vaaben, red han frem gennem det store, fredelige Land- 
skab, hvor Køer og Faar saa' op fra deres Græs, maalløse 
af Forbavselse. 

En intet anende Bondemand, der kom rullende med et 
Møllelæs fra en Sidevej og pludselig saa' denne Rytter foran 
sig, drejede i Forfærdelse Heste og Vogn ud til Vejkanten 
med et Ryk, saa han var paa Nippet til at vælte lige ned i 
Grøften, Og længe efter blev han ved at stirre tilbage med 
en Mine, som var det Fanden selv, han havde set skride 
sig forbi paa Hesteryg. 

Imidlertid havde en Del af Byens Karle samlet sig inde i 

en aaben Port ud mod Gadekæret, hvor de havde indtaget 
en udfordrende Holdning med Kasketterne hængende ned 
over Ørene og lange Tobakspiber i Munden. Rundt om i de. 
halvaabne Stalddøre saas Bøndernes brede. Skikkelser som 
en Art Reserve, der hvert Øjeblik var parat til Udrykning. 

Derimod havde Købmanden ganske imod Sædvane gjort 
sig helt usynlig. Ja, i Hemmelighed havde han endog stæn- 
get Døren til sin Butik og bag et Gardin lavet sig et lille 
Kighul, hvorfra han i Sikkerhed kunde følge Begivenheder- 
nes Gang. 

Endelig red Gendarmen ind i Byen, — urokkelig rolig, 
stolt og strunk som den, der véd, at han væsentlig har den 
Opgave at vise sig, og den Pligt at tage sig ud. 

Dette sidste gjorde han uomtvisteligt, som han dér red 
frem mellem de fattige, straatækte Husrækker. Den him- 
melblaa Uniform sad som støbt omkring hans Krop; den 
raske Kepi med den lange hvide Nakkesnor, den blanke 
Rytterpallask, Knapperne og Patrontasken — alt skinnede 
og blinkede som Silke og Sølv i Solen. Selv var han ogsaa 
en stolt Skikkelse med store, opadbøjede Moustacher, Hage- 
fip og mørke, svære Bryn. Han havde halvlakerede Ride- 
støvler op til Knæene og Korporalsnore paa Armene. 

Da han naaede Gadekæret, red han et Stykke ud i dette 
for at lade Hesten drikke. Og her, ved det spejlblanke Vand 
og midt i Solens fulde Lys, virkede Dobbeltbilledet af Hest 
og Rytter næsten som en Skønhedsaabenbaring fra en højere 
Verden. Alle maatte imod deres Vilje erkende, at det var et 
smukt Syn, der kastede Glans over den hele By. 

6* 

To Piger, der stod paa et Gærde, puffede hinanden i Si- 
den med Albuen. Og den ene hviskede forsigtigt, for at 
ingen af de omstaaende skulde høre det: 

„Hør, du — det er nu det samme — en flot Karl er 'et 
ligegodt — hva'?" 

Endog de krigsberedte Karle i Porten og Bønderne i Stald- 
dørene stod med maabende Munde og forglemte sig ganske 
i beundrende Beskuen. Med hemmelig Misundelse betrag- 
tede de unge hvert blankt Spænde og hver skinnende Knap 
paa Gehæng og Uniform, medens Bønderne fortrinsvis be- 
undrede Hesten — en slank, lysebrun Vallak med et mørk- 
ladent, spidst Hoved, Forben som et Par Piskeskafter og et 
Haarlag saa fint og blankt, at Jord og Himmel spejlede sig 
i det. 

Da Hesten var færdig med at drikke, klappede Rytte- 
ren den paa Halsen med sin behandskede Haand og drejede 
den derpaa ind igen paa Vejen. 

Blandt Karlene i Porten blev der Bevægelse. Nu maatte 
Tidspunktet være belejligt for det kraftige „Ned med Estrup" , 
hvormed man havde aftalt at indlede Demonstrationen. Man 
saa' opmuntrende paa hinanden og kastede lange Blikke over 
til de andre Flokke af Byens'Mænd, der efterhaanden havde 
samlet sig rundt om Gadekæret. Men det var, som om Ly- 
sten til Krig pludselig var kølnet; ingen vilde ret begynde. 

Da fik man Øje paa den store Lars Hedegaard, der i hele 
sin Bredde og med sit mægtige ildrøde Skæg havde stillet 
sig op foran sin Lodør lige ved den Vej, som Gendarmen 
skulde passere. I det samme forstod alle, at hos Lars maatte 
det begynde. 

Tilfældigt standsede Rytteren ogsaa ud for ham, — og 
saa dødsstille blev der i dette Øjeblik rundt om Gadekæret, 
ja over den hele By, at man overalt tydeligt hørte Gendar- 
men spørge, om ikke dette var Vejen til Bunkeby. 

Den strunke, soldatermæssige Hilsen, hvormed Gen- 
darmen ledsagede Spørgsmaalet, og den ganske uventet høf- 
lige Tone, hvori det udtaltes, forvirrede den store Bonde. 
Han blev glorød i Hovedet og havde aabenbart ondt ved at 
lade være med at gengælde Gendarmens Hilsen og besvare 
hans Spørgsmaal. Dog holdt han sig stiv. 

Gendarmen, der hurtig forstod Meningen med hans Tavs- 
hed, trak blot paa Skuldrene, — gav derpaa sin Hest Spo- 
ren og travede vaabenklirrende ud af Byen. 

Da Karlene i Porten, der havde staaet parat til at rykke 
frem ved det mindste Vink, pludselig saa' Rytteren fjærne 
sig, mens Lars Hedegaard slukøret trak sig tilbage til sin 
Lo, opstod der stor Forvirring. Og det hjalp just ikke, at en 
Flok Piger, der havde været underrettet om Krigsplanen, i 
det samme begyndte at fnise, ja tilsidst lo himmelhøjt. 

En lille bleg Fyr med en stor Kokarde paa Kasketten, der 
hele Tiden havde holdt sig alier bagest i Flokken og herfra 
opflammet de andre ved vilde Kampfagter, løftede endelig 
Haanden og raabte: 

„Fremad, Brødre!" 

Men i samme Øjeblik forsvandt netop Gendarmens snore- 
besatte Kepi under Bakken. 

Dér stod de stolte Lillelunder! 

Hvad skulde de gøre? Kunde det nytte at sætte efter 
ham? ... 

Da hørtes med ét et frygteligt Spektakel henne fra den 
samme Kant, hvor Gendarmen nys var forsvunden. Alle 
styrtede frem. Hvad var sket? 

I det samme saas den blaa Uniform dukke op igen over 
Bakken, ... derpaa den stejlende Hest ... og en Klinge, der 
blinkede i Luften. 

Det var i første Øjeblik ikke muligt at se, hvad der var 
paa Færde ; thi baade Hest og Rytter var ganske indhyllede 
i ophvirvlede Støvmasser. Omsider fik man dog Øje paa 
Kresten Skrædders lille arrige Pudel-Bjæffert, der under 
rasende Gøen dansede rundt omkring Hestens Forben og 
nappede den i Kodeskægget. Rytteren kunde ikke naa den 
med sit Værge og havde øjensynligt ogsaa nok at gøre med 
at holde sig fast paa Ryggen af sit skræmte Dyr, der blev 
ved at stejle og vige tilbage for den ophidsede Køters be- 
standig mere rasende Forfølgelse. 

Fra alle Sider begyndte man at strømme hen imod Kamp- 
pladsen. Men i det samme snublede Hesten over en Sten, 
. . . den sank i Knæ, — og Gendarmen laa midt i Landevejs- 
støvet 1 

Der rejste sig fra hele Byen en øredøvende Haanlatter. 

Men nogle af Kvinderne blev blege. Thi i Faldet havde 
Rytteren skrabet sin Kind, saa der kom Blod. Alligevel 
havde han bevaret Aandsnærværelse nok til ikke at slippe 
Tøjlerne. I en Fart var han derfor igen i Sadlen, og idet han 
kastede et rasende Blik tilbage over den jublende Folke- 
masse, huggede han Sporerne i Siden paa sit Dyr og var i 
næste Øjeblik atter ude af Syne. 

Men i Lillelunde .kunde man nu hovere. 

Takket være Skrædderens Mops havde man holdt sit 
Løfte: den første Gendarm, der viste sig i Byen, var ikke 
kommen helskindet igennem den. 

De Lillelunde Bønder brystede sig siden ikke lidet af 
denne Bedrift; hver Gang de i politiske Lag kom sammen 
med Meningsfæller fra andre Sogne, klappede disse dem 
beundrende paa Skuldren; og bestandig maatte de paany 
fortælle om, hvad der var passeret. 

Ja, selv den listige Politibetjent blinkede fortroligt til dem 
med Øjnene og nikkede, som om han vilde sige : 

„I gjorde jeres Sager godt, Børn! Saadan skal de have 
det, de — nok sagt!" 

• Der laa — og ligger endnu — paa de nøgne Bakker 
udenfor Landsbyen Thorup en lille uanselig Halvgaard, der 
i sin Tid ejedes af en stræbsom, men fattig og svagelig Bon- 
demand, Peder Brusgaard ved Navn, om hvem disse Linjer 
skal berette. 

Gaarden var hverken særdeles gammel, affældig eller paa 
anden Maade uskøn ; og alligevel hvilede der noget usædvan- 
lig utiltrækkende over den, noget næsten uhyggeligt, hvil- 
ket maaske skrev sig fra den ganske simple Omstændig- 
hed, at Stuehuset mod Sædvane var mindre og laa lidt lavere 
end de øvrige Bygninger, og at Gaarden i det hele kun havde 
tre Længer, som tilmed ikke paa noget Punkt var sammen- 
byggede, saa at alle fire Verdenshjørners Vinde uhindret 
kunde blæse tværs igennem den; ... maaske kom det til- 
lige af den evige, forskelligartede Hoste, der Vinter og Som- 
mer kunde høres ud derfra helt over til Landevejen, enten 
det nu var et af de mange Børn, der sad paa Stenflisen uden- 
for Døren og gluffede over sit Fedtebrød, eller det var et 
Fruentimmers Nysehosten inde fra Køkkenet, eller Peder 
Brusgaards egen hule, uafladelige Kræmten, naar han gik 

deroppe paa de stenede Bakker bag sine skindmagre og 
krogbenede Bæster. 

Peder Brusgaard var en halvhundredaarig Mand af Mid- 
delhøjde. Han havde et magert Ansigt, fuldt af rødlige Skæg- 
stubbe, et Par livlige, lyseblaa Øjne og et uregerligt Haar, 
der til hans egen Morskab bestandig faldt ham ned over 
Panden, hver Gang han hostede. Dertil havde han et Par 
ganske enestaaende Øren, med hvis usædvanlige Størrelse 
og Form han ofte selv drev Spøg, idet han for at more sine 
Børn rullede den flade Ørebrusk sammen som et Kræmmer- 
hus og puttede Spidsen ind i Øregangen, for derpaa at lade 
den udfolde sig af sig selv med et lille Smæk. Naar frem- 
mede talte til ham, smilte han regelmæssig, saa et Par røde, 
svulne, saa godt som tandløse Gummer blottedes i hele deres 
Udstrækning, hvorpaa han med en pudsig, ganske lidt ve- 
modig Mine rystede paa Hovedet og pegede paa sit Øre for 
at tilkendegive, at han var „tykhørende". Kun naar man 
næsten raabte ham ind i Hovedet, kunde man gøre sig for- 
staaelig for ham ; men da smilte og nikkede han ogsaa tak- 
nemmelig. 

Ingen, der saae denne uforanderlig smilende og tilsyne- 
ladende saa velfornøjede lille Mand, hvis Frejdighed og Hu- 
mør hverken Fattigdom, dagligt Slæb eller allehaande Mod- 
gang, ja end ikke hans eget haabløst undergravede Helbred 
havde formaaet at kue ... ingen skulde ane, at der i dette 
Menneske skjulte sig en Fanatiker af dybeste Vand, en po- 
litisk uforsonlig, i Sammenligning med hvem endog Egnens 
navnkundige og af Modstanderne saa frygtede Folkehøj- 



Digitized by 



Google 



TftO TIL DØDEN 93 

skolelærer Sven Lavesen var et fromt Lam, endda denne 
bar et Skæg som en Asathor og rynkede Brynene som en 
Bersærk, hver Gang han hørte en Højremands Navn blive 
nævnet i hans Nærhed. 

Peder Brusgaard brugte slet ikke at rynke sine Bryn. I 
Modsætning til de fleste af Meningsfællerne blandt Bøn- 
derne inde i Thorup By, der ved alle Lejligheder maatte 
give deres Harme Luft i kraftige Ord og Trusler, gik han 
paa tunghørige Folks Vis stilfærdigt omkring ligesom i en 
Verden for sig selv og gemte sine Følelser under et halvt 
barnligt Skælmeri, der bragte adskillige paa den Tro, at han 
egentlig ikke mente det alvorligt med „Sagen" . 

Efter Udstedelsen af det første Provisorium, da man der 
i Egnen havde bestemt sig til at byde Regeringen Trods ved 
en almindelig Skattenægtelse, var Peder Brusgaard ikke 
desmindre den eneste i hele Sognet, der, da det kom til Styk- 
ket, gennemførte sin Protest, — og det endskønt han havde 
baade Kreditkassens og adskillige andre Prioritetshaveres 
Trusler hængende som lynsvangre Tordenskyer over sit 
Hoved. Og kort Tid efter, da der over hele Landet blev for- 
anstaltet en Indsamling til Fordel for en af Demokratiets 
ledende Mænd, der højtideligholdt sit 25 Aars Jubilæum 
som Sandhedsvidne, havde han tre Aftner i Træk stjaalet 
sig bag om Byen hen til en Hønsekræmmer paa Marken 
med en halv Tønde Sæd paa sin svage Ryg og derpaa i 
Hemmelighed sendt de indvundne Penge ind til Komiteen, 
for at ingen — navnlig ingen af hans Kreditorer og ikke hel- 
ler hans egen Kone -— skulde faa noget at vide derom. Hans 

Ane-Marie var nemlig nok en brav Venstrekvinde, der øn- 
skede alle Højremænd alt ondt, men hun kunde alligevel 
ikke tilgive sin Mand, at han saa letsindigt satte hele Fa- 
miljens Ve og Vel paa Spil ved sin Genstridighed. 

Forøvrigt levede Peder Brusgaard temmelig upaaagtet 
endog af Meningsfællerne inde i Byen. Selv den omtalte 
Skattenægtelse vakte ikke videre Opmærksomhed, idet de 
fleste mente, at det vel havde haft en anden — mere nær- 
liggende — Grund, naar netop han havde ladet det gaa til 
Kendelse og Udpantning. Og Peder Brusgaard selv havde 
altid haft altfor ringe Tanker om sin Person til, at han nogen- 
sinde kunde tænke paa at spille en Rolle i Egnens politiske 
Liv, endskønt han havde været blandt de allerførste her, 
der var bleven grebet af den nye Bevægelse, og i Begyn- 
delsen havde maattet døje baade Haan og Forfølgelse for 
sin Overbevisning. Men han var stolt nok af at være menig 
Soldat i den store Vælgerhær, og hans Tillid til Førerne var 
ubegrænset. Hjemme i sin tarvelige Dagligstue havde han 
det bekendte Billede af Demokratiets fem Heroer hængende 
i Glas og Ramme over Sofaen. Det var de blaa Kalkvægges 
eneste Prydelse, og hver Gang han førte en fremmed der-: 
ind, pegede han med sit skælmsagtige Smil op paa Billedet 
og v gav sig ivrigt til at fortælle om disse Mænd, som han 
fremfor nogen elskede. 

Han havde i sin trofaste Hukommelse bevaret aargamle 
Udtalelser af dem alle og gjorde sig idelig en Fornøjelse af 
at citere dem. Han var fortrolig med deres Stilling til et- 
hvert større Spørgsmaal og huskede — som det ofte syntes 

— bedre end vedkommende selv deres Afstemninger i en- 
hver betydningsfuld Sag lige fra deres Indtrædelse i Rigs- 
dagen. Den ene af dem havde en Gang ved et Vælgermøde 
trykket hans Haand og sagt : „Naa," saa det er Peder Brus- 
gaard" — akkurat som om de havde været gamle bekendte. 
Og aldrig kunde han mindes dette uden næsten at faa Taa- 
rer i Øjnene. 

Tilsidst fremtog han regelmæssig af Bordskuffen et andet 
Billede, et mindre, almindeligt Fotografi, som han først om- 
hyggeligt afpudsede med sin Albu og derpaa rakte sin Gæst. 
Det var et Billede af Kresens gamle Folketingskandidat, 
Møller Madsen, om hvem Egnens Opposition nu i Løbet af 
tyve Aar havde samlet sig paa Valgdagen uden dog endnu 
at have haft Held til at sætte hans Valg igennem. Det var 
en lille, tykladen Bondemand med et ganske udtryksløst An- 
sigt, og i Virkeligheden hævede han sig heller ikke paa no- 
gen Maade op over Jævnmaalet. Men overalt i Egnen saae 
man dette Billede, og allevegne hørte man Møller Madsens 
Navn nævne med en Stolthed og Tillid, der voksede efter- 
haanden som Udsigten til hans endelige Valgsejr forøgedes. 

Thi langsomt og støt havde Demokratiet vundet Fodfæste 
i denne Kres, over hvilken tætliggende Herregaarde havde 
lagt deres døde Haand. Og ingen kunde bedre end Peder 
Brusgaard fortælle om den tyve Aar lange Kamp, der var 
ført her. Han huskede Dag og Dato for hver Træfning, der 
var leveret ; og — trods Smilet i hans Ansigt — var der hel- 
ler næppe nogen, der saa dybt som han havde følt Neder- 
lagenes Bitterhed. 

„Men næste Gang ta'er vi Kresen!" sagde han altid 
fortrøstningsfuld, og hans Øjne formelig lyste derved. „De 
skal se, saa vipper vi Greven! ... Saa vipper vi ham! ... 
Ha! ha! tt 

Og med eet forstod man, hvad det var for et Haab, der 
havde baaret denne af Slid og Armod, ja selv af Døden 
mærkede Mand op over al Livets Elendighed. Hans indfaldne 
Ansigt skinnede, mens han triumferende blev ved at gen- 
tage: 

„De skal se! ... Næste Gang ta'er vi Kresen! Saa vipper 
vi Greven! ... Saa vipper vi ham ... ha! ha! ... saa han 
aldrig skal rejse sig mere!" — 

Det blev en Dag midt i Vinterens Hjærte, at denne „næ- 
ste Gang" oprandt. Man havde længe ventet Folketingets 
Opløsning og ogsaa fra begge Sider i Hemmelighed forbe- 
redt sig derpaa. Men alligevel kom den nu som et Torden- 
slag over alle, saa voldsomt havde de sidste Ugers Debat i 
Tinget drevet Spændingen i Vejret. 

Der blev en uhyre Bevægelse hele Landet over, og i 
denne Kres maaske mere end nogetsteds. Alle følte, at nu 
stod det afgørende Slag for Døren; at denne Gang skulde 
Kræfterne for Alvor vejes. Paa begge Sider blev der arbej- 
det og agiteret af yderste Evne. Men skønt navnlig Herre- 
gaardene og Egnens Proprietærer uden Skaansel benyttede 
sig af deres Magt over Husmænd og fattige Fæstere, saae 
det alligevel ud til, at Demokratiet endelig denne Gang 

skulde bære Sejren hjem — efter en saadan Maalestok havde 
Statskup 'et drevet Tropper over i dets Rækker. 

Saa optaget var Folk i Thorup By af alt dette, at man 
næppe havde Sans for en uhyggelig Begivenhed, der netop 
i de samme Dage var forefalden ude mellem Bakkerne paa 
den ligesom af Skæbnen forfulgte Brusgaard. Peder Brus- 
gaard var en Morgen gaaet ud for at skære Rør paa en Mose, 
som laa næsten en Fjerdingvej borte fra hans Gaardlod. Da 
han endnu om Eftermiddagen ikke var kommen tilbage, 
havde Ane-Marie sendt sin ældste, halvvoksne Søn derud 
for at se efter ham, og denne havde da fundet ham liggende 
næsegrus og ligesom livløs i en stor Blodpøl paa Isen mel- 
lem Rørene. Drengen havde straks givet sig til at skrige, 
og ved tililende Folks Hjælp var den døende bleven baaret 
hjem og Lægen hentet. 

I flere Dage laa han bevidstløs hen uden at tale; og da 
han endelig igen kom til sig selv, fik han et nyt Anfald, der 
tog hans sidste Kræfter. Doktoren lagde ikke Skjul paa, at 
der næppe længer var noget Haab. Alt, hvad der nu stod i 
hans Magt, var at gøre den syges sidste Dage saa lette og 
lidelsesfrie som muligt. 

For Peder Brusgaard selv kom dette ikke overraskende. 
Hans Fader var i sin Tid død i netop samme unge Alder; 
og det var altid bleven ham spaaet, at han i denne Hense- 
ende skulde dele Faderens Skæbne. Dette vilde nu — reg- 
nede han ud - komme til at stemme næsten paa Dag. Det 
faldt ham ikke ind at beklage sig derover. Han var vant til 
at finde sig i Skæbnens Tilskikkelser uden at kny. Han 

havde nu blot et eneste Ønske tilbage, — dette nemlig, at 
det maatte blive ham forundt at leve Valgdagen over, for 
at han kunde blive Vidne til Sejren, som nu endelig vilde 
blive den hellige Sag til Del. 

Et Par Dage forinden Valget blev da Doktoren kaldet til 
Brusgaard i en for ham uventet Anledning. 

Det var en graa, trist og taaget Tøvejrsdag, og skønt Klok- 
ken ikke var mere end tre om Eftermiddagen, var der alle- 
rede tændt Lys inde hos den syge. Lyset stod paa et rød- 
malet Stolesæde mellem Medicinflasker og Pilleæsker ved 
Hovedgærdet af den store, høje Ægteseng, i hvilken Peder 
Brusgaard laa udstrakt paa Ryggen, med de lange, tunge 
Arme over Dynen og en lille Fjerpose under Nakken. Han 
var bleven meget forandret, næsten ukendelig paa Grund af 
de stive, omtrent tommelange Skægstubbe, der under Syge- 
lejet havde faaet Lov til at vokse frem, og som gav det gul- 
blege Ansigt et endnu mere udtæret og uhyggeligt Udse- 
ende. 

Bag Fodenden af Sengen stod Ane-Marie og saae haab- 
løst paa ham. Hun var et højt Fruentimmer med en lang 
Næse og et Par store, rødrandede Øjne, der altid stod fulde 
af Vand. Til hendes Skørter klyngede sig en lille lyslokket 
Pige paa tre-fire Aar, der nysgærrigt betragtede Faderen og 
de mange Medicinflasker paa Stolesædet, idet hun forsigtig 
løftede sig op paa Tæerne og kiggede over Sengekarmen. 

Doktoren havde taget Plads paa en Stol ved Siden af 
Sengen, med Ansigtet vendt imod den syge. Det var Ane- 
Marie, der havde sendt Bud efter ham, fordi Peder Brus^ 

gaard havde ladet sig forlyde med, at han agtede at tage til 
Byen paa Valgdagen for at afgive sin Stemme. Ane-Marie 
havde tilfældigt hørt ham tale derom til en Nabo, der var 
kommen for at se til ham, og trods alle henåes Forestillin- 
ger og Bønner havde han ikke været at formaa til at opgive 
sit Forsæt. 

Doktoren havde i Begyndelsen ikke villet tro, at det for- 
holdt sig rigtigt; men da han nu af den syges egen Mund 
fik Bekræftelse paa Sagen, plantede han sine Hænder i Si- 
den og stirrede paa ham med en Blanding af Ophidselse og 
Forfærdelse. 

Peder Brusgaard, der havde ventet dette, blev liggende 
ganske rolig og modtog uden at forandre en Mine den Strøm 
af Bebrejdelser, som Lægen øste ud over ham. Først da Dok- 
toren endelig standsede, drejede han Øjnene hen imod ham 
og sagde svagt og klangløst, men med et lille Smil, hvori 
der endnu laa som en Mindelse af hans gamle Skælmeri: 

„Ja, se ... det si 'er De nu altsammen kun, fordi De er 
Højremand, Doktor." 

„Hvad for noget? ... Hvor tør De vove — !" 

„Ja, ja, Doktor," vedblev han og smilte bestandig stær- 
kere. „De mener naturligvis, at saa bliver det allenfals een 
Stemme mindre for vos, naar jeg ikke kommer med ... Jo, 
jo, den er ligegodt .fint nok regnet ud. Og det kan jo ogsaa 
være saa meget rigtigt fra Deres Side set. Jeg vilde saa- 
mænd gøre ligedan, om jeg var i Deres Klæder! Men vi 
ta'er jer nu ligegodt denne Gang, Doktor! Det nytter jer 

ikke noget, hvad I saa gør. Vi vipper ligegodt Greven ! De 
skal faa at se ... vi vipper ham denne Gang, om saa " 

Men nu blev Doktoren for Alvor vred. 

„Hør, nu vif jeg sige Dem, Peder Brusgaard — den Slags 
Ting vil jeg ikke høre paa. Her staar sandelig anderledes 
alvorlige Sager for Døren end Højre og Venstre og saadan 
noget Visvas. De burde skamme Dem over at føre en saa- 
dan Tale i den Tilstand, hvori De befinder Dem. Det undrer 
mig, at De, som dog ellers er en fornuftig Mand, ikke selv 
kan indse det forargelige i, at De beskæftiger Dem med den 
Slags Ting nu, da man dog skulde synes, De maatte have 
andre og vigtigere Ting at tænke paa. Men det vil jeg sige 
Dem, at dersom De ikke slaar denne Valghistorie af Ho- 
vedet, — har man dog nogensinde hørt Magen til Galskab! 
— saa sætter jeg ikke en eneste Gang mere mine Fødder i 
Deres Hus. Jeg vil ikke paatage mig det mindste Ansvar, 
ifald De virkelig skulde tænke paa at fastholde en saa van- 
vittig Beslutning. Jeg haaber, De har forstaaet mig? ... De 
veed, at jeg med Hensyn til den nøje Overholdelse af mine 
Forskrifter ikke er til at spøge med." 

„Ja, hør dog, Per," faldt nu ogsaa Ane-Marie bønfaldende 
ind. „Hør dog efter, hvad Doktoren si 'er. Du veed jo dog, 
at han er en skikkelig Mand, selv om han er højre." 

„Jamen . . . Doktoren har jo selv sagt, at der er ikke noget 
at gøre ved mig mere. Og naar man nu alligevel skal herfra, 
saa kan man jo da egentlig ligegodt gøre sin Pligt forinden." 

„Hvad har jeg sagt, — siger De. Jeg har ingenting sagt. 
Alle Mennesker støl dø, og for nogle sker dette før, for 

andre senerfi. Dette er saa Livets Gang. Men saa længe 
der er Liv, er der Håab; og ingen veed, hvor længe De ved 
passende Pleje og Ro endnu vil kunne leve. Men begaar 
De den Ubesindighed, som De har tænkt paa, saa vil De 
upaatvivleligt — det kan jeg indestaa Dem for — inden otte 
Dage ligge Lig." 

»Ja, ja," sagde den syge og lukkede blot efter Lægens 
sidste Ord et Øjeblik Øjnene. 

Saaledes blev han liggende, mens Doktoren tog sin Hat 
og udstedte de sidste Ordrer. Men enhver, der var fortrolig 
med det lille, stædige Træk om Peder Brusgaards Mund- 
vige, vilde vide, at han ikke havde opgivet det mindste af 
sin Beslutning. 

Kort efter at Doktorens Vogn var rullet ud af Gaarden, 
bankede en stilfærdig Haand paa Døren ind til Sygeværelset, 
og et Par Træsko blev draget sindigt af udenfor paa Mur- 
stensgulvet i Forstuen. Peder Brusgaard befandt sig ganske 
ene i hele Huset, saaledes som det ofte hændte ham i Lø- 
bet af Dagen, fordi enhver havde sit at skøtte udenom, som 
ikke kunde forsømmes. Ane-Marie var straks, saasnart Dok- 
toren var taget bort, gaaet ud i Stalden for sammen med den 
ældste af Smaapigerne at malke Køerne, der var begyndt 
at give Hals af Utaalmodighed. Den største, fjortenaarige, 
af Drengene, der havde overtaget Faderens Plads som Sty- 
rer af Gaardens Bedrift, var i Gang med at køre Gødning 
ud paa Bakkerne, mens de mindste af Børnene var sat i 
Arbejde med at muge inde hos den store Griseso og skaffe 
Smaakræet i Hus, inden det blev mørkt. 

Udmattet af Doktorens Besøg var Peder Brusgaard faldet 
hen i en let Døs. Men idet Døren nu sagte aabnedes, vaag- 
nede han, skønt han ikke havde hørt nogen Banken. 

Den indtrædende var en lille, firskaaren Person med et 
brunt, glat kæmmet Haar og blanke, runde, røde Kinder, der 
halvt begravede Øjnene. Han hilste stille Godaften, an- 
bragte sin Hue paa et Stolesæde, gik paa sine blaa Hose- 
sokker over Gulvet hen til Kakkelovnen og snød Næsen, 
tørrede Fingrene af i sit Lommetørklæde og satte sig ende- 
lig paa Kanten af den Stol, som Doktoren nys havde for- 
ladt. 

„Naa," sagde han derpaa kun halvhøjt, mens han mellem 
Knæene snoede Lommetørklædet om sine Fingre. „Han 
har nok været her — Doktoren." 

Han var den Ven og Nabo, til hvem Peder Brusgaard 
først havde omtalt sin Plan ; og nu gav denne sig til at for- 
tælle ham alt, hvad Doktoren havde sagt, og endte med 
ogsaa overfor Vennen at gøre gældende, at naar man al- 
ligevel skulde dø, havde det mindre at sige, om dette skete 
nogle Dage før eller senere. Hvem vidste desuden, hvad 
Betydning det kunde have, at han mødte? Hvor ofte havde 
man ikke set, at bare een eneste Stemme havde gjort Ud- 
slaget? Og i ethvert Tilfælde: dersom alle tænkte, at deres 
ene Stemme ikke havde stort at sige, og derfor blev hjem- 
me, hvordan skulde det vel saa gaa? 

„Mener du ikke ogsaa det, Søren Hansen?" 

Den sindige Nabo, der var en prøvet Venstremand af den 
gamle Skole og ligesom Peder Brusgaard en af de ældste 

Demokrater i Kresen, gav ham fuldkommen Medhold, og 
det blev nu aftalt, at Søren Hansen paa Valgdagens Morgen 
skulde komme derhen med et Par andre af Vennerne for at 
hjælpe Peder Brusgaard til Vogns og ledsage ham til Byen. 

Da Sagen saaledes var bragt i Orden, rejste Naboen sig 
for at gaa. Men Peder Brusgaard vilde ikke lade ham slippe. 
Han maatte absolut høre det sidste nyt angaaende Stemnin- 
gen og Valgforberedelserne. 

Der var nu virkelig ogsaa adskilligt at berette. Blandt an- 
det havde Folkehøjskolelærer Sven Lavesen ved Hjælp af 
et Par nærstaaende Venner søgt at rejse en Stemning i Kre- 
sen for sin Kandidatur, og for at undgaa al Splittelse havde 
Agitationskomiteen tilsidst sammenkaldt et Møde for Ud- 
sendinge fra alle Kresens Sogne, ved hvilket Møde den 
endelige og afgørende Bestemmelse om Kandidaten skulde 
tages. Det var imidlertid gaaet, som man havde ventet. Sven 
Lavesen havde høstet megen Ære og Tak for sit opofrende 
Arbejde i Demokratiets Tjeneste, men ved Afstemningen 
holdt man støt paa Kresens gamle Fører, og Møller Madsens 
Kandidatur blev slaaet fast med overvældende Majoritet. 

Men foruden Sven Lavesen havde ogsaa andre forsøgt at 
vinde Stemningen her. Rygtet om det lyse Haab for en de- 
mokratisk Valgsejr i Kresen havde nemlig virket lokkende 
paa forskellige ærgerrige Hoveder, saa den efterhaanden 
var bleven et Valfartssted for politiske Eventyrere fra hele 
Landet. Endog en virkelig Justitsraad med hvidt Slips, Guld- 
briller og en lille, smilende Kirsebærmund dukkede en 
Dag — ganske som tilfældigt — op i Egnen og indfandt sig 

som Tilhører ved et af Møderne, trykkede nedladende alle 
omstaaendes Hænder, gav om Aftenen Punsch i Gæstgive- 
riet og gjorde den næste Dag sin Opvartning hos flere af 
Kresens formaaende Mænd for at vejre Muligheden for et 
Bid. 

Ja, en skøn Dag havde der præsenteret sig en forløben 
Person af ganske sjofelt Udseende, en komplet Landstryger, 
der indlogerede sig paa Kroen som „Politiker Petersen" og 
indvarslede til forskellige Møder rundt om i Kresen. Han 
var dog hurtigt bleven fortrolig med, at han var overflødig, 
og forsvandt efter et Par Dages Forløb ligesaa sporløst, som 
han var kommen. — 

Til langt ud paa Aftenen sad Naboen og fortalte Peder 
Brusgaard om alt dette, og endda maatte han tilsidst fore- 
læse ham af Avisen et langt Referat af en Tale, som en af 
Oppositionens Førere havde holdt ved et Valgmøde inde i 
Hovedstaden. 

Endelig oprandt da den store, med saa megen Uro, Spæn- 
ding, Frygt og Længsel imødesete Dag. 

Tidlig om Morgenen indfandt efter Aftalen Peder Brus- 
gaards Nabo sig hos ham sammen med to andre Venner for 
at føre ham bort. De fik ham med Besvær i nogle Klæder, 
der hang omkring ham som en Sæk, trillede ham ind i et 
Par Dækkener og et mange Alen langt Halsklæde og an- 
bragte ham endelig paa Vognen i en stor Lammeskindspels, 
saa kun lige det øverste af det blege Ansigt kiggede frem. 
To af Mændene satte sig op hos ham, hver paa sin Side, 

for at holde ham om Ryggen, og Benene blev lagt op i en 
Fodpose foran paa Agebrættet, saa han kom til at hvile som 
i en Seng. 

Han lignede mere et indhyllet Lig end et levende Men- 
neske. Kun Øjnene havde Liv og skinnede som en Sejrherr 
res i et Triumftog, da Vognen kørte ind igennem Thorup 
By, hvor alle Gaardportene var slaaet op og alle Folk paa 
Benene. 

Det var det forunderligste Vintervejr, man kunde tænke 
sig. Ikke en Vind rørte sig, Himlen var blaa og hvidskyet 
som paa en Sommerdag, og Luften saa mild og lun, at man 
forbavsedes over, hvorfor ikke Lærkerne sangv Alle Vejene 
var fulde af Køretøjer. Og efterhaanden som disse naaede 
ud paa den brede, makadamiserede Amts-Chaussee, danne- 
des der et eneste, milelangt, uoverskueligt Vogntog, der trøftt 
endte inde i den flagsmykkede Købstad langt borte i ;det 
fjærne. f 

Fra alle Venstrevogaene lød Sang og muntre Hurraer ; — 
man var véd godt Mod og sikker paa sin Sejr. Højrevognene 
derimod var lét kendelige paa Passagerernes modfaldne An- 
sigter og sure Miner ; — man havde tydeligt nok opgivet alt 
Haab og var forberedt paa Nederlaget. Overalt, hvor en Vogn 
søgte at bryde Rækken ved at køre udenom, rejste der sig 
fra Modstanderne et frygteligt Spektakel; man truede med 
Stokkene og N skreg. Men hvor det var to Venstrevogne, der 
kom paa Siden af hinanden, svingede man med Hattene og 
raabte Hurra, saa Hestene stejlede. 

Hist og her saaes Herregaardenes store, tunge Material- 

vogne, der i Dagens Anledning ved Hjælp af et Par Bræd- 
der var omdannet til Char-a-bancs og stuvet fulde af Gaar- 
denes Husmænd, Fæstere og fattige Indsiddere. Hver Vogn 
førtes af en stor, rødblussende Forvalter eller af en ungdom- 
melig Underforvalter i grøn Jægerfrakke, der havde Plads 
foran hos den skæggede Herskabskusk og nu og da kastede 
et mønstrende Blik tilbage over sine Folk som over en Slave- 
transport. Enkelte af Mændene sad forknytte og saae ube- 
vægeligt ned mod Vognbunden, som havde de ikke Mod til 
at løfte Øjnene. Men de fleste tog Sagen fra den gemytlige 
Side, sad med Hatten forsorent paaskøns og røg Cigarer. 
De vidste, at der ventede dem en glad Dag, naar de bare 
gjorde deres „Pligt". Og for at styrke deres Pligtfølelse 
havde Forvalteren allerede gentagne Gange ladet Brænde- 
vinsflasken gaa rundt imellem dem. 

Inde i Købstaden, hvor Valghandlingen skulde foregaa, 
havde der siden den aarle Morgen hersket den livligste Be- 
vægelse. Midt foran Raadhuset var Tribunen rejst med 
Vimpler og Granguirlander, og Byens to Politibetjente havde 
i strammeste Højtidsskrud vandret frem og tilbage paa Tor- 
vet, den ene med en hvid, den anden med ei^ sort Pudel- 
hund i Hælene. Rundt om i Borgernes Huse gik Fruer og 
unge Frøkener og skælvede af Angst. Og Husejerne luk- 
kede personligt alle Bagdørene og Laagerne til deres Ha- 
ver og Lemmene til deres Loft — for det Tilfælde, at Re- 
volutionen virkelig skulde bryde løs. Kun deres Butiker 
aabnede de paa vid Gab for de indstrømmende Landboere, 

der nu i Løbet af mindre end en Time fra alle Kanter fyldte 
Gader og Gaarde og Beværtningslokaler indtil Trængsel. 

Der blev et ubeskriveligt Røre. Ikke i Mands Minde havde 
man set en saadan Tilstrømning af Mennesker. Og mangen 
stræbsom Borgermand tænkte i sit stille Sind, at om ellers 
alt vilde gaa godt, skulde han i disse magre Tider ikke have 
noget imod, om Regeringen forordnede Valg til hver Lør- 
dag. Bag et aabentstaaende Salsvindue i Hotel „Løven" 
havde Folkehøjskolelærer Sven Lavesen anbragt sin monu- 
mentale Skikkelse i en Kres af fortrolige Venner. Han saae 
bleg og ophidset ud. Men det var heller ingen særdeles varm 
Hyldest, der blev ham til Del af forbipasserende paa Ga- 
den. Det var Møller Madsens Navn, der var paa alles Læ- 
ber og i alles Tanker. Overalt i Mængden hørtes der : Mon 
han er kommen? Er der nogen, der har set ham? ... 

Pludselig hørtes stærke Hurraraab oppe i Gaden. 

Det var Vognen med Peder Brusgaard, som arbejdede sig 
frem mellem den sammenpakkede Menneskemasse og mod- 
toges med Jubel af en Samling Thorup-Bønder, der havde 
genkendt Hestene og fra disse sluttet sig til, hvem den store 
Bylt Klæder maatte indeholde. Men Peder Brusgaard selv 
hørte intet. Han var bleven saa afkræftet af den lange Køre- 
tur, at han laa bevidstløs i sine Venners Arme. Og da Vog- 
nen holdt i 4en flagsmykkede Beværtningsgaard, hvor han 
plejede at tage ind, maatte de straks bære ham under Tag 
og lægge ham ind paa en Himmelseng i et lille, mørkt Kam- 
mer bag ved Skænkestuerne. 

I et Par Timer laa han her, mens alle efterhaanden forlod 

Beværtningen for at overvære Valghandlingen paa Torvet. 
Da han igen slog Øjnene op, var der tomt inde i Skænke- 
stuerne, hvortil Døren stod halvt aaben. Kun en Pige pus- 
lede om derinde, samlede Glas og tørrede Bænke, og ved 
Vinduet stod den tykhovedede Vært — en forhenværende 
Gaardmand fra Thorup By — og dannede sig et Skøn over 
en Nævefuld Smaamønter, som han havde taget op af sin 
Bukselomme. Da han hørte, at Peder Brusgaard var vaag- 
net, stillede han sig op i Døren og spurgte, hvordan det gik. 

„Jo ... jo, tak," sagde den syge med Anstrengelse og ho- 
stede et Par Gange tørt og svagt. „Men hvordan gaar det 
... derude?" 

„Jo, den skær vistnok saa strygendes. De raaver da hvert 
Øjeblik, saa man kan høre det helt her ner." 

„Ja, ja, Hans Andersen ! Det er anderledes nu end i for- 
rige Tider, den Gang I . . . kan du huske . . . ?" 

Han havde ikke længer Kræfter til at udtrykke sig. Han 
havde villet hentyde til den Tid, da Højres Stilling i Kresen 
var saa grundmuret, at der aldrig ved Valgene vilde være 
bleven Tale om andet end almindelig Kaaring, i Fald ikke 
Byens samtlige Beværtningsdrivende regelmæssigt havde 
slaaet sig sammen og begæret skriftlig Afstemning for der- 
ved at holde Landboerne længere i Byen. 

Værten, som godt forstod, hvor Peder Bfusgaard vilde 
have været hen, rev sig grinende i Armen og sagde : 

„Ja, hi ! hi ! ... Det var den Gang, Peder Brusgaard ! Nu 
gaar Ballonen ganske af sig selv !" 

I det samme hørtes Trampet af mange Støvler ude paa 

Gaden og en Summen af Stemmer. Valghandlingen var til 
Ende. Døren blev revet op, og Folk strømmede ind for at 
faa en Hjærtestyrkning, inden Afstemningen skulde be- 
gynde. 

Men der maatte være sket noget uventet; for gennem 
Døren kunde Peder Brusgaard se, hvorledes alle var ophid- 
sede og røde i Hovedet af Sindsbevægelse. 

Endelig kom et Par af Vennerne ind til hans Seng for at 
fortælle ham, hvad der var sket. Det var Sven Lavesen, 
der i sidste 'Øjeblik alligevel havde ladet sig opstille som 
Kandidat. Sagen var bleven holdt hemmelig af alle de ind- 
viede, saa der var næsten ingen, der havde anet det, før 
Valgkomiteens Formand oplæste hans Navn i Forbindelse 
med de halvtresindstyve Stillere, han havde formaaet at 
samle omkring sig. I en lang Tale havde han derpaa anbe- 
falet sig til Vælgernes Tillid. Han havde — sagde han — 
længe vægret sig ved dette Skridt ; men efter de gentagne 
og stadig mere indtrængende Opfordringer, han fra saa 
mange Sider havde modtaget fra Folk, der ønskede sig re- 
præsenteret af en Mand netop i hans Aand og med hans 
Livsanskuelse, havde han ikke længer turdet holde sig til- 
bage. Forøvrigt havde han ogsaa selv længe haft Fornem- 
melsen af, at det nu var unge, friske og ædruelige Kræf- 
ter, som det danske Demokrati især tiltrængte. Ordet 
„ædruelig" , som han stærkt understregede, var møntet paa 
Møller Madsen, om hvem det nemlig var almindelig be- 
kendt, at han undertiden snapsede lidt. Sven Lavesen føjede 

derfor ogsaa Totalafholdssagen til sit Program og betonede i 
alvorlige Ord denne „Folkesags" mægtige Betydning. 

Peder Brusgaard vilde i Begyndelsen ikke tro paa, hvad 
man her fortalte ham. Men da nu ogsaa den sindige Søren 
Hansen kom ind og gentog Beretningen, blev han som ude 
af sig selv af Forargelse. Søren Hansen beroligede ham 
imidlertid med, at det hele ikke havde noget at betyde. Sven 
Lavesen havde slet ingen Stemning for sig, og Venstre var 
mødt saa mandstærkt, at Sejren var sikker. 

Men nu maatte Peder Brusgaard op. Den skriftlige Af- 
stemning var begyndt, og det galdt om at komme derhen i 
Tide. De to andre Venner kom nu til, og ved forenede An- 
strengelser fik de Peder Brusgaard paa Benene og bragt ud 
paa Gaden. 

Overalt, hvor de kom frem, vakte det ejendommelige Op- 
trin den største Opmærksomhed. Mange af Bønderne, der 
stod paa Fortovene og røg Tobak, raabte opmuntrende Bravo 
og hilste ved at svinge med Piberne. Men Gadedrengene 
hujede og peb. Og en Reporter fra Byens Stiftsavis, der 
fartede om mellem Menneskemassen med sin Notitsbog, la- 
vede paa staaende Fod et lille humoristisk „Pluk" om op- 
gravede Lig, som Venstre havde ført til Valgurnerne. 

Henne ved Valgbordet saae ogsaa Listeføreren maabende 
op fra sin Bog og spurgte : 

„Er det ogsaa et rigtigt Menneske?" 

„Ja, det er Peder Brusgaard," svarede Søren Hansen tro- 
skyldigt, 

„Ja, det nytter ikke noget . . . Manden skal selv svare. Her 
hjælper det ikke at møde med Goldamme." 

Men nu vilde Uheldet, at Peder Brusgaard af Bevægelse, 
Spænding og Udmattelse ikke mægtede at aabne Munden. 
Ogsaa Øjnene faldt til, og han sank sammen i sine Venners 
Arme. 

„Hvad Pokker ! Manden er jo død ! . . . Kommer I her slæ- 
bende med døde Vælgere!" 

Dette Raab af Listeføreren vakte ham igen, saa han netop 
kunde fremstamme sit Navn. 

„Hvem stemmer De paa?" 

Ogsaa Møller Madsens Navn fik han nævnet. Men her- 
med var ogsaa hans Kræfter udtømte. Han blev ført tilbage 
til det lille Kammer bag Beværtningens Skænkestuer, og 
Vennerne lagde ham op i Sengen, hvor han øjeblikkelig paany 
faldt hen i tung Feber-Døs. 

Hvor længe han havde ligget saaledes, vidste han ikke 
selv, da han pludselig blev vækket af et frygteligt Spek- 
takel inde fra Stuerne. Han forstod straks, at det maatte 
være Valget, der nu var afgjort, og hans Hjærte bankede 
saa voldsomt, at han næsten mistede sit Vejr. 

I det samme aabnedes Døren, og Søren Hansen kom styr- 
tende ind. 

„Er det forbi?" raabte den syge, idet han snappede efter 
Luft, og rejste sig pludselig ved egen Hjælp halvt op j 
Sengen. 

Men han behøvede ikke at spørge mere. Den ellers saa 
sindige og sflgtnrødige Vens Ansigt var ganske fordrejet af 

grædefærdig Ophidselse. Højre havde sejret — med et Over- 
tal af Stemmer ikke en Gang halvt saa stort som det Antal, 
Sven Lavesen havde formaaet at berøve sit Parti. Højre 
1312, Møller Madsen 1250, Sven Lavesen 164. 

„Er det sandt?" hviskede Peder Brusgaard og saae for- 
styrret paa sin Ven. 

I det samme foer de begge sammen ved Lyden af Horn, 
Sang og øredøvende Hurraer ude fra Gaden. Det var det 
sejrende Parti, der med Faner og klingende Spil førte deres 
Kandidat i Triumftog til en Fest, der i Hast var bleven ar- 
rangeret i Klubsalen. Alle Borgernes Damer var nu kom- 
men til Vinduerne, viftede med Lommetørklæder og tilka- 
stede Blomster. Hattene svingedes, Musiken skingrede og 
alle næsten skreg de i taktfast Jubel : 

Og den har Venstre haanet 
og traadt den under Fod. 

Peder Brusgaard havde ikke rørt sig. Først da Toget var 
draget helt forbi og kun Sejrsfanfarerne fra Hornene hørtes 
om Hjørnet, stammede han hæst og lavt: 

„Lad os komme hjem, Søren Hansen." — 

Tre Dage derefter lukkede Ane-Marie sin Husbonds Øjne 
i den store Ægteseng paa Brusgaard. Han havde i disse tre 
Døgn ligget ganske ubevægelig uden at mæle et Ord. Men 
i Døden havde han famlet efter hendes Haand og set paa 
hende med et Blik, som om han vilde bede hende om Til- 
givelse. 

llenne ved Vinduet i sit private Kontor var Birkedom* 
mer Hammer sunket hen i dyhe Tanker. Han sad omgivet 
af opslaaede Lovbøger, Retstidender og Domssamlinger. 
Den ene Haand støttede under hans Hoved ; den anden hvi- 
lede tungt oven paa et stort Dokument, der laa i Vindues- 
karmen. Han havde siddet indelukket her hele Eftermid- 
dagen uden at ville se eller tale med nogen. Og nu var det 
bleven Aften. Ude fra Byens store Torv, der bredte sig 
foran Birkedommerboligen med en monumental Vandpost, 
to grønne Træer og en Lygte, faldt Solnedgangsskæret ind 
gennem Vinduet og lagde en rødlig Tone over hans skæg- 
løse Ansigt og graasprængte, tætkrusede Haar. 

Han vaktes op af sine Tanker ved, at der blev banket paa 
Døren. Paa hans „Hvem der?" viste der sig. en yngre, fed- 
laden Herre, lille af Vækst, men med et Par ualmindelig 
brede Skuldre, ovenover hvilke et rundt Hoved skinnede i 
Halvmørket som en lyst poleret Kugle. Det var Fuldmægtig 
Simmelkjær. Skønt Birkedommeren havde tilkendegivet sit 
Personale, at han ikke ønskede at forstyrres, nærmede Fuld- 
mægtigen sig ugenert og sagde med skinger Stemme, idet 

han ved en rund Armbevægelse satte en Lorgnet op paa sin 
flade Næseryg: 

„Undskyld, Hr. Birkedommer ... det var denne Liste over 
Skattenægterne, jeg gærne skulde have tilbage." 

„Ja ... ja vist!" udbrød Hammer, tilsyneladende uden For- 
trydelse, mens han ved et Greb op i Haaret bestræbte sig 
for at skjule sin Uro. „Jeg sidder netop her med den," ved- 
blev han og tog Dokumentet, der laa i Vindueskarmen. „Sig 
mig — ikke sandt, Hr. Simmelkjær? — De kender jo de 
forskellige Personer, hvis Navne staar opskrevne her?" 

„Selvfølgelig!" svarede Fuldmægtigen overlegent. 

„Sig mig ... hvad er det egentlig for Folk?" 

„Hvorledes mener Birkedommeren ?" 

„Aa, jeg mener ... jeg skal sige Dem ... jeg sidder nem- 
lig og tænker paa, om det alligevel ikke var bedst at ud- 
sætte disse Udpantningsforretninger endnu en kort Tid. Det 
har jo intet Hastværk ... og jeg mener, at man underhaan- 
den maatte kunne bringe dissfe Mennesker til at forstaa, hvor 
dumt de bærer sig ad med deres Protester, og hvor lidt de 
kan vente at opnaa ved dem. De Folk er jo dog ikke helt 
utilgængelige for Fornuft. Og — hvad det jo ogsaa er værd 
at tænke paa — vi vilde selv slippe for meget Vrøvl, om 
Sagen lod sig ordne i Mindelighed. Hvad siger De?" 

Ordet „Mindelighed" syntes at virke paa Fuldmægtigen 
som et Hvepsestik. Ved en Ansigtsgrimace lod han sin Næ- 
seklemmer falde ned og saae næsten uforskammet paa sin 
Principal. 

„Jeg forstaar ikke ... jeg troede, Birkedommeren vidste, 

at de omtalte Panteforretninger er berammet til i Morgen. 
De respektive Sognefogder er allerede annoncerede derom, 
ligesom der er rekvireret to beredne Mand fra Gendarmeri- 
stationen." 

„Gendarmer! ... Hvad skal de?" foer Hammer op i Selv- 
forglemmelse. 

„Det er efter udtrykkelig Ordre fra Amtet . . . som Birke- 
dommeren vel nok erindrer," svarede Fuldmægtigen, mens 
et Haansmil krusede hans Læber. „Hvad Demonstranterne 
iøvrigt angaar, saa er det unægtelig min Mening, at der 
ingensomhelst Grund er til at vise dem Skaansel, lige saa 
lidt som jeg anser det for sandsynligt, at forsonlige Under- 
handlinger skulde kunne bringe dem til Fornuft. For Resten 
er det vel heller ikke Birkets Opgave at optræde som Mo- 
ralprædikant," sluttede han spodsk og satte atter Lorgnetten 
op paa Næsen. 

Henne fra sin Lænestol havde Birkedommer Hammer set 
paa Fuldmægtigen med et hurtigt, usikkert Blik; det var, 
som brændte der ham en Bemærkning paa Tungen, som 
han manglede Mod til at udtale. Tiltrods for sin unge Alder 
og beskedne borgerlige Stilling var Hr. Simmelkjær nemlig 
en af Byens mest formaaende Personer, med hvem det 
under de nuværende Forhold ikke var raadeligt at lægge 
sig ud. Som Formand for Egnens „konservative Klub" var 
han hurtigt kommen i Besiddelse af en Anseelse og Ind- 
flydelse, som man gjorde klogt i — i hvert Fald tilsyne- 
ladende — at anerkende. Det var blandt andet almindelig 
bekendt, at han paa Politikens Vegne var en særdeles intim 

Ven af Amtmanden, med hvem han ofte havde fortrolige 
Privatkonferencer, og paa samme Konto kørte han frit ud 
og ind hos hele Omegnens Adel og var et Slags Forsyn for 
Kresens Folkethingsmand, den gamle Lensgreve til Annie- 
gaarden, hvis Agitation han fuldstændig havde i sin Haand. 
Tillige bestyrede han Partiets Krigskasse, havde en afgø- 
rende Stemme ved Besættelsen af Partiets Tillidsposter, 
førte de hemmelige Lister over Regeringens Modstandere, 
satte Mistænkeliggørelsens Tegn ved dens lunkne Venner ... 
kort : han var den ledende og myndige Aand i Egnens frem- 
blomstrende revolutionære Reaktion. 

Birkedommer Hammer rejste sig fra sin Lænestol og stil- 
lede sig op henne ved det andet Vindue, med Ryggen vendt 
imod Stuen. 

. „Ja, naturligvis — " udbrød han i en Tone, som han an- 
strengte sig for at gøre ligegyldig. „Naar de Mennesker ikke 
v i 1 betale, saa er der selvfølgelig ikke andet for ... saa maa 
vi pante hos dem. Den Sag er klar. Vil De altsaa vaere saa 
god, Hr. Simmelkjær, at forberede alt fornødent desan- 
gaaende." 

„Det er allerede gjort." 

„Godt! Meget godt! ... Ja, saa er der ikke mere, Hr. Sim- 
melkjær!" 

Efter at Fuldmægtigen havde trukket sig tilbage, blev 
Birkedommer Hammer endnu en Stund staaende ved Vin- 
duet og stirrede med et mørkt, grublende Udtryk ud* over 
Torvet, i hvis mange Regnpytter de røde Aftenskyer spej- 
lede sig. Han var en høj og kraftig Mand. Havde han ikke 

haft Guldbroderierne paa Kraven, vilde man snarest have 
antaget ham for en Godsejer eller lignende . . . især da ogsaa 
Værelsets Udstyr nok saa meget pegede hen paa herre- 
mandsmæssigt Sportsliv som paa en kongelig Kontormands 
alvorsfulde Sysler. Naturligvis — her fandtes den sædvan- 
lige juridiske Syndflod af Papirer, der oversvømmede Reoler, 
Skabe og Borde, ja endog Stolene. Men et helt Hjørne af 
Stuen var helliget en Udstilling af gamle og nye Jagtrekvi- 
siter, som tydelig nok kunde glæde sig ved Ejermandens 
særlige Bevaagenhed. Over Dørene var der plantet Jagttro- 
fæer — Hjortetakker og udspilede Vinger — og øverst oppe 
paa Reolerne stod Rækker af udstoppede Fugle, der stirrede 
ned paa de besøgende med røde Glasøjne. 

Birkedommer Hammer havde da ogsaa indtil for godt et 
Aar siden levet paa Landet. I en af de store, hastigt op- 
voksede Bondebyer paa Hedegrænsen havde han drevet en 
betydelig Sagførerforretning, der havde gjort ham til en vel- 
staaende Mand. En medfødt Tilbøjelighed for muntert Fri- 
luftsliv og en derved udviklet Uafhængighedstrang havde i 
sin Tid faaet ham til at foretrække denne Virksomhed for 
den emsige Tusindbens-Kravlen op ad Embedsstigen. Men 
hans Finfølelse og Retsindighed havde aldrig ret kunnet for- 
lige sig med denne Stilling. Han havde krympet sig ved de 
mange Sager af tvivlsom Art, som Prokuratorvirksomheden 
i et Landdistrikt førte med sig, og med sin fredsommelige, 
lidt lade Natur havde han altid haft ondt ved ikke at anbe- 
fale sine Klienter det magre Forlig frem for den fede Proces. 

Alligevel havde den Mangel paa Beslutsomhed, der i det 

hele var ham egen, længe afholdt ham fra at gøre nogen 
Forandring. Men da han — i en allerede fremrykket Alder 

— giftede sig, og især da han fik Børn, der voksede til, 
følte han det for disses Skyld som sin Pligt at skaffe sig 
den sociale Anseelse, som Indtrædelsen i Embedsstanden 
vilde give. Dertil kom, at hans unge Hustru var en forvænt 
Københavnerinde, der afskyede Landlivet og Aar for Aar 
sygnede hen af Melankoli; og han havde da ogsaa følt det 
som en virkelig Befrielse, da han for bestandig kunde lukke 
sine fedtede Sagførerprotokoller og iføre sig Kongens uplet- 
tede, guldbroderede Uniform. 

Uheldigvis forefaldt hans Indtrædelse i Embedsstanden 
netop ved Udbrudet af den bitre politiske Strid, der saa 
længe havde ulmet i Befolkningen, og som Regeringens For- 
fatningsbrud nu havde bragt i lys Lue. Birkedommer Ham- 
mer var nok en fuldtro Højremand, der end ikke vilde have 
haft det mindste imod, at den uindskrænkede Statsmagt atter 
vendte tilbage i Kongens Hænder, fordi — som han sagde 

— „det andet gav saa meget Vrøvl" . Men enhver Art Fana- 
tisme var hans fredelige Natur imod ; og den evige Uro og 
Trætte var ham en Vederstyggelighed. 

Hvad der dog særlig havde graanet hans Hoved i den 
korte Tid, han havde røgtet sit ophøjede Dommerkald, var 
den — som det syntes ham — fuldstændige Omvæltning, der 
foregik i Begreberne om Ret og Uret, om Ansvar og Pligt, 
om Straf og Skyld. Ikke alene, at han saae Regeringen fore- 
tage Skridt, som han — om han end i og for sig billigede 
dem — umuligt kunde anse for lovmedholdelige; men selv 

fra Landets højeste Domstol kom der Retskendelser og For- 
tolkninger, som han for et Aar siden vilde have anset for 
aldeles utænkelige. 

Han vendte sig pludselig om derhenne ved Vinduet og 
strøg sig med Haanden ned over Ansigtet, som om en vidt- 
rækkende Beslutning i dette Øjeblik var modnet hos ham. 
Saa forlod han Kontoret og gik ind i Dagligstuen til sin 
Hustru. 

Fru Hammer sad foran Klaveret mellem to tændte Lys 
og var ifærd med at øve sig paa sit store Bravurnummer 
„Kaskaden", som hun skulde udføre ved en nær forestaa- 
ende Veldædighedskoncert. Hun var klædt i mørkebrun Sil- 
kekjole, hvorover en bred Kniplingskrave faldt ud over 
Skuldrene, og tog sig nydelig ud. Ingen, der betragtede denne 
slanke, blonde Skikkelse med det fine Fugleansigt og de 
store, blaagraa Øjne, skulde let ane, at Fru Hammer alle- 
rede i en halv Snes Aar havde været den tunge, graahaarede 
Birkedommers Hustru. Det saae virkelig ud, som om By- 
livet og Byluften og den ustandselige Selskabstummel, hvori 
den lille Bys Honoratiores levede, og den Beundring og Hyl- 
dest, en saa smule og talentfuld Dame naturligt var Gen- 
stand for i disse Omgivelser, med eet Slag havde gengivet 
hende den Ungdom og Friskhed, som det tomme og ens- 
formige Liv derude paa Hedegrænsen langsomt havde fra- 
stjaalet hende. 

Den unge Frue havde selv en Fornemmelse af at være 
vaagnet op af en tiaarig Febersøvn. Fra Morgen til Aften gik 
hun endnu omkring ligesom i en let Rus af Lykke ; og naar 



Digitized by 



Google 



122 HENRIK PONTOPPIDAN: SKYER 

hun — endog paa Hverdagene — gik saa pyntet, at det var 
nær ved at vække Anstød, var det ikke alene af Lyst til at 
glimre, af forfængelig Glæde over igen at have et forstaa- 
ende Publikum at udfolde sig for, men fordi hver Dag vir- 
kelig var hende en Fest, der skulde fejres. Hver Morgen, 
naar hun blev vækket ved Lyden af Vognenes Rumlen paa 
Stenbroen, af Fabrikernes Piben og det udrykkende Mili- 
tærs Trommehvirvler, gennemstrømmedes hun af en Jubel, 
som hun maatte give Udtryk. 

Det havde i sin Tid ikke været uden Overvindelse, at hun 
bestemte sig til at blive den daværende Landsbysagførers 
Hustru. Sorgen over Forældrenes Død, Trangen til faderlig 
Støtte og Udsigten til at skulle fortjene sit Brød som Gou- 
vernante havde halvt mod hendes Vilje ført hende i hans 
Arme. Men nu var det, som om ogsaa Kærligheden pludse- 
lig vaagnede i hendes Hjærte. Den Dag, Budskabet om Ham- 
mers Udnævnelse var kommen til den fjærne Hedeby, havde 
hun kastet sig om hans Hals og klynget sig ind til ham under 
Kærtegn, hvis Voldsomhed næsten gjorde ham forlegen. Hun 
glemte fra den Dag hans fem og halvtresindstyve Aar og 
allerede graanende Haar. Hun saae nu kun sin Rednings- 
mand i ham, sit Livs Befrier og hengav sig til ham med en 
opblussende Lidenskab, der havde givet den aldrende Mand 
en ikke ringe Erstatning for de Bryderier og Bekymringer, 
som hans Embedsgærning i disse urolige Tider forvoldte 
ham. 

Og dog ... denne Forflyttelse var for den unge Frue kun 
det første Skridt hen imod Virkeliggørelsen af et Haab, som 

hun selv i sin Landflygtigheds sorteste Mismodstimer aldrig 
helt havde kunnet slippe ... Haabet om engang at kunne 
vende tilbage til den By, der for hende var den eneste paa 
hele Jordkloden, og hvis blotte Nævnelse kunde bringe 
hende Taarer i Øjnene : København. Hendes lige saa kloge 
som smukke Hoved udrugede dristige Fremtidsplaner, som 
den Hyldest, alle viste hende i denne lille By, daglig hjalp 
til at nære. Hun vidste meget godt, hvad det betød for en 
Embedsmand at have en smuk og elskværdig Frue; og hun 
havde ogsaa meget hurtigt indset, hvilke Trapper det var, 
der for Tiden førte tilvejrs. 

Og hun havde ikke lagt sine nydelige Hænder i Skødet ! 

Hun var allerede den lille Amtmands erklærede Kæle- 
dægge. Den gamle apoplektiske Lensgreve til Anniegaarden 
forgudede hende, siden hun en Gang ved et Middagsselskab 
havde bundet ham Servietten under Hagen ; og Garnisonens 
samlede Officerskorps havde hun indtaget med Storm ved 
ganske af sig selv at tilbyde sin Medvirkning ved den fore- 
staaende Veldædighedskoncert, der skulde afholdes til For- 
del for de københavnske Fæstningsværker. 

Da hun hørte sin Mand træde ind ad Døren, vendte hun 
'— uden at tage Hænderne fra Tangenterne — smilende Ho- 
vedet om imod ham og sendte ham et Nik. 

Men næppe havde hun kastet et Blik paa hans Ansigt, før 
hun afbrød sit Spil med en nervøs Bevægelse, slukkede begge 
Klaverlysene og rejste sig. 

„Nej, kære — hold dog ikke op !" bad Hammer indtræn- 
gende. 

»Jo ~~ jeg er træt nu," sagde hun og gik hen til en Ka- 
nape, der stod under en mægtig Gruppe Bladplanter ved 
Siden af et lille, rundt Mosaikbord, hvorpaa der brændte en 
lav Lampe med en japanesisk Silkeskærm. Hun satte sig her 
og tog fat paa et lille Stramajbroderi, mens Birkedommeren 
tavs og med urolig adspredt Mine spaserede omkring i det 
store, salonmæssigt udstyrede Værelse, hvor han snart stand- 
sede foran en Etagere med Nips, snart betragtede et af Lito- 
grafierne paa Væggene eller lod, som om han fængsledes af 
et Billede i de illustrerede Pragtværker, der oversvømmede 
Bordene. 

Pludselig udbrød han henne fra et Hjørne af Stuen: 

„Hvad er det, der ligger her?" 

Hans Kone saae op — men trak hurtigt Øjnene til sig igen 
og blev rød paa Kinderne. 

„Hvad er dette for noget?" gentog han og nærmede sig 
en Lampe med et Papir i Haanden. 

„Nu, det ser du vel," svarede hun lidt utaalmodigt, mens 
hun bøjede sig dybere over sit Stramaj. „Det er en Liste." 

„Hvad behager? ... Skriver du ogsaa Lister?" 

„Ja — hvorfor ikke?" 

„Men hvad i Alverden betyder alle disse Navne?" 

„Aa, du store, kloge Mand ... kan du virkelig ikke be- 
gribe det? Det er naturligvis Navnene paa dem, der skal 
inviteres til vort Aftenselskab i næste Uge efter Koncerten." 

„Selskab igen!" udbrød Birkedommeren og tog Papiret 
ned fra Øjnene. „Hvad mener du med det, Agathe? Det er 

næppe fjorten Dage, siden vi havde vor store Dinér ... og 
saa tænker du paa " 

„Det er naturligvis min Spøg," henkastede hun. „Jeg veed 
jo, at du ikke synes om det ... men det morede mig at skrive 
op, hvem vi maatte have indbudt, i Fald vi skulde have 
haft det Aftenselskab." 

„Naa — og saa vilde du have samlet alle disse Menne- 
sker? Jeg ser blandt andet alle Garnisonens Officerer og ... 
hvad er det ... Simmelkjær! ... Havde du virkelig i Sinde 
igen at invitere Simmelkjær, skønt han var med til Di- 
neren?" 

„Ja — hvorfor ikke?* 4 

„Hm ! . . . Det forekommer mig at være en mærkelig For- 
kærlighed, du pludselig har faaet for Hr. Simmelkjær, 
Agathe !" 

Fru Hammer drejede sig om imod sin Mand og saae paa 
ham med et stift og koldt Blik. 

„Fy!" sagde hun derpaa foragteligt — og vendte ham hele 
Ryggen. „Nu vil jeg aldeles ikke længer tale med dig." 

„Naa, naa, kære Agathe ... det var jo ikke saadan ment," 
skyndte Birkedommeren sig at sige — han var bleven gan- 
ske rød, først af Vrede, bagefter af Forlegenhed. „Men du 
veed, hvor lidt Pris jeg sætter paa den Mand ... og det synes 
jeg, du kunde tage Hensyn til." 

„Ja, i min Smag falder han saamænd heller ikke, kan jeg 
forsikre dig. Men han er nu en Gang et Menneske, man for 
Tiden skal vogte sig for at støde. Har du ikke selv fortalt 
mig, at han har en ikke ringe Indflydelse hos Personer, som 

netop du har Interesse af at staa dig godt med, naar du vil 
tænke paa at opnaa et hurtigt Avancement?" 

Birkedommeren svarede ikke straks. Han begyndte igen 
at spasere uroligt omkring i Stuen og løfte paa Bøger og 
Blade. 

Endelig lod han sig falde ned i en Lænestol i den mørkeste 
Ende af Stuen og sagde : 

„Du taler om Avancement, Agathe ... veed du, hvad jeg 
netop gik og tænkte paa?" 

„Nej, min Ven !" svarede Fruen — med en nervøs Sitren 
i Stemmen, -der røbede, at hun ikke desmindre var fuldt ud 
fortrolig med sin Mands Tankegang. 

„Sig mig, Agathe ... hvad vilde du svare, dersom jeg 
foreslog at vende tilbage til Bjerrebro?" 

Det gav et lille Ryk i Fruen — det var just det Spørgsmaal, 
hun med Angst havde ventet paa i de sidste Maaneder. Bjer- 
rebro var nemlig Navnet paa den Landsby, hvor hun i ti 
Aar havde været levende begravet — og den blotte Lyd af 
Byens Navn fik hende til at blegne. 

„Nej, nej — kære Agathe," vedblev Birkedommeren, da 
hun som Svar havde slaaet en munter, lille Latter op. „Det 
er virkelig ikke helt Spøg. Jeg har før talt til dig derom ... 
jeg tror ikke, jeg passer til dette Embedsvæsen. Jeg er ble- 
ven for gammel, eller ... jeg veed ikke ... jeg kan ligesom 
ikke rigtig komme i Trit her." 

„Men, kære Hammer, du var dog saa glad i Begyndelsen. 
Og Gud skal vide, du følte dig da ikke for veltilpas ved din 
Virksomhed derude i Bjerrebro." 

„Aa, nej saamænd ... men alligevel. Ser du, jeg vidste 
den Gang ikke, hvad jeg gik ind til. Jeg tænkte mig den 
Gang noget ganske andet ved det at komme i Kongens Kjole 
— som man siger. Jeg kendte jo ikke Besværlighederne; 
eller — for at tale rent ud — disse forkvaklede politiske For- 
hold, hvorunder vi lever, og de nye Retstilstande, de har 
affødt, gør Embedsbyrden dobbelt tung. Du forstaar dig ikke 
paa det og kan vanskelig sætte dig ind i den Sag; men jeg 
forsikrer dig, det er ikke let, naar man ikke med fuldkom- 
men ren Samvittighed kan udføre de Pligter, der paahviler 
En. Jeg mener ikke netop, at man tvinges til at handle mod 
sin Overbevisning. Paa ingen Maade ! Men alligevel . . . For- 
holdet bliver trykkende og pinligt. Og naar man nu ikke er 
absolut nødt til at paalægge sig denne Byrde, men er peku- 
niært uafhængig, saa ja, kære Agathe, jeg synes op- 
rigtig talt, vi havde det langt hyggeligere derude i Bjerre- 
bro. Jeg har i den sidste Tid saa ofte tænkt paa vor kære, 
gamle Bolig derude, der endnu staar tom efter os, og jeg 
har ikke kunnet lade være med at længes inderligt efter 
den ... Ja, hvad siger du, min lille Pige?" 

Henne fra sin Kanape havde Fruen nu og da i Smug ka- 
stet et underfundigt Blik hen paa ham, mens han talte. Nu 
rejste hun sig, let og smilende, lagde sit Haandarbejde fra 
sig paa det lille Mosaikbord og gik hen til ham over det bløde 
Gulvtæppe. Under et forførerisk Brus af Silkekjolen satte 
hun sig paa hans Skød og lagde Armene om hans Hals. 

„Hammer," sagde hun. „Vil du svare mig paa en eneste 
Ting — holder du ikke mere af mig?" 



Digitized by 



Google 



128 HENRIK f>0NT6Pf>lDÅN : SKYER 

„Men Agathe dog! Hvor kommer du paa de Tanker?" 

„Jo, det har jeg netop god Grund til. Du har jo i den sidste 
Tid gaaet omkring for dig selv og næsten ikke set til mig. 
Sig mig ganske oprigtigt, Hammer, er du bleven ked af mig? 
Og er det derfor, du nu vil have mig bort?" 

„Men jeg forsikrer dig, du tager ganske fejl." 

„Jeg har undertiden tænkt paa, om der kunde være noget 
i min Opførsel, du ikke syntes om ... noget ... noget i min 
Forelskelse i dig," føjede hun til med sænket Stemme og 
gav sig til at dreje paa en af Knapperne i hans Vest. 

„Men kære Agathe — " 

„Ja, for i saa Fald tror ogsaa jeg, det vilde være bedst, 
at vi tog tilbage til Bjerrebro. For saa længe vi er her," 
sagde hun og slog Øjnene op paa ham med et Smil — „sker 
der i den Henseende næppe nogen Forandring med mig, vil 
jeg sige dig. Veed du, at da du før kom herind i Stuen — 
jeg kunde næsten ikke lade være med at løbe hen og kysse 
dig. Men du saae saa bister ud, du stygge Mand, at jeg ikke 
turde det." 

„Men kære, lille Agathe — " 

„Og saadan er det altid. Naar jeg om Dagen sidder der- 
henne ved Vinduet og ser dig komme over Torvet henne fra 
Tinghuset i din nye Uniform — jeg bliver saa stolt af dig, 
at jeg føler Lyst til at raabe det højt, at det er m i n Mand, 
der kommer der!" 
„Min kære, lille — " 

„Men derfor bedrøver det mig, at du er saa utilfreds, 
Hammer. Det har været min hemmelige Sorg, som jeg ikke 

har turdet tale til dig om, at mens jeg er saa lykkelig ved 
vort Samliv, vor Kærlighed og vort yndige Hjem her, læn- 
ges du blot herfra. Kan du forstaa det?" 

„Du har Ret. Det skal ikke ske. Jeg lover dig, at jeg ikke 
oftere skal omtale den Sag." 

„Er det sandt? Hvor er du kær!" — hun tog hans graa- 
nende Hoved mellem sine Hænder og saae ham ømt ind i 
Øjnene. „Men Hammer, gør mig nu ogsaa en anden Glæde 
idag. Sig, at du vil det?" 

„Hvilken, min Pige?" 

„Sig nu ja til det Aftenselskab, jeg talte om. Lad din lille 
Agathe nu faa sin Vilje denne ene Gang. Du veed, hvor 
taknemlig jeg vil være derfor, og hvor jeg vil holde af dig. 

Nej, nej, du maa slet ikke tale. Bare sige ja — og saa 

kysse mig." 

Saa megen kærlig Ømhed kunde den aldrende Birkedom- 
mer ikke modstaa. Han trykkede hende til sig og kyssede 
hende dybt bevæget. 

„Min lille Agathe!" — 

Den næste Morgen holdt en aaben Landauer udenfor Bir- 
kekontoret. Paa Stentrappen stod Fuldmægtig Simmelkjær, 
fuldt rejseklædt, med guldtresset Kasket paa sit rødlige Ho- 
ved og en Protokol under Armen. Han havde ventet nogle 
Minuter og i Løbet af denne Tid set tyve Gange paa sit Ur. 
Han kneb Læberne sammen og saae ophidset ud. Det var, 
som om han brændte af Utaalmodighed efter at komme til 
at virke. 

Det tegnede til at blive en smuk Dag. Det havde regnet 

Henrik Pontoppidan : Skyer. 9 

hele Natten, men Solen var nu brudt frem og skinnede paa 
de røde Tegltage, hvor Rækker af Spurve og Stære sad og 
skreg af fuld Hals. 

Endelig aabnedes Døren bag Fuldmægtigen, og Birke- 
dommeren traadte ud — fulgt af Birkets tre Alen lange Land- 
politibetjent, der bar hans Rejsetøj med den faareagtig for- 
fjamskede Mine, som Folks Ansigter gærne fremviser umid- 
delbart efter Modtagelsen af en uventet Røffel. Birkedom- 
mer Hammer var heller ikke til at spøge med i denne Mor- 
genstund. Uden at se paa Hr. Simmelkjær og næsten uden at 
gengælde hans Hilsen steg han til Vogns og gjorde sin Per- 
son saa tyk paa Bagsædet, at Hr. Simmelkjær blev nødt til 
at sætte sig paa Forsædet. Politibetjenten krøb som en lang 
Abe op paa Bukken til Kusken, og Vognen rullede afsted. 

For Enden af en snever Gyde, der førte ned til Byens 
Kaserne, holdt to beredne, til Tænderne bevæbnede Gen- 
darmer, der — efter at have gjort stram Honnør — svin- 
gede ud paa Gaden og sluttede sig til Toget 

Vognens Rumlen og Lyden af de mange klaprende Heste- 
sko vakte Opmærksomhed i den lange, smalle Gade. Over- 
alt kom Folk til Vinduerne, Haandværksmestrene traadte 
frem i deres Døre, og Hundene foer gøende ud af Portene. 
I alles Ansigter tegnede der sig et vist humoristisk Smil, 
idet det krigeriske Optog raslede forbi. Alle vidste, hvad 
Fogedrejsen denne Gang galdt. Birkedommer Hammer sad 
tilbagelænet i Vognhjørnet, indhyllet i sin Kappe, og saae 
utilgængelig frem for sig. Han mælede bestandig ikke et 
Ord. Han følte sig beskæmmet og nedværdiget af alle disse 

nyfigne Blikke og tvetydige Smil, i hvilke han syntes at 
kunne læse den samme hemmelige Tvivl, som nagede ham 
selv. Han forstod godt, at man saae paa ham med en lig- 
nende Nysgerrighed som den, hvormed man betragter Bød- 
delen paa hans Vej til Retterstedet. Hvorledes er du egent- 
lig tilmode, lille Ven? — frittede alle Blikkene. Selv Told- 
forvalterens hvide Ansigt, som i Forbifarten viste sig for 
ham i et Gadespejl, havde haft det samme farisæiske Smil 
... og Toldforvalteren var endda en af dem, der havde raabt 
allerheftigst paa Anvendelsen af de skrappeste Tvangsmid- 
ler imod Folket. Men de Fyre havde let ved at raabe : hæng 
dem! — For det var ikke dem, der skulde udføre Ekseku- 
tionen ! 

Han havde haabet at skulle komme til at aande lettere, 
naar han først var ude af Byen. Men Synet af den frie Na- 
tur, de udstrakte Marker, den store, blaa Himmel og Lær- 
kerne, der boltrede sig i den stille Luft, gjorde blot hans 
Stemning endnu mere tung og bitter. Uvilkaarlig mindedes 
han sit eget lykkelige Frihedsliv, som han saa ubetænksomt 
havde givet Afkald paa. For hvor var det dog bagvendt, at 
netop han, der altid havde elsket Freden og præket For- 
dragelighed, — at han skulde køre her med vaabenklirrende 
Eskorte ligesom gennem et fjendtligt Land — frygtet og 
forhadt ! Hvor ganske anderledes havde han ikke tænkt sig 
det at være Lovens Haandhæver, Retfærdighedens Arm, 
de forurettedes Beskytter og Misgærningernes ophøjede 
Dommer ! Nu kom han som den, mod hvem Forargelsen var 

vendt; som den, der i Befolkningens Øjne selv øvede Vold 
og traadte alle hellige Love under Fødder! 

— Han mærkede pludselig Hr. Simmelkjærs kolde, far- 
veløse Øjne rettet ligesom udspionerende paa ham og bed 
Læberne sammen. Hvor han oprørtes over dette Menneske, 
denne ølfede Dreng, der i sin frække Magtglæde var som 
et Sindbillede paa den dybe Fordærvelse, hvori hans Fæ- 
dreland var sunket ned. Og i denne hæslige Nedværdigelse 
af Magten skulde han nu selv deltage ! . . . Om han nu rejste 
sig op og gav Ordre til at vende tilbage? Og om han saa, 
naar han var kommen hjem, kastede Kongens besudlede 
Uniform fra sig og 

Han kom til at tænke paa sine Børn og paa, hvad han 
havde lovet sin Agathe. Han mindedes hendes Bønner og 
rørende Angst, hendes Ømhed og hendes Kys ... og sank 
resigneret tilbage i Vognhjørnet. 

Og Vognen rullede videre med sin vaabenklirrende 
Eskorte. 

Det var en Dag i ,Begyndelsen af Sommeren — naa, 
hvorfor ikke sige det straks: det var den 5te Juni, selve 
Grundlovsdagen. Saa veed dog ethvert Barn, at paa den 
Dag hænger Himlen fra Morgenstunden som en Kulrøg ned 
over det festsmykkede Land, over den lysegrønne Skov, 
over de sørgmodigt vajende Dannebrogsflag, over Festplad- 
sernes granomvundne Talerstole og hvide Beværtningstelte, 

indtil akkurat det Øjeblik, da Borgerne samler sig paa 

Torvet for at drage i Procession ud til Festpladsen. Da lyser 
det med eet i Mørket over deres Hoveder, Himlen løfter sig, 
og netop i det Øjeblik, da Festkomiteens Formand hæver 
sin Stok og PFOcessionen sætter sig i Bevægelse, bryder 
Solen frem mellem de vigende Skyer og faar alle de mange 
nystrøgne Cylinderhatte til at straale, og skinner ned paa 
Bannernes forgyldte Spyd, paa Musikens blanke Messing- 
instrumenter, paa Borgmesterens guldtressede Kasket og . 
Politibetjentens røde Næse, paa hele den mylrende og tryk- 
kende Sværm, der fylder Gaden, efterhaanden som Optoget 
skrider frem, paa Madammer, der raser, paa Barnevogne, 
der vælter, paa Hunde, der hyler, og unge Piger, der hvi- 

ner, naar de nappes i Benene ... alt mens Lyset faar mere 
og mere Magt og som den sejrende Friheds Symbol jager 
alle Regnnattens lede Skytrolde ud over Himmelranden. 

I den lille Fjordkøbstad havde der hele Dagen hersket 
det festligste Røre. Allerede fra den tidlige Morgen havde 
patriotisk pyntede Børn vist sig paa Gaden, Smaapiger i 
hvide Kjoler med røde Livbaand, Drenge i nyvasket Kadet- 
tøj med et eller andet krigerisk Attribut, et malet Papskjold, 
en Husar-Chacot eller blot et Dannebrogsflag. Fra Kvist til 
Kælder havde alle Slags Hoveder strakt sig ud af Vinduerne 
og med bekymrede Miner kigget op paa den mørke Sky- 
himmel, der laa som en tung Dyne ned over Tagene. Men 
i Tillid til Traditionen om „Grundlovsvejret" havde Byens 
Beværtere alligevel kørt Læs paa Læs af Teltinventar og 
Proviant ud i det Grønne, hvor Festerne skulde holdes. 

Ved Middagstid blev alle Butikerne lukkede, og lidt efter 
begyndte Gaderne saa smaat at bølge af to forskellige Men- 
neskestrømme, af hvilke den ene — og gennemgaaende vel- 
klædte — bevægede sig hen imod Byens skyggefulde Lyst- 
anlæg, der var bleven Regeringspartiet overladt til Fest- 
plads, medens den anden og mere broget sammensatte drog 
ud til en aaben Mark en halv Mils Vej fra Byen, hvor den- 
nes Demokrater skulde højtideligholde Dagen i Forening 
med Omegnens Bønder. 

Inde i den trange „Møllerslippe" — helt henne i dens luk- 
kede Ende — i en Kælder, til hvilken man naaede ned gen- 
nem en Hals saa dyb og mørk som en Brønd, med Fare for 
at brække Benene paa en stejl Stentrappes smalle Trin og 

rende Panden mod Spidsen af én rødmalet Støvle, der hang 
som Skilt over Indgangen — hernede havde ogsaa Skomager 
Holleufer kastet sit Skødskind og forladt den trebenede Træ- 
stol, hvorfra han den hele Formiddag l.vert Kvarter havde 
strakt sig frem og med Nakken mod Gulvet kigget op til de 
truende Skyer. Nu stod han ved Væggen i en af Ugens Sved 
gulnet Skjorte, i et Par gamle bagflikkede Benklæder med 
nedhængende Bukseseler, ifærd med at barbere sig foran et 
lille Spejl, der foruden hans indsæbede Hageparti gengav 
et Stykke af det brunplettede Loft, Knæet af et Kakkel- 
ovnsrør, Hjørnet af en Sengehimmel og en til Tørring op- 
hængt Ble. Over Ryggen af en Stol ved Siden af ham var 
henlagt en omhyggelig afbørstet brun Skødefrakke med sorte 
Kantebaand, en lysblomstret Sirtsesvest, et sort Bændel- 
slips og en nystrøgen Krave saa stiv som et Blikskjold. 

Det halvmørke Kælderrum, der paa een Gang tjente til 
Værksted, Dagligstue, Køkken og Sovekammer, var som al- 
tid opfyldt af en blandet Stank af Læder, Mug, Tørverøg, 
Stegeos og Menneskeuddunstninger. Folk, der kom herned, 
naar Madam Holleufer stegte Middagsflæsket, følte det for- 
melig sortne for Øjnene; — og dog havde Skomager Hol- 
leufer henlevet snart tyve Aar i disse Omgivelser, uden at 
det havde tæret synderlig paa hans Livskraft. Herpaa ty- 
dede i hvert Fald det Mylr af rødhaarede og fregnede Børn 
i alle Aldre, der i fattige Klæder og med snavsede Næser 
væltede sig omkring overalt paa Gulvet, paa Stolene, i Sen- 
gen og rundt om Skørterne paa deres allerede igen højt 
frugtsommelige Moder, der stod og uddelte Fedtebrød inde 

i en halvrund, kun af Komfurskæret oplyst Grotte i den ene 
Mur, hvorfra der gik en Dør op til Gaardspladsen, og som 
skulde forestille Køkken. 

Der var i Stuen en Brølen og Snadren, saa man ikke 
kunde høre Ørenlyd. Men Skomager Holleufer anfægtedes 
ikke det mindste deraf. Han havde gennem Aaringer saa- 
ledes vænnet sig til Spektaklet, at han slet ikke hørte det; 
og desuden var han altfor optaget af en stor Beslutning, som 
denne Festdag havde modnet hos ham. Selv da et af Bør- 
nene med et Svineskrig væltede ned af Natpotten, saa den- 
nes Indhold flød hen ad Gulvet, vendte han sig ikke om 
eller blandede sig i, at Konen i den Anledning foer ophidset 
frem og uddelte et Par Lussinger i Flæng, forinden hun satte 
det forulykkede Barn tilbage paa dets Plads, hvor det da 
igen beroliget tog fat paa sit Fedtebrød. 

Madam Holleufer havde lige fra Morgenstunden været i 
det frygteligste Humør. Hun var en lille mager Skabning 
med et brunskjoldet og surmulende Ansigt og en vraltende 
Gang, som hendes nuværende Tilstand ikke gjorde ynde- 
fuldere. Hun havde hele Dagen ikke været til at slaa et 
Ord af; og i den sidste halve Time havde hun staaet der- 
inde i sin Køkkengrotte og sendt det ene vredladne, næsten 
hadefulde Blik efter det andet hen paa sin Mand, der stod 
der saa ganske ligegyldig for alt, hvad der foregik omkring 
ham, og under Barberingen skar Grimacer til sig selv inde 
i Spejlet, løftede de buskede Bryn, trak den store røde Næse 
i Vejret eller udspilede med Tungen snart den ene, snart 



Digitized by 



Google 



ET OFFER 139 

den anden Kind, som om han var en Bajads, der indøvetle 
sig i en Rolle. 

Naa, — Madam Holleufer havde i Virkeligheden heller 
ikke meget at glæde sig til. Hun vidste af mange Aars bitter 
Erfaring, hvad denne Dag vilde bringe af Skam over hende 
og Børnene. Hun vidste, at om lidt vilde den halte Skræd- 
der Ziegler og den tykke Bagersvend Mikkelsen komme 
herned for at trække afsted med hendes Mand, hvem hun 
da ikke vilde gense, før han ud paa Natten vendte fuld 
hjem efter at have gjort Skandale ude paa Festpladsen ved 
at staa op paa Tribunen og holde Tale. En hujende og skri- 
gende Sværm af Læredrenge vilde følge ham lige til Kæl- 
derdøren, hvorfra han endnu vilde tale det sidste Ord til 
„Folket" ; og hele Resten af Natten vilde de blive forulæm- 
pede af Mennesker, der bankede paa Ruderne og raabte alle 
Slags stygge Ting ned til dem. Jo, hun havde Grund til at 
være lystig paa Grundlovsdagen! 

„Saa det er virkelig dit Alvor, Holleufer ! Du vil igen der- 
ud?" spurgte hun endelig henne fra sin Grotte. 

Holleufer slap Næsetippen, som han netop havde løftet 
lidt, og vendte sig imod hende. Et Øjeblik betragtede han 
hende tavst, mens et hemmelighedsfuldt Smil bredte sig i 
hans Ansigt. Derpaa sagde han med pludselig Højtidelighed, 
idet han opløftede Barberkniven : 

„Vær rolig, min Tulle! Du vil idag erfare noget, som du 
ikke har drømt om. Jeg har noget at betro dig, skal jeg sige 

dig men Taalmodighed ! — Et Øjebliks Taalmodighed, 

min Tulle!" 

* Hver Gang i de senere Aar, naar Grundlovsdagen nær- 
mede sig, havde Madam Holleufer søgt baade ved blide og 
vrede Ord at overtale sin Mand til at holde sig borte fra 
Festlighederne og havde forestillet ham, hvorledes han der 
blot var til Latter for alle Folk og bragte Skam og Spot 
over hele Familjen. Regelmæssigt havde hun understøttet 
saavel sine Trusler som sine Bønner med Løftet om at lave 
Flæskekage til ham og ved at udmale for ham, hvor meget 
bedre det vilde være for dem allesammen at spasere ud til 
et eller andet fredeligt Sted paa Landet og spise deres Mad 
i en Vejgrøft, hvor Børnene kunde tumle sig i det grønne, 
saadan som de havde gjort det i gamle Dage, da der endnu 
ikke var nogen Grundlov, eller i hvert Fald ingen Politik, 
til i Verden. Men Holleufer havde som Svar altid smilet 
til hende paa sin medlidende Maade og derpaa opløftet sin 
lange, magre Skomagerhaand og sagt: 

„Du taler enfoldeligen, Grethe! Du veed ikke, hvad der 
gærer i Tidens Skød ! Men vi andre, — vi ser Tegnene, for- 
staar du! Vi føler forud med vor Forstand, at nu kommer 
Smaamandens Tid, — nu er det os, der skal tage Statsskibets 
Styr og Rorpind! Og saa skulde jeg blive hjemme og for- 
sømme min Borgerpligt? Nej, nej, min Tulle! Hvad tror 
du ogsaa, Folk vilde sige? De vilde sige: Hvor er Hol- 
leufer? Holleufer skal ha'e Ordet! Se, det er Sagen. Naar 
man har Talegaverne! Giv Agt, min Pige! — Før du tænker 
paa det, kan der ske Ting, som du aldrig har drømt om!" 
Dagen efter Festen havde Skomager Holleufer regel- 
mæssig haft en uklar Fornemmelse af, at ikke alt var gaaet 

ganske efter Forventning. Han kunde navnlig ikke skjule 
for sig selv, at hans Optræden som Taler ikke havde været 
fuldt saa vellykket, som han havde haft Grund til at haabe, 
-— ja at man maaske virkelig, som Grethe sagde, havde haft 
ham en Smule til bedste. Men han tilskrev regelmæssigt 
sit Uheld den Omstændighed, at han var kommen til at 
smage paa dette Bajer-Øl, som hans Hoved aldrig kunde 
taale, og han følte sig overbevist om, at naar han næste 
Gang passede bedre paa sig selv, skulde det nok for Alvor 
gaa op for Folk, hvad for en Kraft Demokratiet besad i ham, 
og hvilket ualmindeligt „Foredrag" han sad inde med. 

„Jeg skal sige dig, Grethe," sagde han til sin Kone, naar 
de om Aftenen, efter at Børnene var bragt tilsengs, sad 
sammen i Fortrolighed, hver med sit Arbejde omkring den 
lille kuppelløse Lampe og det lave Skomagerbord, medens 
Stilheden og Børnenes rolige Aandedræt uvilkaarlig vakte 
begges blide og forsonlige Følelser. „Jeg skal sige dig, jeg 
har Poesi — det er hele Sagen ! Ser du, Andersen og Bjørn 
og de andre, de kan nok sige Besked og rede Sagerne ud 
— men de har ikke Foredrag ! Og det er det, det kommer an 
paa. For Poesi, skal jeg sige dig, det er noget, man har til 
givendes fra Fødselen af. Det er derfor, man kalder det for 
Geni, Grethe. Og det er Geniet, det kommer an paa. Det 
er Geniet, der bringer Folk frem i Verden, forstaar du !" 

„Det var bedre, du havde mere Geni til at lave Støvler, 
Holleufer," svarede Grethe, bestandig lige modløs. „For 
det er dog det, vi skal leve af. Det andet — det, du snakker 
om — det giver vist ikke Brød." 

„Siger du det, Grethe !" sagde han og saae med et polisk 
Smil op fra sin Pløkkesaal. „Det skulde du dog ikke være 
saa sikker paa. Har du ikke hørt tale om Nikolaj Blomberg? 
Naa ! Ser du, han var ogsaa Skomager engang, ligesom jeg. 
Og nu er han Rigsdagsmand og faar seks Kroner om Da- 
gen derovre i København og gaar i det kongelige Teater og 
kommer til Middag hos de fine. Hvad siger du saa? Og du 
skal se, han kommer højere op endnu. Maaske kan Blom- 
berg blive Minister, før vi snyder vores Næse. Saadan noget 
ligger i Tiden, forstaar du? Det er Smaamanden, der skal 
frem. Det er Sagen!" 

„Ja, det kender jeg altsammen ikke noget til," tog Grethe 
igen tilorde. „Men jeg tror nu aldrig, der kan komme noget 
godt ud af saadan at befatte sig med andres Dele, naar man 
ikke er andet end en simpel Haandværker. Og d e t synes 
jeg, du skulde tænke paa, Holleufer. Det siger ogsaa et 
gammelt Ord: Skomager, bliv ved din Læst!" 

Disse Ord, hvormed Grethe regelmæssigt afsluttede 
Samtalen, krænkede altid Holleufer dybt. Han sænkede sine 
buskede Bryn helt ned over Øjnene og saae hen paa hende 
med et Sideblik, som hendes Miskendelse gjorde ganske 
dystert. 

Dog, alt dette tilhørte nu Fortiden. Siden Statsomvælt- 
ningen i April var der gradvis foregaaet en Forandring i 
Holleufers politiske Anskuelser. Han havde talt sjældnere 
og navnlig meget mindre begejstret om det store Frigørelses- 
værk, paa hvis snarlige Fuldbyrdelse han saa sikkert havde 
stolet. De stolte Ord om „Smaamandens Oprejsning" for- 

stummede tilsidst ganske i den lille mørke Kælderstue; — 
thi ingen kunde længer undgaa at mærke, at Vinden i Vir- 
keligheden blæste ad en ganske anden Kant. Grethe, hvis 
Kækhed kendeligt voksede med Holleufers Klejnmodighed, 
sagde hver Dag triumferende: 

„Var det ikke Nikolaj Blomberg, han hed — den Sko- 
mager, der skulde være Minister? Jo pyt! Det tog saamænd 
en smuk Ende med den Minister ! I Hullet kom han ligesom 
en anden Tyveknægt, fordi han havde brugt beskidt Mund 
om Kongen. Ja, saadan gaar det. Naar Smaafolk vil i Høj- 
heden, saa ender de i Skidtet." 

Krummet over sine Pløkkesaaler sad Holleufer og hørte 
paa denne Tale med et Stik i Hjærtet. Ikke et Muk havde 
han at svare dertil. Thi det havde virkelig taget en saa ulyk- 
kelig Ende med den stolte Nikolaj Blomberg. Og endda 
var denne langt fra den eneste, der havde faaet at føle, at 
Springet fra en Skomagerstol til en Ministertaburet alligevel 
var større, end mange en Tid havde indbildt sig. 

Under alt dette havde Skomager Holleufer tydeligere og 
tydeligere indset, at han var gaaet om iblinde. Det gik mere 
og mere op for ham, at han havde været forfærdelig dum. 

Til denne Erkendelse bidrog desuden et fornuftigt Hen- 
syn til hans økonomiske Stilling, der — takket være hans 
ustandseligt voksende Børneflok — allerede længe havde 
været uholdbar, og som nu blev yderligere truet af et gan- 
ske vist aldrig tilstaaet, men derfor ikke mindre virksomt 
Tryk, der fra Byens formaaende Krese udøvedes mod en- 

hver, der ikke hyldede de „rette" Meninger. Holleufer an- 
stillede derfor en Dag følgende Betragtning for sig selv : 

„Er jeg ikke først og fremmest et kristent Menneske og 
bagefter dansk Statsborger? Skal jeg ikke opfylde mine Plig- 
ter som Ægtemand og Fader, før jeg har Lov til at tænke 
paa mine Rettigheder som Borger? Og hvad hjælper det mig 
desuden, at jeg er fri Borger, naar jeg ikke har Brødet? 
Naar jeg først er paa Fattighuset, hvor er da mine politiske 
Rettigheder? Naa! Hvem er det da, der giver mig mine 
politiske Rettigheder? Det er dem, der giver mig Brødet. 
Men hvem giver en Skomager Brødet? Er det dem, der 
gaar med Træsko? Naa!" 

Han begreb pludselig ikke, hvorledes det var gaaet til, 
at han ikke for længe siden havde indset noget saa sim- 
pelt, og han ærgrede sig hver Dag en Mavepine til ved 
Tanken om, hvad han havde forskærtset ved sin Forblin- 
delse. Hans livlige Fantasi udmalede for ham alle de Her- 
ligheder, hvori han mulig kunde have svømmet, dersom 
han itide havde forstaaet Udviklingens Gang. Hvem kunde 
vide? Maaske havde han da nu siddet med en stor Spejl- 
glasbutik midt for Torvet og haft alle Byens bedste Folk 
til Kunder. Og Grethe havde gaaet med Silkemantille, og 
Børnene var kommen i Jomfru Bohses Institut, og baade 
Amtmanden og Obersten var kommen ind til ham i Butik- 
ken og havde givet ham Haanden og sagt: „God Dag, Hr. 
Fabrikant Holleufer! Hvorledes behager De at befinde 
Dem?" 

Saaledes modnedes da langsomt, men sikkert den store 

Beslutning, der paa denne Dag havde opfyldt ham med saa 
stor Uro og Spænding. Endnu havde han ikke betroet den 
til nogen, end ikke til sin egen Kone - dels af Frygtagtig- 
hed, dels af snu Beregning, fordi han mente, at jo mere 
overraskende hans Omvendelse kom over Folk, desto større 
vilde Virkningen blive. 

„Thi" — som han plejede at sige om sig selv, idet han 
fiffigt lukkede det ene Øje — „Holleufer har nok Poesi. Men 
han veed sgu ogsaa nok, hvordan et Par Støvler skal 
skæres !" 

Da han endelig var bleven færdig med sin Barbering, 
traadte han et Skridt tilbage og betragtede sig i Spejlet med 
et velfornøjet Blik. Det havde altid forekommet ham, at han 
havde et sjælden interessant og karakteristisk Ansigt, der 
syntes ham straks at maatte aabenbare for enhver, at han 
ikke var nogen almindelig Skomager. Han havde en høj, 
smal, stærkt tilbagevigende Pande fuld af opsvulmede Aa- 
rer og med to dybe Huler lige over Tindingerne. Hans Øjne 
var store og farveløse ; Haaret, der allerede var graaspængt 
og tyndt ovenpaa Issen, bar han i Nakken saa langt, at det 
hang med krøllede Ender næsten ned til Skuldrene. Den 
store Næse havde hen ad Ryggen og ude paa Spidsen et 
rød-violet Anstrøg ; men med Hensyn hertil havde Holleufer 
en ret god Samvittighed. Det var kun paa Søndagene og ved 
festlige Lejligheder, at han smagte . Spiritus, og i det hele 
maatte selv hans politiske Modstandere indrømme, at han i 
Grunden var en stræbsom og særdeles respektabel Borger. 

Henrik Pontoppidan : Skyer. *° 

Han fuldførte nu samvittighedsfuldt sin Paaklædning. 
Mens alle Børnene efterhaanden samlede sig omkring ham 
i beundrende Beskuen, skiftede han Skjorte og Benklæder, 
fik Halsen lykkelig indkneben i det stive Kravetøj, og kæm- 
mede omhyggelig Haaret med Vand. Netop som han skulde 
ifærd med den højst vigtige Opgave at binde Slipset, skif- 
tede hans Ansigt Farve. Med stort Spektakel tumlede nem- 
lig et Par Mennesker ned gennem Kælderhalsen, og et Øje- 
blik efter aabnedes Døren af de to ventede Venner. 

Først indtraadte Skræddersvend Ziegler paa sin Klump- 
fod. Svingende med sin Stok brød han ud i et kraftigt „Leve 
vor gamle, revnede Grundlov !" endnu mens han stod i Dø- 
ren. Han var en dværgagtig Skikkelse med et stort Hoved, 
der var overgroet — dels af et graat, strittende Skæg, hvor- 
fra en lille spids og rød Næse stak frem, dels af et vildt- 
flagrende Haar, som han uafladelig gennemfoer med den 
ene Haand. Efter ham kom den tykke Bagersvend Mik- 
kelsen,- en fuldkommen sjofel Fyr, hvem Feststemningen 
allerede saaledes havde overvældet, at han straks maatte 
sætte sig paa en Stol henne ved Døren, hvor han blev sid- 
dende og fortvivlet kæmpede med en ustandselig Hikke, 
mens han gned sig over Ansigtet med et gammelt rødt Lom- 
metørklæde. 

„Honnør!" udbrød Skrædderen, der humpede gestikule- 
rende frem over Gulvet, saa Børnene forfærdet trak sig ind 
i Stuens mørke Kroge/ „Nu skal vi . — Død og Pine! — sla' 
et Alvorsslag for gamle salig Fredriks Grundlov, Holleufer ! 
Fem Mark Alenen ! Se nu at faa Tøjet paa dig, gamle Dreng ! 

... Honnør! Hvad siger De, Madam? Nu gaar den alf, -- 
fremad mod det stolte Hav!" 

Grethe, der ikke havde rørt sig udenfor sin Køkkenhule, 
sendte herfra de to Gæster et forbitret Blik. Hun vidste 
godt, at det var disse to Drukkenbolte, der hvert Aar for- 
lokkede hendes Mand og i Forening drak ham fuld for at 
drive Løjer med ham bagefter. Hun lod derfor, som om hun 
slet ikke hørte Skrædderens Tiltale, og vendte ham haanligt 
Ryggen. 

Heller ikke Holleufer havde hidtil sagt et Muk. I det Øje- 
blik, da Vennerne traadte ind, havde- han set sig raadvild 
omkring i Stuen, — som søgte han et Musehul at krybe ned 
i. Nu sad han ubevægelig paa sin Skomagerstol, med en 
lang, mager Haand hvilende paa hvert af sine tynde Knæ, 
og stirrede stift frem for sig med sine store, glasagtige Øjne. 
Hans Legeme formelig sitrede, og hans Kæber bevægede 
sig mekanisk op og ned, som om han sad og gumlede paa 
noget. 

„Naa," fortfoer Skrædderen. „Se nu at komme i Støv- 
lerne, Holleufer. Immer saa nøs han, den gamle Hollænder ! 
Død og elleve Piner ! Det er paa høje Tid, at vi kommer af- 
sted ! Op med Aanden, Skomager ! Sid nu inte der og fald i 
Staver. Hvad er der i Vejen med dig, gamle Dreng?" 

„Jeg skal ingen Steder hen," slap det endelig ud over 
Holleufers bævende Læber. 

Skønt Ordene blev udtalt med tykt og usikkert Mæle, kom 
de med et saadant Præg af Tilforladelighed, at begge Ven- 
nerne uvilkaarlig saae op. Selv Grethe begyndte at blive op- 

mærksom henne i sin Krog, og alle tre stirrede de tilsidst 
paa hinanden, som om de hver især ikke vilde tro, at de 
havde hørt rigtig. 

„Hør nu, Kammerat," tog endelig Skrædderen tilorde, 
idet han stillede sig op foran ham med Hoften lænet mod 
sin Kæp, satte Haanden i Siden og kastede Klumpfoden 
over det raske Ben. „Hvad er der i Stykker med dig? Jeg 
synes, du hænger saa blegt med Næbet, gamle Skomager !" 

Holleufer svarede kun med en uforstaaelig Brummen og 
forsøgte for første Gang at se Skrædderen stift i Øjnene. 

„Alvorlig sagt," vedblev denne. „Er du daarlig, Kamme- 
rat? Er det kanske Madskabet, der er gaaet i Baglaas? ... 
Det skal du ikke bryde dig om, Gamle. Vi ta'er os et Par 
høje Tarmskrabere henne i Kælderen om Hjørnet, saa gaar 
den godt igen! ... Ikke sandt, du gamle Kringlevrider der- 
henne? ..." 

„Den er ... hi ... hørt!" hikkede Bagersvenden henne paa 
sin Stol. 

„Honnør! Hvad siger De, Madam? Leve vor gamle, rev- 
nede Grundlov! ... Kom nu her, Mikkelsen, saa ta'er vi 
gamle Holleufer under Hanken, og saa — fremad mod det 
stolte Hav!" 

Men da Skrædderen nu virkelig gjorde Mine til at tage fat 
i Holleufer, brast dennes Taalmodighed. 

„Kan du la' mig være! Du har ikke noget med mig at 
skaffe, Ziegler! Naar jeg har sagt, at jeg ikke vil med jer, 
saa kan I vel lade mig i Fred." 

„Herre Gud, Holleufer!" lallede den tykke Mikkelsen i 

næsten grædefærdig Tone. „Hvad er der dog i Vejen med 
dig? ... Skal vi da ikke være glade paa Grundlovsdagen, 
gamle Kammerat?" 

Men for Skrædder Ziegler, der var tumlet helt tilbage i 
Stuen ved Holleufers uventede Stød, begyndte der at gaa et 
Lys op. Han satte Kæppen i Gulvet en hel Alen foran sig, 
strakte sig frem paa sin Klumpfod, løftede sin lille, spidse 
Næse. i Vejret og udstødte en langtrukken Fløjtetone. 

„Naa, saadan!" udbrød han saa og nikkede. „Saa det er 
den Steg, Katten render med i Næbet! ... Ja, jeg har jo 
nok formærket det i den sidste Tid, at der har været noget 
uldent ved dig, Holleufer! ... Maa jeg i Underdanighed til- 
lade mig det Spørgsmaal, har du allerede meldt dig ind i 
Værnet, Holleufer? Kanske agter du at vandre med i Pro- 
visoristtoget idag? Er det Meningen?" 

„Har jeg sagt det?" skreg Holleufer op, mens en for- 
ræderisk Rødme farvede hans Kinder og lange, slunkne 
Hals. 

„Honnør, min gamle Ven!" afbrød Skrædderen ham og 
strakte Haanden frem. „Skal du ikke med idag, saa kommer 
du s 'gu nok med næste Gang. For det er dog saadan, det 
er fat med dig, forstaar jeg nu. Du vil i Højheden; ... du 
vil til Fedtefadet ... du vil i Lag med de store, ikke sandt?" 

„Naa, hvad kommer det saa dig ved? Skal jeg maaske 
gøre jer Regnskab for, hvor jeg gaar hen? Skylder jeg jer 
noget? Har I noget at kræve ind her? Hvad vil I mig saa? 
Jeg har ikke haft Bud efter nogen af jer, og har I ellers 
noget og ska' ha'e sagt, kan I jo komme an!" 

Holleufers Opbrusning og navnlig Ordene: „Komme an" 
virkede straks afkølende paa den lille, halte Skrædder. Han 
anbragte sig henne ved Døren med Haanden i Siden og saae 
paa sin gamle Ven med et Udtryk af Smerte. 

„Saa er det altsaa Alvor med dig, Holleufer," sagde han. 
„Du vil svigte Fanen og dine gamle Frihedskammerater ! Det 
skulde du dog betænke dig paa, for det kommer der ikke 
noget godt ud af, vil jeg sige dig ! Men gør, hvad du vil ! Er 
du bleven Provisorist, saa er det forbi mellem os! For man 
kan sige om Skrædder Ziegler, hvad man lyster ... man 
kan grine af ham og kalde ham fordrukken og en Nar ... 
for det kan altsammen ha'e sin Rimelighed ... Men den Dag 
skal ingen se, da han svigter sin gamle Fane. Det er svo-' 
ret! ... Kom, Mikkelsen!" 

Da de to Venner havde forladt Stuen og med et Rabalder 
slåaet Døren i bag sig, vrængede Holleufer foragteligt efter 
dem. Derpaa vendte han sig mod sin Kone for hos hende 
at indhøste den forstaaende Paaskønnelse, som han længe 
havde glædet sig til. Men Grethe nærmede sig ham med 
Tegn paa alt andet end Opbyggelse og sagde næsten skræk- 
slagent, som om Talen galdt en paatænkt Forbrydelse: 

„Er det virkelig dit Alvor, Holleufer, at du vil gaa med 
Højre?" 

„Ja, min Tulle!" svarede han. Og med sin hele Tunge- 
færdighed udviklede han nu for hende alt, hvad han i den 
sidste Tid havde tænkt og gennemlevet. Men hans Veltalen- 
hed formaaede ikke at overvinde Grethes Betænkelighed; 
hun svarede i sin gamle, modløse Tone : 

„Jeg tror nu, det er lige galt, enten du er Højre eller 
Venstre. Du skulde følge mit Raad, Holleufer, og holde dig 
borte fra begge Dele, saa vidste man da, at du kom ikke i 
Ulykke." 

„Du skulde ikke tale saadan, Grethe ! Jeg har sagt dig det 
før ... du har slet ingen Forstand paa, hvad der gærer i 
Tidens Skød. Men vi andre, vi ser Tegnene — forstaar du ! 

— og. vi kender, hvad der er vor Pligt i Farens Stund. Og 
vort gamle Fødeland er i Fare, Grethe ! Det er Skidtet, der 
vil regere nu. Det er saadanne Fyre som Ziegler og Mik- 
kelsen, der vil frem og styre Land og Rige. Men skal vi 
taale det? Forstaar en Skrædder sig maaske paa, hvordan 
en Regering skal være? Skal Hans Majestæt først spørge 
saadan en som Mikkelsen? " 

Her blev han afbrudt af nogle fjærne Toner af et Horn, 

— Samlingssignalet henne fra Torvet, hvorfra Regerings- 
partiets Procession skulde udgaa. Han foer op, og han fuld- 
endte nu ihast sin Paaklædning under heftig Sindsbevæ- 
gelse. 

Da han tilsidst stod foran Spejlet med sin gamle, graa 
Cylinderhat trykket ned over det vandkæmmede Haar, med 
sin brune, langskødede Frakke knappet stramt om sit slunkne 
Liv og med Armene løftede som et Par Vinger, mens den 
surmulende Grethe gav hans Klædning den sidste Bearbej- 
delse med en Petroleumsklud og en Børste, grebes han af 
en pludselig Ømhedstrang, som fremkaldtes af Spændingen 
og den allerede begyndende Forknytteise. Næsten med Taa- 
rer i Øjnene lagde han Armen om Halsen paa den mut mod- 

stræbende Grethe og kyssede hende lydeligt midt paa Mun- 
den. Derpaa tog han saa højtideligt Afsked med Børnene, 
som om han agtede sig paa en lang Rejse, og endnu i Døren 
vendte han sig om og sagde med et Fingerkys : 

„Vær rolig, min Grethemo'er! Idag skal du ikke høre 
noget om mig, som du ikke kan være bekendt !" 

Der var alligevel ikke det sædvanlige frejdige Udtryk af 
Borgerfølelse i Skomager Holleufers Holdning og Mine, da 
han nu i sit velbekendte Grundlovsskrud gik ned ad den 
trange Møllerslippe. Stille sneg han sig ligesom paa Tyve- 
saaler langsmed Murene i den tomme Gyde, og hver Gang 
han hørte Stemmer i sin Nærhed, dukkede han med Ho- 
vedet og paaskyndede sin Gang. Han var næsten naaet ned 
til Enden af Gyden, da han standsede ved Lyden af Musik 
ude fra den Hovedgade, hvori Møllerslippen udmundede. 
Det var Processionen, der allerede var under Fremrykning. 
Dens Forløbere — en Flok Læredrenge, Kagekoner og Børn 
— passerede just forbi, og snart lød Hurraerne ganske nær. 
Holleufer stod et Øjeblik tvivlraadig. Men idet Spidsen af 
den første Fane viste sig for Enden af Slippen, smuttede 
han ind i en Port og blev staaende der, mens det larmende 
Festtog drog forbi. Det aabnedes af Byens Politibetjent, der 
marscherede frem med smaa, taktfaste Skridt og med en 
Mine, der tydelig røbede, at dette for ham var Aarets store 
Øjeblik, i hvilket han følte alles Øjne hvile paa ham med 
Beundring og Misundelse. Efter ham fulgte „Musiken" , fire 
tykke Mænd med oppustede Kinder af Størrelse som Barne- 
maver. Derpaa kom Festkomiteen med dannebrogsfarvede 

Rosetter paa Brystet; Amtmanden med Guldbriller, Som- 
merpaletot og gule Glacehandsker ; Borgmesteren i Uni- 
form, værdige Medlemmer af Byraadet, eskorterede af to 
Natvægtere med Blikskilte paa Frakken ; en lille Præst paa 
flade Fødder ; Byens Smørmatador med sit nye Ridderbaand ; 
andre Handlende; lavere Embedsmænd og Byens Lærer- 
stand. Herefter fulgte Bannerne tæt paa hinanden. Først en 
Række store Dannebrogsflag, baarne af Købmændenes 
Kuske med hvide Bomuldshandsker ; derefter Haandværks- 
mestrene med deres Lavgsfaner, undertiden kun 4—5 Styk- 
ker om hvert Banner, de fleste alvorlige og satte Mænd med 
Bakkenbarter fra Christian den ottendes Tid. Midten af To- 
get dannedes af en større politisk Forening, hvis Medlem- 
mer — hovedsagelig ganske unge Mennesker — bar smaa, 
blomsteromvundne Dannebrogsflag, hvorpaa der stod „For 
Gud, Konge og Fædreland". Udfor hvert Hus, hvor der var 
Tilskuere — især Damer — i Vinduerne, brød de unge 
Mennesker ud i overmodige Hurraer, svingede med Hat- 
tene og sloges om de Blomster, som tilkastedes dem. Især 
blev Jubelen øredøvende, da Toget naaede et stort Hjørne- 
sted skraas for Møllerslippen, hvor Amtmandens Damer stod 
hvidklædte paa en Altan og modtog den ydede Hyldest med 
mekaniske Nik, ligesom kongelige Personer. Nu fulgte nye 
Foreninger og nye Faner. Men efterhaanden tyndedes Ræk- 
kerne. Musiken hørtes allerede ikke længer, kun Trampet 
af tunge Støvler. Hele denne sidste, tavse Del af Proces- 
sionen, der mest bestod af Folk, der helst var bleven hjem- 
me, om de havde turdet det, mindede om et,Ligtog ; „Og 

hvad andet var vel ogsaa det hele Optog" — skrev Byens 
Oppositionsblad Dagen efter — „Frihedens pyntelige Lig- 
begængelse !" 

Amtmanden havde udbragt sit sædvanlige korte, men be- 
vægede Leve for Monarken ; Præsten havde holdt en versiT 
ficeret Tale for Danmark, og Byens agitatoriske Kraft, den 
populære Prokurator Enevoldsen, havde udført sit velbe- 
kendte store Grundlovs-Nummer, et virkningsfuldt Pot- 
pourri af lidenskabelige Udbrud, Brandere, Avisanekdoter 
og sentimentale Floskler. Derefter var Ordet bleven givet 
frit. 

Den store Forsamling, der fra Tribunen, hvor Honoratio- 
res opholdt sig, bredte sig Hoved ved Hoved ud over næsten 
hele den af høje Træer omhegnede Plads, begyndte imidler- 
tid at blive utaalmodig. De yderligst staaende trak sig alle- 
rede tilbage til Beværtningsteltene mellem Træerne, og 
overalt ønskede man Afslutning for at kunne komme til 
Festmaaltidet, * Dansen, Karusselien, Gyngen, Skiveskyd- 
ningen og de andre Forlystelser, der var knyttet til Festen. 

Efter at et Par af Byens yngre Ærgerrigheder havde be- 
nyttet Lejligheden til at gøre sig bemærkede, og Byens Bit- 
terfabrikant som sædvanligt ved et loyalt Leve havde gjort 
Reklame for sin Mikstur, ringede Ordstyreren paa sin Klok- 
ke og spurgte, om der var flere, der ønskede Ordet. 

I det samme opstod der for tredje Gang Røre tæt under 
Tribunen, hvor en- Mand, der under Talerne havde trængt 
sig bestandig længere frem gennem Menneskemassen, nu 

med blottet Hoved og fremstrakt Hals søgte at tiltrække sig 
Dirigentens Opmærksomhed for at bede om Ordet. Det var 
Holleufer. 

Da Ordstyreren fik Øje paa ham, spurgte han: „Vil De 
tale?" 

I det samme viste den iltre Agitations-Prokurator sig ved 
Balustraden. Han var en lille Mand med et rødviolet Ansigt 
og mørke, næslen sorte Briller. Ved Synet af Holleufers 
kendte Skikkelse, udbrød han : 

„Hvad er det? Er det Dem, der vil tale — her?" 

»Jeg vilde gærne aflægge en Bekendelse," fremstammede 
Skomageren ; han stod med Hatten trykket ind mod Brystet 
og var ganske rusten i Mælet af Beklemmelse. 

Efter at Prokuratoren et Øjeblik havde mønstret ham 
strengt, vendte han tilbage til sine Venner, mellem hvilke 
der nu fandt en kort Raadslagning Sted, som endte med, at 
der blev givet Tegn til Holleufer, at han kunde komme op. 

Ordstyreren traadte frem og ringede paa sin Klokke. 

„Hr. Skomager Holleufer har Ordet!" 

Man troede i første Øjeblik, at det var en Spas af den 
gode Ordstyrer, og gav sig til at le. Men da man nu virkelig 
saae Holleufers vandkæmmede Hoved og hele lurvede Skik- 
kelse dukke op bag det røde Klæde, hvormed Talerstolen 
var bedækket, brød man ud i lydelige Protester. 

„Væk med ham ! — Vi vil ikke høre ham ! — Det er ufor- 
skammet! — Det er jo efi Socialist! — Ned med ham!" 

Dirigenten kimede med sin Klokke. 

„Den ærede Forsamling maa forholde sig rolig. De maa 

være overbevist om, at der intet upassende vil finde Sted, 
saa længe j e g beklæder denne Plads. Jeg maa derfor an- 
mode Dem om at høre den ær at høre Taleren i Ro- 
lighed. Hr. Skomager Holleufer har bedet om Ordet her for 
at faa Lejlighed til at aflægge en Bekendelse for denne For- 
samling. Jeg tror, vi skylder ham at høre paa, hvad han har 
at sige." 

Efter disse Ord lagde Uvejret sig. En forventningsfuld 
Stilhed indtraadte, og Dirigenten trak sig atter tilbage. 

Holleufer traadte atter frem, bukkede til alle Sider og 
lagde de fiade Hænder paa Talerstolens Rand, efter først til 
almindelig Munterhed at have anbragt sin berømte graa Cy- 
linder foran sig. 

„Hvorfor er jeg her? Hvad har jeg at gøre i denne For- 
samling?" begyndte han med den højtideligt bævende Stem- 
meklang, som han mente uundværlig for det rette „Fore- 
drag". „Hvorfor er jeg ikke derude, hvor der raabes paa 
Frihed og Fremskridt og Arbejdernes Frigørelse? Jo, mine 
højtærede Tilhørere, — jeg er her, fordi jeg har følt inde i 
mit Hjærte, at derude har jeg ikke længer noget at gøre. 
Jeg er her som den blinde, der er bleven seende, og som 
den halte, der er bleven gaaende. Ja, mine højtærede Til- 
hørere, jeg har vandret i Mørke og været opfyldt af Hovmod 
og Begær. Men nu har jeg — Gud ske Tak ! — faaet Øjnene 
op for den Ulykke og Bedærv, hvori de andre vil styrte vort 
gamle Fødeland. Jeg har set, at Arbejdernes sande Venner, 
de er ikke derude, hvor de nu raaber paa Fremskridt og Fri- 
gørelse. Nej, mine højtærede Tilhørere, Arbejdernes sande 

Venner, de er her! Og det vilde jeg ønske, at Arbejderne 
i hele Landet snart vilde faa Øjnene op for, hos hvem de 
har deres Støtte, og hvem der er deres sande Velgørere." 

En Jubelbølge rullede op imod ham efter disse Ord og gav 
ham forøget Mod. Med lidenskabelig Stemme udslyngede 
han en Række frygtelige Beskyldninger mod sine gamle 
Partifæller og deres Førere, der alene ledte det menige Folk 
paa Afveje for des tryggere at kunne udplyndre det. Og hid- 
set af det stadig mere larmende Bifald, som hans Ord vakte, 
talte han sig efterhaanden op i en fuldkommen Ekstase. Han 
følte, at hans Livs store Øjeblik nu endelig var kommen. 
Denne Jubel, disse Hurraer og Bravoraab, der tilsidst næ- 
sten efter hver Sætning brusede op imod ham, forkyndte, 
at hans Lykke var gjort. Han begyndte endog at fable om 
Forfølgelser, han havde været Genstand for af sine forrige 
Venner, fremstillede sig som en Martyr, hvis Enfold og 
Uegennyttighed man skændigt havde benyttet sig af. 

Hvad der herefter skete, erindrede han senere kun uklart 
og stykkevis som en Drøm. Han huskede, at han sluttede 
med et af vild Jubel paafulgt „Længe leve Ministeriet 
Estrup!" — at han derpaa selv maatte frem og modtage 
Hyldest; at Ordstyreren klappede ham paa Skulderen; at 
Prokurator Enevoldsen begejstret trykkede hans Haand; at 
Folk trængte sig omkring ham, da han kom ned imellem 
Mængden, og at en Skare unge Mennesker med Danne- 
brogsflag førte ham bort til et langt Bord mellem Træerne, 
hvor de drak Punsch af store Terriner og sang og skreg 
Hurra, mens der rundt om blev tændt kulørte Lys i Gre- 

nene som i et Eventyrland; at han herfra blev ført ind i ert 
stor Telthal med Lysekroner og Blomster, hvor alle Byens 
Storfolk var samlede ; at han her fik Vin, der skummede som 
Sæbe og prikkede i Næsen som en Snus; at Amtmanden 
kom hen og klinkede med ham og sagde ham et Par for- 
bindtlige Ord ; at han derpaa igen blev ført ud i det fri, hvor 
nogle unge Mennesker tog ham under Armene, mens der 
oppe under Himlen blev brændt Fyrværkeri med Raketter, 
Guldregn, Kanonskud 

Imidlertid sad Grethe hjemme i Kælderen i Møllerslip- 
pen og lappede Børnenes Tøj ved Lyset fra den lille, kup- 
pelløse Lampe, der kastede et grelt Fattigdomsskær over 
det usle og fugtige Rum. Børnene var alle forlængst bragt 
til Ro. En uhyggelig Stilhed trængte sig omkring hende fra 
den uddøde By, hvorover det gamle Kirkeur nu og da lige- 
som søvndrukkent rungede. 

Grethe var saa vant til at have Holleufer omkring sig Dag 
og Nat, at hun følte sig ganske beklemt i denne Ensomhed. 
Al hendes Uvilje imod ham var forsvunden, og hun ønskede 
blot, at hun havde ham hjemme hos sig igen. Hun saae op 
paa det lille Vækkeur paa Væggen ; Klokken var tolv. Hun 
frøs og var søvnig, men havde ikke Mod til at gaa i Seng. 
Og mens hendes uformelige Krop sank mere og mere sam- 
men og Øjnene halvt faldt i, drømte hun sig igen tilbage til 
hine lykkelige Dage, da der endnu ingen Politik var til i 
Verden, og da Holleufer og hun levede fredeligt i deres Kæl- 
der uden at bekymre sig om, hvad der var udenfor den. 

Pludselig vaktes hun af Sang og Spektakel af en Folke- 
skare, der nærmede sig geninem Slippen. Hun kastede Ar- 
bejdet og rejste sig hastigt op. Hun kendte disse vilde Hyl 
og vred fortvivlet sine Hænder. Der var de med ham ! 

Et Øjeblik efter naaede Menneskesværmen Huset. Gen- 
nem Hurraraab og Sang hørte Grethe Ha tte w fefs lallende 
Stemme : „Tak, Venner ! — Tak ! — Dette har været en stolt 
Dag. Leve vort gamle Fødeland! Leve gamle Da-nebrog! 
Ned med Socialisternes røde Klud! " 

„Bravo! ... Leve Holleufer!" 

Ny Jubel, nye Skrig. 

Grethe var sunket ned paa en Stol og begyndte at græde 
af Skam og Fortvivlelse. Endelig stilnede Spektaklet. Hun 
hørte det rumstere udenfor paa Trappen, og Holleufer ra- 
vede ind. Hans graa Cylinder sad fladtrykt bag i Nakken, 
Kravetøjet var gaaet op, Benklæderne stod aabne, og de 
stive Øjne var ligesom kantede med røde Silkebaand. 

Ved Synet af ham i denne Tilstand brød al hendes For- 
bitrelse ud paafiy. 

„Naa, er du der!" raabte hun med et rasende Blik. „Og 
det var dig, der lovede. at komme hjem som et ordentligt 
Menneske, og saa møder du her med hele Trynen fuld — ." 

Men Holleufer blev hende denne Aften ikke Svar 
skyldig. 

„Ti stille — Kvinde!" raabte han, idet han med Ryggen 
støttede sig mod Dørstolpen. „Respekt, siger jeg dig! Tror 
du, det er Sjovere og Banditter derude ... Respekt, du! Jeg 
har drukket Skampagne med Amtmanden, om du vil vide 

det! ... Og de har raabt Hurra for mig allesammen ... alle 
Byens fine Folk ... Kan du høre? ... De raaber paa mig 
... De vil høre mig tale ! . . . Gaa væk, du — jeg vil tale — 
for Kvinden! For Da-nekvinden ! " 

Han gjorde virkelig Mine til at stolpre op ad Trappen igen. 
Kun med Besvær holdt Grethe ham tilbage og fik ham over- 
bevist om, at der var bleven stille paa Gaden. Og uden at 
bryde sig om al hans Pral og Snak gav hun sig derpaa til at 
klæde ham af og bringe ham i Seng. . 

Det var ikke med de lysteligste Følelser, at han den næste 
Dag krøb ud af Dynerne for igen at tage fat paa sin Dont. 
Det var i det hele ikke den hyggeligste Stemning, der paa 
denne Formiddag hvilede over den lille Kælderstue. Hol- 
leufer mærkede snart det Uvejr, som trak sammen over 
hans Hoved henne fra Køkkengrotten, hvor Grethe stod og 
iagttog ham med galdegrønne Øjne og hvæsede som en Kat, 
hver Gang han nærmede sig hende. Thi Klokken var bleven 
næsten ti; og hele Natten havde han ligget og kastet sig i 
Sengen og skreget højt i Søvne, snakket wn Amtmanden, 
raabt paa ,.Skampagne u og holdt Taler. 

Nu sad han ganske slatten paa sin Skomagerstol, bleg- 
graa om Næbet, med en Tunge, der var tør og skrubbet som 
en Rasp, og med en Fornemmelse af at have hele Hovedet 
bedækket med nævestore Knuder. For hans Blik væltede en 
Taage af Syner, et Kaos af urolige Billeder . . . alle den fore- 
gaaende Aftens Begivenheder i vild Forvirring. Han kunde 
blot ikke blive klog paå, om disse Billeder tilhørte Drøm 
eller Virkelighed. Det var nemlig før hændet ham, at han 

havde ladet sig føre bag Lyset af sin livfulde Fantasi. Og 
dog ! Jo nøjere han overtænkte Sagen, desto umuligere fore- 
kom det ham, at det altsammen kunde være Drøm. Og 
hvorfor skulde det ogsaa absolut være det? Havde han ikke 
altid selv følt, at han af Naturen var bestemt til noget højere 
end at blive elendig Lappeskomager? 

Han blev efterhaanden klar over, at i hvert Fald hans Tale 
og den Jubel, den havde vakt, var en uomstødelig Kends- 
gerning. Han huskede jo tydeligt, hvordan han var kommen 
op paa Tribunen, og at Dirigenten havde ringet med sin 
Klokke, indtil der var bleven Stilhed, og hvorledes den store 
Slagter Magnussen, som han havde set staa lige under Taler- 
stolen med sin skæve Mund, tilsidst havde raabt „Leve Hol- 
leufer!" mens alle Hattene svingedes i Luften. 

Men i den Fryd, hvormed Erindringen om alt dette fyldte 
hans Hjærte, blandede der sig hurtigt en nagende Angst, 
... Angsten for, at han ved sine senere Foreteelser, dem, 
han nu ikke længer huskede, kunde have ødelagt Virknin- 
gen af sin Tale. Hans blytunge Lemmer og værkende Ho- 
ved fortalte ham med tilstrækkelig Tydelighed, at dén gamle 
Adam ogsaa denne Gang havde overlistet ham, og han vid- 
ste af Erfaring, hvor ubarmhjærtigt denne Kavaler kunde 
husere med ham. Imidlertid trøslede han sig med, at det i 
hvert Fald nu var erkendt, at han virkelig havde Talegaver. 
Det første Skridt paa Berømmelsens Bane var dermed gjort 
— og han skulde nok snart finde en Lejlighed til at forny 
sin Triumf! 

Med et fiffigt og dog endnu noget ængsteligt Smil skot- 
Henrik Pontoppidan : Skyer. ** 

tede han hen til sin Kone, der stod henne ved Sengen og 
klædte sig om for at gaa i Byen og gøre sit Middagsindkøb. 
He ! — tænkte han. Der staar nu Tulle og veed ikke af det 
allermindste ! Hun tænker, at det er bare en sølle Skomager, 
der sidder her. Og hun er knusende gal i Hovedet! Men 
j e g siger ikke et Muk. Om hun saa skælder og smælder 
nok saa meget . . . ikke et Muk siger jeg ! Naar hun saa kom- 
mer ud paa Gaden, kan hun ikke begribe, hvorfor alle Folk 
vender sig om efter hende; og naar hun kommer ind til 
Urtekræmmer Madsen, vil Kommissen bukke og springe for 
hende som for en Stadsfrue og give hende paa Kredit saa- 
meget, som hun ønsker; og Madsen selv vil smække Døren 
op for hende, naar hun gaar, og sige : Vær saa venlig at hilse 
Deres Mand ! Det maa være en stor Lykke for Dem at have 
en Mand med saadanne Talegaver! 

Skomager Holleufers Ansigt fortrak sig til et bredt Grin 
ved Tanken om den Mine, som Grethe vilde stille op over- 
for en saadan Tiltale. Og han glædede sig som et Barn til 
det Øjeblik, da hun vilde vende hjem og kaste sig om hans 
Hals for grædende at bede ham om Tilgivelse for al sin 
Miskendelse. 

Derimod var der ingen særdeles Forelskelse at spore i 
det Blik, hvormed han derefter skævede til Bunken af skim- 
lede Tøfler og saaleløse Sko, der nu ventede paa hans Hæn- 
ders Arbejde. Det forekom ham saa ophøjet latterligt, at han 
— Holleufer — som igaar havde opflammet Tusinder ved 
sin Tales Ild, at han idag skulde sidde her i en mørk Kæl- 
der og forrette en Lappeskomagers ydmygende Gærning. 

Han vidste, at enhver Ting .havde sin Fornuftgrund, men 
han havde aldrig forstaaet, hvilken dyb Mening Forsynet 
kunde have haft med at anbringe ham hetop i denne Stil- 
ling. Naa, — det vilde sikkert heller ikke vare længe, før 
han sagde denne Kælder et smukt Farvel. Han skulde vist- 
nok gøre det uden Vemod; og dog vilde han i sit fremtidige 
Liv ofte med Venlighed tænke tilbage paa de Aar, han havde 
tilbragt her. For han skulde nok vogte sig for .at blive hov- 
modig ! Ingen skulde se h a m blære sig af sin Lykke ! I 
Ydmyghed vilde han modtage Vorherres Naadegaver og al- 
drig forsømme at takke ham inderligt for dem. 

... Han havde vel siddet saaledes en halv Times Tid og 
ladet sig rive hen af sin Fantasis bestandig mere glimrende 
Fremtidsperspektiver, i hvilke han tilsidst saae sig selv som 
én af Byens Førere, ja endog som Krésens Rigsdagsmand 
med Fløjlsvest og Guldbriller, alt mens han mekanisk satte 
en Lap paa Ligbærer Hansens skæve Sko. Da løftede han 
pludselig Hovedet ved Lyden af et Par fine Knirkestøvler, 
som kom hed ad Kældertrappen. Lidt efter hørtes en be- 
handsket Haands Banken paa Døren. 

Da denne blev aabnet, viste Prokurator Enevoldsens lille, 
bebrillede Skikkelse sig paa Tærskelen. For at give den 
værste Kælderstank Tid til at slippe ud, blev han nogle Øje- 
blikke staaende i den aabne Dør, mens han lod, som om han 
nærsynet søgte efter Beboerne. Endelig tog han sin Silke- 
hat af Hovedet og traadte ind. 

„Lad Dem ikke forstyrre," sagde han, da han saae den 
Forvirring, som hans Tilsynekomst afstedkom i Stuen, — 

ir 

Holleufer var sprunget op af sin Stol, og Grethe, der endnu 
stod i Underklokke, var med et Hvin flygtet hen bag Senge- 
omhænget. — „Undskyld !" vedblev han og traadte ugenert 
nærmere. „Jeg vilde blot bringe Dem min Tak for igaar, 
Hr. Skomagermester Holleufer! Jeg tror, jeg gør mig til 
Tolk for den almindelige Mening, naar jeg udtaler min Glæde 
over den Overraskelse, De ved Deres Tale beredte alle 
loyale Borgere. Jeg vilde gærne i samme Anledning udbede 
mig et Øjebliks fortrolig Samtale med Dem. De er nok saa 
god at skænke mig et Par Minutter." 

Holleufer tørrede fortumlet en Stol af med sit Skødskind, 
og Prokurator Enevoldsen satte sig paa Kanten af den, med 
Stokken mellem sine Ben, mens Grethe stak Hovedet frem 
bag Sengeforhænget med et Ansigtsudtryk, som om hun var 
i Færd med at tabe baade Næse og Mund. 

„Mit Ærinde til Dem, Hr. Holleufer !" begyndte Prokura- 
toren, idet han med den udspilede højre Haand trykkede 
Brillerne tættere ind mod Øjnene — „vil De maaske finde 
at være af en noget ejendommelig Art. Jeg plejer imidler- 
tid at gaa lige til Sagen og skal heller ikke i dette Tilfælde 
fravige denne Regel. De har sandsynligvis af Aviserne set, 
at Partiet til imorgen Eftermiddag har berammet Afholdel- 
sen af et større politisk Møde i Gandlejre Krohave, til hvil- 
ket navnlig Egnens Husmænd og Landarbejdere er bleven 
indbudte. Nu var det, vi vilde søge at formaa Dem, Hr. 
Holleufer, til at indfinde Dem ved dette Møde for der at 
gentage den fortræffelige Tale, vi igaar havde den For- 
nøjelse at høre af Dem. Det forstaar sig," — vedblev han, 



Digitized by 



Google 



ET OFFER 165 

idet han stadig talte i en tør, forretningsmæssig Tone, der 
aldeles ikke svarede til Udtrykkenes Forbindtlighed, „Me- 
ningen er ikke, at det skal være nogen nøjagtig Gentagelse 
af Deres Foredrag fra igaar — ingenlunde. Blot en ganske 
kort Redegørelse, en sammentrængt Fremstilling i fyndig 
Form af de Anskuelser, De igaar lod komme til Orde. Hvad 
det for os fornemmelig kommer an paa, er, at De betoner 
den Skuffelse, Venstrepartiet i enhver Henseende har be- 
redt Dem, og navnlig fremhæver den Passus, at det er os 
— Højre — der er Arbejdernes sande Venner. De vil 
forstaa, hvilken Betydning man maa tillægge en saadan Ud- 
talelse fra en Mand som Dem, der i Ordets bedste Forstand 
er en Haandens Arbejder. Det er netop, hvad der .ogsaa er 
bleven udtrykt i den hædrende Omtale af Dem, som De 
maaske har set i Stiftstidenden for idag." 

„Staar der noget om mig i Avisen?" udbrød Holleufer 
ganske bleg og rejste sig halvt op. 

„Har De ikke set det? Jeg har til Referatet af Festen 
igaar ladet knytte nogle Bemærkninger om Dem. Jeg mente, 
at det var rigtigst at fremhæve Betydningen særlig af De- 
res Deltagelse. Thi — ikke sandt? — vi tør nu gaa ud fra, 
at ogsaa De tilfulde har indset, hvilken Fare der truer Sam- 
fundet fra det fremvældende Socialdemokrati. Det er — saa 
vidt jeg forstaar — ogsaa Deres Ønske efter Evne at bistaa 
os i den Kamp mod de revolutionære Elementer, som vi nu 
agter med forøget Styrke at føre." 

„Ja, det er det, Hr. Prokurator!" sagde Holleufer med 
Varme og lagde Haanden paa. sit Bryst. 

„Meget vel, Vi haaber altsaa at se Dem i Gandlejre imor- 
gen Eftermiddag, ligesom vi i det hele gør Regning paa 
Deres Nærværelse ved en Række Møder, som Partiet i den 
nærmeste Fremtid agter at afholde rundt om i Kresen." . 

„Prokuratoren kan ganske befale over mig." 

„Meget vel. Jeg maa ikke forglemme at tilføje, hvad 
forøvrigt er en Selvfølge, at De, Hr. Holleufer, i enhver 
Henseende vil blive holdt skadesløs for .den Tid og de Kræf- 
ter, De vier os. Dette kan vi imidlertid altid faa Lejlighed 
til nærmere at taie om, saaledes at Forholdet ordnes til beg- 
ges Tilfredshed." 

„Gud, derom har jeg aldrig tvivlet, Hr. Prokurator!" 
sagde Holleufer og saae forlegent mod Gulvet. 

„Ja, saa har jeg kun tilbage". — vedblev. Hr. Enevoldsen 
i samme forretningsmæssige Tone — „at bede Dem betragte 
denne Samtale som ganske privat og helst undgaa at omtale 
den til andre. Det anses i det hele for rigtigst, at Deres Til- 
stedeværelse ved Møderne faar Udseende af at være ganr 
ske uopfordret. Jeg skal imidlertid nok lade Dem tilflyde 
Underretning om Tid og Sted for Mødernes Afholdelse for- 
uden alt øvrigt fornødent." : 

Ikke saasnart var Prokurator Enevoldsen ude af Døren, 
før Holleufer sprang hen til Skabet efter sin Hat og Frakke. 
Han vilde straks løbe hen til Ølkælderen om Hjørnet for at 
se Stiftstidenden. 

Men pludselig kom han til at tænke paa, at hån derhenne 
muligvis vilde træffe Ziegler og Mikkelsen, hvad han i Øje- 
blikket ikke havde overvættes Lyst til; og han sendte da i 

Stedet den ældste af Pigebørnene, Rosalie, hen til Aviskon- 
toret for at faa Dagsnummeret af Bladet. 

„Du behøver bare at sige, at det er til mig!" raabte han 
efter hende. 

Derpaa gav han sig til at vandre op og ned ad Gulvet med 
lange Skridt, mens han med begge sine store Hænder pur- 
rede sig i Haaret. Men med eet standsede han og saae hen 
paa Grethe med et bredt og sejrsstolt Grin. 

„Naa! Hvad siger du nu, Tulle? Saae du, hvem der var 
hernede? Og hørte du, hvad han sa'e? ... Det havde du 
nok ikke tænkt dig, Tulle! ... Du mente nok ikke, det var 
saadan fat — hva'?" 

Han gik tre lange Skridt ud over Gulvet og vendte atter 
tilbage. 

„Har jeg saa haft Ret, eller har jeg ikke ? Du har nu altid 
snakket om, at jeg gjorde for meget ud af mig selv, og at 
jeg bare skulde holde mig til Skomageriet. Jo vist! Hvad 
siger du nu? ... Hørte du, at de allerede begynder at skrive 
om mig i Bladene? Og hørte du, hvor fint han snakkede til 
mig, Grethe, — næsten som jeg allerede var hans Lige- 
mand? ... Men det har jeg altid sagt dig, at du har ingen 
Forstand paa de Dele. Du kender ikke Tegnene — det er 
Sagen! Dertil skal der et Hovede med Spekulation i," sagde 
han og bankede sig med Pegefingeren paa Panden. „Men 
Enevoldsen og de andre studerte Herrer fra Universitetet 
og Regensium — ser du, de har mærket, at der var noget 
indenfor denne hersens Pandeskal, som de kunde have Brug 
for. Det er Folk, der forstaar sig paa Poesi og Geni! Det 

er ikke saadanne Bønderbæster Men hvor bliver dog 

den Tøs af med Bladet?" 

Han tog atter tre lange Skridt i en Bue ud over Gulvet, 
mens han med begge Hænder løftede sit Haar. 

Derpaa begyndte han at meddele Grethe en fantasifuld 
Skildring af Gaarsaftenens Begivenheder. Men hvert Øje- 
blik afbrød han sig selv og skreg : „Hvor Pokker bliver dog 
Tøsen af med Bladet!" 

Endelig kom Rosalie ganske forpustet løbende. Holleufer 
rev Bladet ud af Barnets Hænder og kastede sig over det 
som et hungrende Dyr. 

„Udland ... Kornpriserne ... Hvor er det?" raabte han 
ganske ude af sig selv. „Her kommer det ! Grundlovsfesten ! 
... truende Himmel ... brød Solen frem ... Hvor er jeg? 
Hvor er jeg? ... Tusinder af Deltagere ... Venstres og So- 
cialisternes forsvindende lille Klat ... Hvor er jeg? ... Be- 
væget udbragt Leve for vor Drot ... Pastor Mølbos aand- 
fulde Foredrag Her kommer det ! Her er jeg !" 

Først læste han det to Gange igennem for sig selv, mens 
hans Ansigt udtrykte en bestandig heftigere Sindsbevægelse. 
Derpaa læste han det med graadsitrende Stemme højt for 
Grethe, der hele Tiden havde siddet ubevægelig paa sin 
Stol og stirret forstenet frem for sig — som om hun endnu 
umuligt kunde blive fortrolig med den Tanke, at hendes 
Mand var et Geni. Holleufer læste: 

„Dagens Helt blev dog næsten Hr. Skomagermester Hol- 
leufer fra Møllerslippen. Denne Mand har hidtil været kendt 
som en ivrig Tilhænger af Venstre, til hvis dygtigste og 

nobleste Personligheder han ubetinget altid har hørt. Sand- 
synligvis netop derfor har han indenfor dette Parti ikke nydt 
den Anerkendelse, han kunde have fortjent, men snarere 
været en Skive for denne Samling af raa Elementers Spot 
og Grin. Man vil andetsteds i Bladet med Interesse læse 
Referatet af Hr. Holleufers aabne og kække Tilstaaelse af 
sin Vildfarelse, og vi skal her blot tilføje, at vi med særlig 
Glæde hilser Hr. Holleufer velkommen i vore Rækker, idet 
vi i hans uforbeholdne Tilslutning ser Begyndelsen til det 
Omslag i Stemningen hos de arbejdende Klasser, hvorom 
vi alt længe har spaaet. Arbejderne og de mindre Haand- 
værkere er omsider bleven trætte af det afmægtige Ven- 
stres store Ord og tomme Løfter og har indset, at de i os 
har deres eneste naturlige Støtte. Hr. Holleufer er for vor 
By den Svale, der bebuder os en nær forestaaende Som- 
mer." 

Da Holleufer for tredje Gang læste disse Ord, trillede 
Taarerne ned ad hans Kinder. 



En Solskinsdag i September. Ude paa den saakaldte „Pro- 
menade" — en Allee med høje Træer og Udsigt over Fjor- 
den og Engene — var der hen paa Eftermiddagen fuldt af 
spaserende. Det var Byens Overklasse — Embedsmænde- 
nes, Grosserernes, Lægernes og Sagførernes Familjer — 
der hver Dag i Tiden mellem 3 og 5 tog deres Motion her 

for at udveksle Hilsner, spørge Nyt, samtale om Øjeblik- 
kets Begivenheder, gøre Kur eller skumle. 

Mellem de spaserende saaes en lang, slunken Skikkelse, 
der vandrede ensom hen gennem Alleen med Hænderne paa 
Ryggen, — - ligesom hensunken i dybe Tanker. Han var klædt 
i en fedtet, tætknappet Skødefrakke, tærnede Benklæder og 
store spejlblanke Sko. Omkring hans magre Hals var der 
bundet et snavset hvidt Tørklæde, hvis Sløjfeender flagrede 
helt ud paa Skuldrene. Paa den ene Haand bar han en gam- 
mel, sort Handske. Hans Ansigt var blegt, Næsen stor og 
rød, Øjnene glasagtige. Undertiden standsede han og stir- 
rede ligesom fortabt op i Løvet. Men saasnart et Selskab af 
Herrer og Damer nærmede sig, rev han med ærbødig For- 
bindtlighed den gamle graa Cylinderhat af sit halvskaldede 
HbVed og krummede sig næsten. sammen i et Buk. Det var 
Holleufer. 

„Gud veed, om det Menneske er rigtig vel bevaret?" 
sagde Amtmanden til Redaktøren af Byens Stiftsavis, just 
som de to Herrer havde passeret Skomageren og besvaret 
hans dybe Hilsen med en skødesløs Bevægelse op imod Hat- 
teskyggen. „Jeg ser ham her hver Dag paa denne Tid, og 
det forekommer mig, at han gør et besynderlig forstyrret 
Indtryk." 

„Ja, det maa jeg bekende," svarede Redaktøren og lo. 
„Siden han optraadte som Taler ved vor Grundlovsfest — 
hvad Amtmanden jo nok erindrer — har jeg saa at sige dag- 
lig haft hans Rend paa Kontoret, hvor han møder op med 
alenlange Artikler om alt mellem Himmel og Jord, som han 

vil have optaget i Bladet. Jeg fandt det i Begyndelsen ikke 
rigtigt at støde ham for Hovedet og holdt ham derfor hen 
med et Par anerkendende Ord. Men det gjorde ham blot 
mere fordringsfuld, og da han forleden blev ligefrem kæp- 
høj inde paa mit Kontor, tabte jeg tilsidst Taalmodigheden 
og viste ham Døren. M 

„Ja, han er vist — trods sit krybende Væsen — en tem- 
melig hovmodig Person." 

„Aa, han strutter af Indbildskhed ! De kari tænke Dem, — 
han gav sig ligefrem Mine af at være forurettet og truede 
med at melde sig ud af Partiet, dersom han ikke fik sine 
Smørerier optaget. Han er komplet gal!" 

„Men under dissse Forhold forundrer det mig unægteligt" 
— vedblev Amtmanden — „at Hr. Enevoldsen vedvarende 
lader ham optræde ved Møderne. Jeg erindrer, at jeg endnu 
for faa Dage siden saae en Notits om ham i Bladene. Det 
kan dog næppe være formaalstjenligt længer. Han har vist- 
nok nu gjort sin Gavn." 

„Netop, Hr. Amtmand ! Jeg sagde just de samme Ord til 
Hr. Enevoldsen forleden, og han lovede mig da ogsaa at 
skulle forhindre Mandens videre Optræden. Hr. Enevold- 
sen er jo desværre ikke altid kræsen nok. i Valget af sine 
Personer." 

Amtmanden svarede ikke direkte paa disse Ord, men 
standsede et Øjeblik og saae paa Redaktøren med et ind- 
trængende Blik. — 

Imidlertid sad Grethe hjemme ved Omhængssengen og 
vuggede sin lille nyfødte Jakob Brønnum. Den fugtige og 

skumle Kælderstue saae endnu uhyggeligere ud end før. I 
Sommerens Løb havde Holleufer saa godt som fuldstændigt 
lagt Skomageriet paa Hylden, og Familjen havde været hen- 
vist til at leve af den lille Understøttelse — „mine Diæter" , 
som Holleufer selv kaldte den, — der tilflød dem fra Højres 
Agitationskomite. Mangen Gang havde Børnene ligefrem 
sultet. Men Holleufer mærkede intet. Hverken ved Bønner 
eller onde Ord havde han kunnet drives til at arbejde. Han 
levede i et Rige, der ikke var af denne Verden. Han var saa 
opfyldt af alle sine Planer, sine Taler og Skriverier, at han 
selv næsten intet spiste. Mens han i Tankerne færdedes paa 
Lykkens Tinder, bestraalet af Naadens Sol eller ombrust af 
Folkets Jubelraab, havde Grethe Gang efter Gang maattet 
skille sig ved et Stykke Bohave eller ved en Klædning for 
at skaffe Børnene det nødtørftigste. 

Et Par Dage efter hin Samtale mellem Amtmanden og 
Stiftsavisens Redaktør fik Holleufer Ordre til at indfinde sig 
paa Prokurator Enevoldsens Kontor. 

„Naa — der er De!" sagde den lille Mand i kort, forret- 
ningsmæssig Tone og gav ham ikke engang Haanden. „Jeg 
har blot den Meddelelse at gøre Dem, at De fremtidig ikke 
vil kunne vente nogen særlig Opfordring til at optræde ved 
Partiets Møder, hvorfor De altsaa — naturligvis! — heller 
ikke længer maa paaregne nogen Understøttelse af Partiets 
Midler. Jeg haaber, De forstaar mig?" 

Holleufer saae ud, som om han ikke vilde tro paa, at han 
havde opfattet Prokuratorens Ytringer rigtigt. 

„Det kan da ikke være Deres Alvor, Hr. Prokurator," 

fremstammede han, pludselig ligbleg. „Hvad mener De da, 
at jeg skal gøre, Hr. Prokurator?" 

„Hvad De skal gøre? Hvilket Spørgsmaal ! De har jo Deres 
Haandværk, som De vistnok i en utilgivelig Grad har for- 
sømt. Det kan dog umuligt have været Deres Mening at blive 
ved at leve af politisk Virksomhed." 

„Mit Haandværk," gentog Holleufer i næsten grædefær- 
dig Tone. „Jamen, det veed Hr. Prokuratoren jo godt, at jeg 
har lagt mig ud med 4 alle mine gamle Kunder, fordi jeg blev 
Højre." 

„Ja, det kender jeg slet ikke noget til," afbrød Hr. Ene- 
voldsen tørt. „Partiets Kasse er intet Understøttelsesfond, 
saa dersom De trænger til Hjælp, maa De henvende Dem 
til Fattigvæsenet. Hos os er Deres Virksomhed som sagt af- 
sluttet." 

„Aa, Hr. Prokurator! — Hr. Prokurator!" tiggede Hol- 
leufer skælvende og strakte de foldede Hænder frem, som 
om han bønfaldend^ vilde kaste sig paa Knæ foran Hr. Ene- 
voldsens Fødder. Men denne afskar ham hastigt Ordet. 

„Det nytter ikke, at vi yderligere forhandler om den Sag. 
Min Tid tillader mig overhovedet ikke at beskæftige mig 
mere med Dem. Derfor maa denne Samtale hermed være 
afsluttet. — Farvel !" 

Hr. Enevoldsen gjorde en Haandbevægelse og vendte der- 
med tilbage til sine Protokoller. Holleufer stod en Stund som 
forstenet og stirrede mod Gulvet. Saa vendte han sig me- 
kanisk om og gik bort uden et Ord. Som i Blinde famlede 
han sig frem gennem en Forstue og ned ad Trappen, idet 

han nrød Haanden Gang efter Gang strøg sig ned over Art«: 
sigtet for at bortjage en Taage, der havde lagt sig over hans 
Øjne. 

Neden for Trappen, stod Enevoldsens halvfjersindstyve- 
aarige Kontorbud, der med et gammelt Tyendes Trofasthed 
endnu bevarede sin Beundring og Højagtelse for Grundlovs- 
festens fejrede Helt og derfor ærefrygtsfuldt hilste ham med 
et: „Ærbødigst Goddag, Hr. Skomagermester Holleufer!" 
— Denne Høflighedsbevisning gengav Jlolleufer Fatningen. 
Et selvtilfreds Smil lyste pludselig op i hans Ansigt, mens 
han naadigt besvarede den gamles Hilsen. Det var, som om 
han vaagnede op af en ond Drøm. 

„Hvorfor" — sagde han til sig selv med et fiffigt Ansigts- 
udtryk — „hvorfor skal jeg tåge mig det nær, om de Folk 
vil bruge mig eller ej? Jeg kan jo danne et Parti for mig selv? 
Partiet Holteufer. Hvorfor skulde jeg ikke kunne det? Har 
jeg ikke Talegaver? Har jeg ikke talt til Tusinder åf Tilhø-. 
rere, saa de baade har skreget og. klappet i Hænderne? Og 
hvad har der ikke staaet i Aviserne? „Hr. Holleufer er for 
vor By den Svale, der bebuder den. nær forestaaende Som- 
mer"." 

Hans Hoved løftede sig, og hans Kinder fik paa een Gang 
en underlig stærk Farve. Han saae ned ad sig for at forvisse 
sig om, at han var i sit Stadstøj, havde fint pudsede Støvler 
paa og Handsken paa den venstre Haand. De Taaber! Og 
sligt bød de ham — Holleufer! ... Men de skulde komme, 
til at fortryde det. Han skulde hævne sig . . . han skulde knuse 
dem allesammen . . .' han skulde . . . 

Han opløftede midt paa Gaden en triumferende Skogger- 
latter, saa Folk vendte sig om efter ham med forbavsede 
Miner. Hvad i Alverden gik der af Holleufer? 

Selv mærkede han intet. Han gik frem med raske Skridt, 
mens han blev ved at le og smile og slaa ud med den be- 
handskede Haand. Skønt Himlen hang sort og tung ned over 
alle Tagene, saae han overalt kan Solskin omkring sig. Det 
forekom ham ogsaa, at alle Folk hilste ham ærbødigt og veg 
til Side for ham; og rundt om i alle Vinduerne saae han 
skønne, hvidklædte Damer, der fulgte ham med brændende 
Øjekast. 

Da han kom ud paa Torvet, syntes han, at Skildvagten 
foran Raadhuset skuldrede Gevær for ham. Han gik derfor 
hen og tiltalte ham, idet han i faderlig Tone foreholdt ham 
at gøre sin Pligt overfor Konge og Fædreland, at være sine 
Overordnede lydig og sin Fane tro, — alt mens han nu og da 
paa militær Vis førte en Finger op til Skyggen af sin gamle 
graa Cylinderhat. 

Den skikkelige Bondekarl stod med Geværet ved Fod og 
gloede uforstaaende paa ham; men efterhaanden kom der 
Folk til, og da opdagede man hurtigt, at det nu for Alvor var 
galt fat med den snurrige Skomager. 

„Hurra! Holleufer er bleven fjottet!" lød det snart fra 
Drengene omkring i Gaderne, og allevegne fra strømmede 
Folk hen imod Torvet. 

Vækket af dette usædvanlige Røre dukkede tilsidst ogsaa 
Politibetjent Raffenstein op af en Ølkælder og skred i II- 
marsch gennem Gaden. Da han naaede Torvet, var dette alle- 

rede næsten halv fuldt af Folk, og midt i Klyngen saaes Hol- 
leufer med blottet Hoved, nikkende ivrigt og smilende til 
alle Sider, mens han med Haanden søgte at standse Dren- 
genes Hujen og Mændenes Latter for at komme til at tale. 
„Jeg takker eder, Venner . . . jeg takker eder. Denne Hyl- 
dest -" 

Samme Aften indfandt Byens Fattigforstander sig i den 
mørke Kælderstue i Møllerslippen for at tage den stakkels 
Familje under sin Beskyttelse og træffe Foranstaltninger til 
dens Overførelse til Fattighuset. Holleufer var efter Paa- 
gribelsen bleven ført til Sygehusets „Galecelle" , og der næ- 
redes kun ringe Haab om, at han nogensinde vilde slippe ud 
derfra igen. Grethe græd gudsjammerligt. Men Fattigfor- 
standeren klappede hende beroligende paa Skuldren og 
sagde : 

„Tag Dem det ikke alt for nær, lille Kone ! De skal se, De 
skal faa det bedre hos os, end De længe har haft det her. 
Og kan det være Dem en Trøst, vil jeg sige Dem, at Deres 
Mand saamænd hverken er den første eller bliver den sid- 
ste, hvem alt dette Politikvæsen gør kruset i Hovedet. Vær 
vis paa det!" 

